🌟🌟Fathisthari Vaahaka🌟🌟: ފޯންކޯލް - 32 ވަނަ ބައި\nއަމިއްލަ ޖީބުގައި އޮތް ފޯން ނަގައި ސްކްރީންގެ އަލިކަން އިނާގެ ކަރުދަށަށް އަޅުވާފައި ނަވީން ބަލާލިއެވެ. ހީވީ ރަނގަޅަށެވެ. އިނާގެ ކަރުދަށުގައި އަޅާފައިވާ ބޭސްގަނޑުން ކޮންމެވެސް ވަރަކަށް އެހެރީ ލޭފޭދެން ފަށާފައެވެ. އަދި މާގިނައިރުތަކެއްވިހެނެއްވެސް ހިއެއް ނުވެއެވެ.\nބާރުފިޔަވަޅުތަކެއްގައި ނަވީން ހިނގައިގަތީ ސްވިޗް ޖައްސައި އިނާގެ އެނދާ ދިމާލުގައި އޮތް ހޮޅިބުރި ދިއްލާށެވެ. ދިއްލާލާފައި އޭނަ ގޮސް ގޮވީ ނަރުހަކަށެވެ.\nނަރުސް ކުއްޖާ އާއި ނަވީން އާއި ދެމީހުން އިނާގެ އެނދާއި ދިމާލަށް ހިނގައިގަތް އިރު ޝީލާވެސް ފަހަތުން ހުރެގެން އާދެއެވެ.\nޚާލިދުއަށް ގުޅަމުންވެސް ޝީލާ ދިޔައީ އިނާއޮތް އެނދާއި ދިމާލަށެވެ. އެހެންނަމަވެސް އޭނައަށް ދެވުނުއިރުވެސް ނަރުހުންތަކެއް އައިސްގެން އިނާގެ އެނދުވަނީ ވަށާލާފައެވެ. އިނާ މޫނު ފެންނަ ހިސާބަށް އޭނައަށް ވަންނަން ޖެހުނީ ވަރަށް ހާލުންނެވެ. ވީކީއްތޯ ބެލުމަށްޓަކައި ނަރުހުން އުޅެއެވެ. އެހެންނަމަވެސް އެމީހުންގެ ހަރަކާތްތަކުންނާއި ވާހަކައިންވެސް އެމީހުން އިނާއާއި ދޭތެރޭ ގެންގުޅެނީ ޚާއްޞަ ގޮތެއްކަން އެނގުނެވެ.\nއިނާއަށް ލޯހުޅުވާލެވުނީ ފަސް ނަރުހަކާއި ނަވީން އާއި ޝީލާ އާއި އެންމެން އޭނަގެ އެނދު ވަށާލައިގެން ތިއްބައެވެ. ނިދިން ހޭލެވުނުއިރު މި އެންމެންތައް އޭނަ ކައިރީގައި ތިބިކަން އެނގުމުން އިނާގެ ހިތަށް ސިހުމެއް ލިބިގެން ދިޔައެވެ. އެ ސިހުމާއި ބިރު އިނާގެ ރީތި ދެލޮލުން ފެނުނެވެ. އެކަމަކު އެއީ ހަމަ އެކަނި، އިނާގެ ކަނައަތްފަރާތުގައި އެނދުގެ ހެޑްބޯޑްގައި އެއް އަތުން ހިފައިގެން އަނެއް އަތުން އިނާގެ މަގަތުން އެނދުގައި އަތް އަޅައިގެން ކުޑަގޮތަކަށް ގުދުވެ އިނާގެ ކަނދުރާގެ އަނެއްފަރާތުގައި ހުރި ބޭސްގަނޑު ޗެކް ކުރަން ތިބި ނަރުހުންނާ ސުވާލުތައް ކުރުމުގައި ހުރި ނަވީނަށެވެ.\n"ޝްޝްޝް........ކަންބޮޑުނުވޭ.....ޗެކްކޮށްލަނީ...." ކުޑަކުއްޖަކުކައިރީ ބުނާފަދައިން އިނާގެކައިރީ މިހެން ބުނެލީ ނަވީންއެވެ. އެ ހުރިހާ ނަރުހުންނަށްވެސް ދިރާގުގެ އެމްޑީގެ މި "ޚާއްޞަ" ގާތްކަން ފާހަގަ ކުރެވި ނަވީންގެ މޫނަށް ބެލުނެވެ.\nއިނާ ހިތްހަމަޖައްސާލަންވެގެން ނަވީން ބުނެލި އެ ބަސްކޮޅާއެކު ހިނިތުންވުން ދައްކަން އިނާ މަސައްކަތް ކުރިކަމުގައި ވިޔަސް އިނާގެ ދިގު ކަނދުރާގެ ނާރުތަކަށް އައި ހަލަބޮލި ހަރަކާތް ނަވީންއަށް ފެނުނެވެ. އެއީ އިނާ ހާސްވެ ކަންބޮޑުވިކަމުގެ އަލާމާތެކެވެ. ނަމަވެސް އިނާގެ އެ ކަންބޮޑުވުން ނަވީން ކަންބޮޑެއް ނުކުރުވައެވެ. އިނާގެ ކަނދުރާގެ އެ ނާރުތަކަށް އައި ހަލަބޮލި ހަރަކާތުގެ ސަބަބުން ނަވީންގެ ހަށިގަނޑަށް ކުރީ ފިނި އިހްސާސެކެވެ. އާދަޔާ ޚިލާފު ގޮތެއް ވެގެން ދިޔައެވެ. އޭނަގެ އަމިއްލަ ގައިން ހީބިހި ނަގައިގެން ދިޔައެވެ. އިނާއާއި ދިމާލަށް ދެވަނަ ފަހަރު ބަލާލެވުނީވެސް އެހެން ކަހަލަ ގޮތަކަށެވެ.\nއެހެންވިޔަސް އިނާއަށް ނަވީންގެ އެ ބެލުން ފެނުނެވެ. އެ ބެލުމުގެ މާނަވެސް އަދި ނަވީންގެ މޫނުގެ ކުލަވަރާއި ލޮލުގެ ވިދުމަށް ކުއްލިއަކަށް އައި ބަދަލުވެސް އިނާއަށް ފާހަގަ ކުރެވުނެވެ. އެހެންކަމުން ނުދެނަހުރިކަމަށް ހަދާފައި އަވަސް އަވަހަށް ކަޅި ތިރިކޮށްލިއެވެ.\n"އެހާ ބޮޑުކަމެއް ނުވޭ.....ކުޑަކޮށް ފެނެއް އައިސްހުރީ އެކަމަކު..........އެކަމަކު އެކަންވެސް މިހާރު ރަނގަޅުވެއްޖެ. ކަންބޮޑުނުވައްޗޭ އިނާ....." އެތިން ނަރުހުންގެ ތެރެއިން ސީނިއަރ ނަރުސް އިނާގެ އަތުގައި ފިރުމަމުން އިނާގެ ހިތްހަމަޖައްސައިދިނެވެ.\n"އިނާއަށް ހިއެއް ނުވޭ ބުނެދޭންޖެހޭނެހެނެއްވެސް. މިއަށްވުރެ ވޯރސް ސިޓުއޭޝަންތައްވެސް އިނާއަށް ހުންނާނީ ފެނިފައި." ހިނިތުންވެލަމުން ދެން ހުރި ނަރުސްވެސް އިނާއަށް ހިތްވަރު ދިނެވެ.\nއަލްހަމްދުލިﷲ ޝުކުރު........ނަވީންއަށް އޭނަގެ ހިތާހިތާ ބުނެލެވުނެވެ.\nނަރުސް ކުއްޖާ ބުނެލި ވާހަކަކޮޅުން ނަވީންގެ ހިތަށް ލިބިގެން ދިޔަ ހަމަޖެހުން އެ މަންޒަރު ފެނުނު ކޮންމެ މީހަކަށްވެސް އެނގޭނެއެވެ. ހިންދެމިލާފައި އުނަގަނޑުގެ ދެފަރާތުގައި އަތް ޖަހާފައި ހަށިފުރާ ނޭވައެއް ލިއެވެ. އިނާއާއި ދިމާލަށް އެނބުރި ރީތި ހިނިތުންވުމަކުން ހިނިތުންވެލެވުނީވެސް އޭގެ ފަހުންނެވެ.\n"ކަންބޮޑުނުވޭ އިނާ މަންމާ....އިނާ ހަމަ ރަނގަޅު." ނަރުސް ކުއްޖާ ޝީލާއަށްވެސް ބުންޏެވެ.\n"ދެން އެއީ ކޮން ލެއެއް އެހެންވިއްޔާ..." ޝީލާ ހުރީ އެހާ ފަސޭހައިން ގަބޫލުކުރާ ގޮތަކަށް ނޫނެވެ.\n"އެއީ ލެއެއް ނޫން. އެއީ ޑިސްޗާރޖް. މިބުނީ އެތަނުން އައިސް ހުރި ކޮންމެވެސް ކަހަލަ ފެނެއް. އެކަމަކު ގޯހެއް ނެތް. މާދަން އަދި ޓެސްޓްތައް ހަދާނަން. ޑޮކްޓަރުވެސް ބައްލަވާނެ މާދަމާ. ކަންބޮޑުނުވޭ. އިރާދަކުރެއްވިއްޔާ ހުރިހާ ކަމެއްވެސް ރަނގަޅުވާނެ." ހިނިތުންވެ ހުރެ ހުރިހާ ވާހަކައެއް ދައްކާލާފައި ނަރުސް ހިނގައްޖެއެވެ.\nމި ނަރުހުންނާ ޑޮކްޓަރުންނަކީ އަޖައިބެއްކަހަލަ ބައެކެވެ. އެކަހަލަ ވާހަކަތައް ދައްކާލަނީ ކިހާ ހަމަޖެހިފައި ތިބެގެން ހެއްޔެވެ.\n"ދައްތާ...............ކޮންކަމަކާ މާ ވިސްނަނީ ތި؟ ހުރިހާ ކަމެއްވެސް އިރާދަކުރެއްވިއްޔާ ރަނގަޅޭ" ގޮސްގޮސް ތިބި ނަރުހުންނާ ދިމާލަށް ޝީލާ ބަލަން ހުރި ގޮތުން ނަވީންވެސް އަހާލިއެވެ.\n"ތިއީތާ މައްސަލައަކީ. އެނަރުސްކުދިންވެސް އެދިޔައީ ހަމަ ތިހެން ބުނެފަ. ފިލްމުތަކާ ސީރީސްތަކަކު ނޫންތަ އެހެން ބުނަނީ. އަހަރެން ހިތަށް އަރާ ބަލިމީހާގެ އާއިލާއަށް ހަގީގަތް އޮޅުވާލުމަކީ ކިހާ ގޯސްކަމެއްކަން މި މީހުންނަށް ވިސްނޭނެނަމައޭ" ނަވީންގެ ވާހަކައަށް އެއްޗެއް ބުނުމުގެ ބަދަލުގައި ޝީލާ ފެށީ ކުދި ކިޔާށެވެ. ހިތްހަމަނުޖެހިގެންނެވެ. އަހަރެމެންގެ ތެރެއިން ކޮންމެ މަންމައަކުވެސް ފަދައިންނެވެ.\n"އެއީ ތެދެކޭ . ހުރިހާ ކަމެއްވެސް އަދި ރަނގަޅޭ ދައްތާ." ޝީލާގެ އެ ނުރުހުމަކީ އިނާގެ މައްޗަށް އޮތް ލޯބިކަން ނަވީނަށް އެނގެއެވެ.\n"ހޫމް....ނަވީންއަށް ކަމުދާނެ. އެހެންނު ވާނީ. ނަވީންގެ ތި ރަހްމަތްތެރިޔާ އަކީވެސް ނަރުހެއްވިއްޔާ ދޯ؟ އިނާވެސް ދުވަހަކުވެސް ކަމެއް ވިޔަސް ނުބުނާނެ. މިތާ އުޅެއުޅެ އެގޮތްވެފަ ތޯއްޗެ." އިނާއަށް އިޝާރާތްކޮށް މިހެން ބުނެލާފައި އިނާ ކައިރީ އޮތް ދެވަނަ ބާލީހުގެ އުރަ ބަދަލު ކުރަން އުރައެއް ބަލާ ޝީލާ ދިޔައީ ނާރސަސް ސްޓޭޝަނަށެވެ.\nޝީލާ އެބުނި އެއްޗަށް އެއްޗެއް ނުބުނެ ހުރެފައި ޝީލާ ގޮސް އޮބާލުމުން ނަވީން ބަލާލީ އިނާގެ މޫނަށެވެ.\n"އަހަރެމެން ދެމީހުންނަކީ ރަހްމަތްތެރިންނެއްވެސް ނޫންކަން އަދި ދުޝްމަނުންނެއްވެސް ނޫންކަން އިނާގެ މަންމަމެނަށް އެނގޭ ދުވަހަކުން ބުނާނެ އެއްޗެއް އިނާ ވިސްނާލައިފިންތަ؟" އިނާގެ މޫނު ފެންނަ ފަރާތަށްއައިސް ނަވީން އަހާލިއެވެ.\n"ނުވިސްނަން" ސާބިތުކަމާއެކު އިނާ ބުނެލިއެވެ.\n"އެއީ ކީއްވެ؟" އަނެއްކާވެސް ނަވީން އެހިއެވެ.\n"އެދުވަސް ނައަންނާނެތީ." އިނާ ޖަވާބު ދިނީ ނަވީން އާއި ދިމާލަށްވެސް ބަލާނުލެ އޮވެ ކަމުގައިވިޔަސް ކުރިއަށްވުރެވެސް މިފަހަރުގެ ޖަވާބުގައި ޔަގީންކަން ބޮޑު ގޮތެއް ހުއްޓެވެ. ނަވީނަށް ލިބުނީ ސިހުމެކެވެ. އެހިސާބަށް އިނާ ވިސްނީތާއެވެ.\n"މާނައަކީ އަހަރެމެން ދެމީހުންނަކީ ރައްޓެހިން ނޫންކަން އިނާގެ މަންމަމެނަށް ދުވަހަކުވެސް ނޭނގޭނެއޭތަ؟" އެކަން އެނގެން ނަވީންއަށް މުހިއްމު ވިއެވެ.\n"ހޫމް.................." އިނާ ބުނެލިއެވެ.\n"އެހެންތަ............؟" ނަވީންއަށް ކުރި އަސަރެއްގެ ބޮޑުކަމުން އިތުރު އެއްޗެއްވެސް ނުބުނެވުނެވެ.\nހެނދުނު ދިލްމާއަށް ހޭލެވުނީވެސް އެހެން ހެނދުނުތަކަށްވުރެން ފިނިވެގެންނެވެ. ނަމަވެސް ކޮޓަރިތެރެއަށް އެއްވެސް ކުޑަދޮރެއް ނެތުމުން ދުވަހުން ވީއިރެއް ލަފާކޮށްލާކަށްވެސް ނޭނގުނެވެ. އޮތްގޮތަށް އޮވެ ފޯން ބަލާލައިފިއެވެ. ނުވައެއްވެސް ޖެހީހެއްޔެވެ؟ އޭނައަށް ހާދަ އިރަކު ނިދިއްޖެއެވެ. ގޭތެރޭގެ މަސައްކަތްތަކުގައި މަންމަ މިހާރު އުޅޭނީ އެކަނި މާއެކަނި ވަރަށް އަވަދިނެތިއެވެ.\nއަވަހަށް ދިލްމާ އެނދުން ފޭބިއެވެ. އެހެން ދުވަސްދުވަހު ފައި ތިރިކޮށްލާ ގޮތަށް ފައިޖެހެނީ ފައިވާނުގައި ކަމުގައި ވިޔަސް ކޮޓަރީގެ އޮމާން ތަޅުންގަނޑުގައި ޖެހުނީ ދިލްމާގެ ފައިތިލައެވެ.\nއެގެއަކީ ޒަމާނީގޮތަށް ހަދާފައިވާ ގެއެއް ނޫންކަމުން މުޅިގޭތެރޭގައިވެސް އޮންނަނީ އޮމާން ތަޅުންގަނޑެކެވެ. ހިރަފުހެއް ވެއްޔެއް ނުހުންނަވަރަށް ފޮޅާ ސާފުކޮށްފައި އޮންނަ އެ ތަޅުންގަނޑަކީ އާއްމުކޮށް ފިނިތަނެއްކަމަކު މިއަދު މާފިނިވުމުން ވިއްސާރަވީކަމަށް ދިލްމާ ގަބޫލުކުރިއެވެ.\nހީކުރެވުނީ ރަނގަޅަށެވެ. ފައިވާނަށް އަރައިގެން ނުކުމެ ބަލާލިއިރު އަދި ކިރިޔާ ފަތިސްވީފަދައެވެ. އެހާ އުޑުމަތި ބަނަވެފައި އަނދިރިއެވެ. ވިއްސާރަވާތާ އެތައް ދުވަހެއްވެފައިވާ ކަހަލައެވެ. މިހާރުވެސް ހުއްޓާނުލާ ވެހެނީއެވެ.\nބުނަން ނޭނގޭ ކަހަލަ ހިތްހަމަޖެހުމެއް ދިލްމާއަށް ލިބުނެވެ. އިޚްތިޔާރަކާ ނުލާ ހިނިތުންވެލެވުނެވެ. ކޮންމެ މީހަކުގެ ލޯބިވެރިޔާ އެމީހާއާއި ދިމާލަށް ބަލާލުމުން ހިނިތުންވެލެވޭފަދަ ހިނިތުންވުމަކުންނެވެ.\nވާރެއަކީ މޫސުން ވާ ސަކަރާތެއްކަމަށް މީހުން ދެކެނީވެސް ކީއްވެހެއްޔެވެ؟ ކޮންފަދަ ހިތްގައިމުހެއްޔެވެ؟ ކޮންފަދަ އުފާވެރި ކަމެއް ވާރޭގެ ސަބަބުން ހިތަށް ލިއްބައިދެއެވެ. މުޅި ކައުނު އެކުގައި މަޑުމަޑު ރާގެއް ކުޅެލާފަދައެވެ. އަދި އެރާގާއެކު ހިމޭން އަޑަކުން ނާނާއެއް ކިޔާފަދައެވެ.\nގޯތިތެރޭގެ އެއްފަރާތުގައި ރާނައި ހިޔާކޮށްފައި ހުރި ތިން ކޮޓަރީގެ ކޮޓަރިބަރި ކުރިމަތިން އޮތް ބޮޑު ހުސްތަނުގައި ހައްދާފައި ހުރި ހިކަނދިފަތްގަހާ އަންނާރު ގަސްތަކާ އެކިކަހަލަ ބަގީޗާ ގަސްތަކަށް ވާރޭގެ ތިކިތައް ޖެހުމުން އެވާގޮތް ސަމާލުކަމާއެކު ބަލަން ހުރި ދިލްމާގެ ހިތަށް އެރިއެވެ.\nވާރޭގެ އުފާވެރި ރާގުއަޑުއަހަން ހުރެފައި ދިލްމާ ގޮސް ބަލާލީ އޭނަގެ ފޯނެވެ. އިނާ އާއި ގުޅުންހުރި އެއްވެސް ކޯލެއް އައިސްފަހުރިތޯ ބަލާލުމަށެވެ. ކޯލެއް ނެތުމުން އިނާގެ ހުރިހާކަމެއް ހަމަ އާދައިގެ ގޮތެއްކަން ވިސްނި ހިތްހަމަޖެހުމާއެކު ނޭވާއެއް ލާފައި ނުކުމެ މަންމަ ހޯދާލީ، ހޮސްޕިޓަލަށް ދިއުމުގެ ކުރިން މަންމައަށް ކަމެއް ބޭނުންވެފައިއޮތްތޯ ބަލާލުމަށެވެ.\nގޭގައި ހުންނަނީ ހަމައެކަނި ދެކޮޓަރިކަމުން މަންމަގެ ކޮޓަރީގައި އެއްވެސް މީހަކު ނެތުމުން ގޭގައި މަންމަވެސް އަދި ހިކްމާވެސް ނުއުޅެނީކަމަށް ނިންމާފައި އަސްކަނީ ރޯނުގައި އަޅުވާފައި އޮތް އޭނަގެ ތުވާލިހިފައިގެން ގިފިއްޔަށް ދިޔައީ އަވަސްއަވަސް ކޮށްލައިގެން އިނާ ކައިރިއަށް ހޮސްޕިޓަލަށް ދިއުމަށް ހިތުލައިގެންނެވެ. އަދި ދިއުމުގެ ކުރިން މަންމައަށް ގުޅާފައި އުޅޭނޫޅޭ ހިސާބެއް ބަލާލަންވެސް ހިތުލައިގެންނެވެ. ތަންތަނަށް ދާއިރު ގެންދާށޭ ކިޔާފަ މަންމައަށް އޭނަ ހޯދަދީފައި އޮންނަ ފޯނަކީ އޭގެ ބޭނުން މަންމަ ނުކުރާ އެއްޗެއް ކަމަކު، މަންމައާއެކު ހިކްމާ ދަންޏާ ފޯން ގެންދާނެކަން ދިލްމާއަށް އެނގެއެވެ.\nތައްޔާރުވެގެން ގެއިން ނިކުމެފައި ދިލްމާ މަންމައަށް ގުޅާލިއެވެ.\n"މަންމާ....ކޮންތާކު މަންމަ ތިއުޅެނީ މި ވިއްސާރައިގަ؟" ވާރެއިން ހިޔާވާން ނަގައިގެން ހުރި ކުޑައަށް ސަމާލުވަމުން ދިލްމާ އެހިއެވެ.\n"ދަރިފުޅަށް މާގަދައަށް ނިދިފަ އޮތީމަ ހޭނުލައްވާންވެގެން މިއައީ. ފާތިންދައްތަމެންގޭގަމިހިރީ. ހޮސްޕިޓަލަށް ދާވާހަކަ ބުނީމެއްނު؟ ދިޔައީތަ؟" އެކޮޅުން މަންމަ އެހިއެވެ.\n"އުނހުނ.....މި ނިކުންނަނީދާން." މަގުގެ ދެކޮޅު ހޯދާލާފައި ދިލްމާ ހިނގައިގަތީ ކަނާތްފަރާތަށެވެ.\n"އެހެންވެއްޖިއްޔާ ދަރިފުޅު އަންނަމުން މަންމައަށް ނިކަން ކަމެއްކޮށްދީބަލަ އިނގޭ. ގިފިލީ ތެލި ބަހައްޓާފަ ހުރި އަށިގަނޑު ތަންދޮށުގަ ހުންނާނެ މާޅޮސްކެޔޮތަކެއް. އެތަނުން ދެއަރިއެއްވަރު ނިކަން މަންމައަށް ގެނެސްދީބަލަ މިގެއަށް.." މަންމަ އަކީ އަބަދުވެސް ގޭގައި ހެދޭ އެފަދަ ތަކެތި އަވަށްޓެރިންނާއި ގާތް ތިމާގެ މީހުންނާއި ރަހްމަތްތެރިންނަށްވެސް ބަހާ މީހެއްކަން ދިލްމާ ދަނެއެވެ. އެއީ މަންމަގެ ހިތަށް ހަމަޖެހުން ހޯދުމަށް މަންމަ އަބަދުވެސް ކުރާ ކަމެކެވެ.\n"ދެން މަންމާ......މި ވިއްސާރައިގައި ތިހިސާބަށް ތިދިޔައީ ކީއްކުރަންތަ؟" އެގެއަށް ދާމަގުމަތީގައި ކެޔޮކޮޅު ގެންދެވުނަސް މި ވިއްސާރައިގައި މަންމަ އެގެއަށް ދިޔައީތީ ދިލްމާ ހިތްހަމަނުޖެހުނެވެ.\n"ހެހެހެހެ...........ރޯމަސްކޮޅެއް ލިބޭތޯ ނުކުތީމަ މިހިސާބަށްވެސް އާދެވުނީ." ދިލްމާގެ ހިތްހަމަނުޖެހުމަކީ އެ މަންމަ ދެކެ ވާ ލޯބިކަން ދިލްމާ މަންމަ ދަނެއެވެ.\n"އާނ. މިގެންދަނީ. މަންމަމެންގެ އަތުގަ ކުޑައެއް އެބައޮތްތަ؟" ދިލްމާ އަކީ ޒިންމާދާރު ދަރިއެކެވެ.\n"އުނހުނ.....މަންމަ އައިއިރު ވާރޭ ހުއްޓާލާފައޭ އޮތީ."\n"އާނ މި ދަނީ" ދިލްމާ މިހެން ބުނެފައި ފޯން ބާއްވައިފިއެވެ.\nދިލްމާގެ މަންމަ އެދުނުގޮތަށް ގެއަށްވަދެ ދެ އަރި ކެޔޮ ކޮތަޅަކަށް ލައިގެން މަންމަމެން ހިޔާވުމަށް ކުޑައެއްވެސް ހިފައިގެން ބޮޑުމަގުން ދިލްމާ ހިނގައިގަތެވެ. ރަށުގެ ބޮޑުމަގެއްކަމަކު، ފެންގަނޑު ހެދިފައި ނެތް ތަންކޮޅެއް ފެންނަނީ މަދުންނެވެ. ބޮޑު ފެންފެންގަނޑުތަކަކަށްފަހު ދުރުންނެވެ.\nވެހޭވަރަކަށް ވާރޭވެސް ވެހެމުން ދެއެވެ. އެހެންކަމުން ދިލްމާ ލައިގެން ހުރި ޖިންސުގެ ފައިކުރިން އޮޅާފައި ހުރި ހިސާބުވެސް މިހާރު ތެމިއްޖެއެވެ. ނުވިތާކަށް ލައިގެން ހުރި މަޑު ވިލުކުލައިގެ ޓޮޕަށްވެސް ވާރޭ ވިއްސާ ދިމަދިމާލުން ފުރަގަހުން ބަޔަކާއި ދެކޮނޑުމަތިން ބައެއް ތެމި ނިމިއްޖެއެވެ. ކޮނޑުގައި އޮތް ދަބަހާއި އަތުގައި އޮތް ކެޔޮ ކޮތަޅާއި ކުޑަ އާއި އަނެއް އަތުން އޭނަ ހިޔާވުމަށް ނަގައިގެން ހުރި ކުޑައާއެކު ހާލެއްގައި ހިނގަމުން ދިޔަ ދިލްމާއަށް ގެއެއްގެ ގޯތިތެރެއަށް ވަންނަން ޖެހުނީ ބާރަށް ދުއްވާފައި އަންނަ ޕިކަޕެއް ފެނިގެންނެވެ. އެ އަންނަ ސްޕީޑުގައި އަންނަ ނަމަ ދާދިގާތުގައި އެއޮތްފެންގަނޑުން އޭނަގެ މޫނާއި ހަމައަށްވެސް ފެންބުރައިގެން ދާނެކަން ދިލްމާއަށް އެނގެއެވެ.\nޕިކަޕް ހިނގައްޖެއެވެ. ހަމަ އެ ސްޕީޑުގައެވެ. މަގުގެ ދެފަރާތަށް ފެންގަނޑު ބުރުވާލާފައެވެ. ނަސީބަކުން ދިލްމާ ސަލާމަތް ވިއެވެ. ވަދެވިފައި ހުރި ގޭގެ ގޯތިތެރެއިން ނުކުމެ ދެކޮޅުބަލާލީ ހިނގައިގަތުމަށްޓަކައެވެ. ދޭތެރެ ދުރުކޮށް އެގޮތަށް ދާ ވެހިކަލެއް ފިޔަވައި މަގުމަތިން މިވާރޭގައި މާބޮޑު ހަލަބޮލިކަމެއް ނެތެވެ. ވާރޭގައި އޭނަ ހިނގާލަން ދާހިތްވާ ސަބަބަކީވެސް އެއީއެވެ. ވާރޭވެހިއްޖެއްޔާ އެންމެންވެސް ތިބޭނީ ފިލައެވެ. ގޭތެރޭގައެވެ. މިހާރުވެސް ލޮލުކޮޅަށް ދަންދެންވެސް މީހަކު ފެންނަން ނެތެވެ. ކުރިމަތީގައި އެހެރަ ފިހާރަކައިރިއަށް އައިސް ސައިކަލުން އެފައިބާ މީހާ ފިޔަވައި ދެން އެހިސާބުން ފެންނަނީ ދިލްމާ އެކަންޏެވެ.\nދިލްމާ ބަލާލިއިރު އެމީހާ ފިހާރައަށް ވަންނަން ވެގެން އުޅެފައި އެނބުރި ބަލާލިއިރު އޭނައަށްވެސް ދިލްމާ ފެނުނީއެވެ. އެއާއެކު އެމީހާ ދުވެފައި އަންނަން ފެށީ ދިލްމާއާއި ދިމާލަށެވެ. ގެއިން ނުކުމެގެން ހިނގައިގަންނަން އުޅެފައިމެ ދިލްމާއަށް އަލުން އަނބުރާ ވަދެވުނީ އެގޭގެ ގޯތިތެރެއަށެވެ. ވާރޭ ކޯޓަކުން ބޮލާއި ހަމައަށް ނިވާކޮށްގެން ހުރި އެމީހާ މަލްޓީ ސްޓޯރއަށް ވަންނަން އުޅެފައި އޭނައާއި ދިމާލަށް ދުވެފައި އަންނާތީ ދިލްމާ ކަންބޮޑުވިއެވެ.\nނަމަވެސް އެމީހާ އައިސް އޭނަ ހުރި ހިސާބަށް އެ ގޯތިތެރެއަށް ވަދެފައި ބޮލުގައި އަޅާފައި ހުރި ބައި ތިރިކޮށްލުމުން ދިލްމާގެ ކަންބޮޑުވުން ފިލާދިޔައެވެ. އޭގެ ބަދަލުގައި ލެވުނީ ފޫހިކަމުގެ މާނޭވާއެކެވެ.\nއެއީ އެ ރީތި ޒުވާނާއެވެ. ހޮސްޕިޓަލުތެރެއިން ފެންނަ ކޮންމެ ފަހަރަކު އިނާގެ ހާލު އެނގޭހިތުން އަހާ އޮޅުންފިލުވާ ޒުވާނާއެވެ. އިނާ ދެކެ ލޯބިވާއިރުވެސް އިނާގެ ކުރިމައްޗަށް ދާން ނުކެރޭ ޒުވާނާއެވެ.\nދިލްމާ ހިތަށް އެރީ އެހެންނެވެ.\n"ދުރުން ފެނުނީމަ ހީކުރީ ފެންނަ ގޮތްކަމަށް. ހަމަ އަސްލުވެސް ދިލްމާ ދޯ ތިއީ." މާ ދަންނަ މީހެއްފަދައިން އެ ޒުވާނާ ވާހަކަ ދެއްކީ އުފާވެރި ހިނިތުންވުމަކާއެކުގައެވެ. ހީވަނީ ނުފެނިފައިހ ހުރި މީހަކު ފެނުނު ހެންނެވެ. އެހިނިތުންވުމާއި ވާރޭގެ ސަބަބުން ކުޑަކޮށް ތެމިފައިވާ އިސްތަށިގަނޑަށް ބެލުނެއްކަމަކު އެ ޒުވާނާ އެކުރި ސުވާލަށް ދިލްމާ ޖަވާބެއް ނުދެއެވެ. ޖަވާބު ދޭން ޖެހޭކަމަކަށް ނުވެސް ދެކެއެވެ.\n"ކުޑައެއް އޮތެއްކަމަކު މުޅީން ތެމިއްޖެ ދޯ؟" އަމިއްލަ ބޮލުން ވާރޭގެ ތިކިތައް ފޮޅާލަމުން އެ ޒުވާނާ ވާހަކަ ދެއްކިއެވެ.\n"ކޮންތާކަށް މި ވިއްސާރައިގައި ތިދަނީ؟ މިގެއަށްތަ؟" ލާނެތް ގޮތަކަށް މިހެން ބުނެލާފައި އެ ޒުވާނާ ގޭތެރެއަށް ބަލާލުމުން ދިލްމާއަށްވެސް އެނބުރި ބަލާލެވުނެވެ. ނަސީބަކުން އެއްވެސް މީހަކު ފެންނާކަށް ނެތެވެ.\n"ހަމަ އެއްވެސް އެއްޗެއް ނުބުނާނަންތަ؟ އިނާގެ ހާލު ކިހިނެއް މިހާރު؟" ދިލްމާ އެއްޗެއް ބުނާނެއޭ ހީވި ކަންތަކާ ބެހޭ ގޮތުން އެ ޒުވާނާ ސުވާލު ކުރިއެވެ. ނަމަވެސް އެއީ އޭނައަށް ހެދުނު ގޯހެކެވެ.\n"އަހަންނަށް ހީވަނީ މިހާރު ވެއްޖެހެން އިނާއާއި ބައްދަލުކޮށް އިނާގެ ކައިރިން ހާލުގެ ވާހަކަ އަހަން. ތިހާވަރަށް އަޅައިގަނެގެން އުޅޭއިރު ނުބުނެ ހުރުން ރަނގަޅެއްނުވާނެއެއްނު؟" މަލާމާތާއި ޖެއްސުމުގެ ރާގާއެކު ދިލްމާ ބުނެލިއެވެ. އުނދަގޫ ވެގެންނެވެ. ފެންނަ ކޮންމެ ތަނަކުން އނާގެ ވާހަކަ އހާތީއެވެ.\nއެ ޒުވާނާއަށްވެސް އޭނައަށް ކުރެވުނު ސުވާލަކީ މިވަގުތު ކުރަން ރަނގަޅު ސުވާލެއްނޫންކަން އެނގިއްޖެއެވެ.\n"އާނ ތީ ރަނގަޅުވާހަކައެއް. އަޅައިގަނެގެން އުޅޭމީހާކައިރީ ބުނަންޖެހޭނެ ލަސްނުކޮށް. އެހެންނޫނީ ގެއްލިދާނެ. އަހަރެންވެސް ބުނަން ބޭނުން. އެކަމަކު ފުރުޞަތެއް ނުލިބެނީ އަދި. މިވަގުތު ކިހިނެއް ވާނެ ބުނުން؟" އެ ޒުވާނާއަކީ ކޮންމެ މީހަކަށްވިޔަސް ހެޔޮތާއެވެ. އެއީވާ ކެރޭ މީހެކޭ ދިލްމާގެ ހިތަށް އެރިއެވެ.\n"މިވަގުތުވެސް ހަމަ ރަނގަޅުވާނެ. އަވަހަށް ދާންވީނު ބުނަން." ދިލްމާގެ ރާގުގައި ހުރި މަލާމާތް ވިސްނުމުން އެ ޒުވާނާގެ ގާތަށް ކުޑަކޮށް ހިނިއައެވެ.\n"އެކަމަކު ވަރަށް އެހެން ކަހަލަ ގޮތެއް ވާނެ ދޯ އިނާ ކައިރީ ގޮސް އެހެންބުނީމަ؟ ނޫންތަ؟" އެ ޒުވާނާގެ މޫނުމަތިން ފެންނަނީ ހަމަ މުޅީންވެސް ހަމަޖެހުމުގެ ގޮތެވެ. ކެރުމާއި ހިތްވަރުގަދަ ކަމުގެ ގޮތެވެ.\nހޮސްޕިޓަލަށް އިނާ ގެންދިޔައީއްސުރެން ހޮސްޕިޓަލުން ނުނުކުމެވިގެން އުޅޭނީ ގައިމު ދީވާނާވެފައިވާލެއް ބޮޑުކަމުން ނޫންހެއްޔެވެ؟ އެކަމަކު އެވަރުވާއިރުވެސް އެ ވާހަކަ ދައްކާ ޖެހިލުންކުޑަގޮތް ނިކަން ދެކެބަލާށެވެ.\nހިތާހިތުން ދިލްމާ އެޒުވާނާއާއި ދިމާލަށް އެއްޗިހި ކިޔެވެ. ވީ ފޫއްސެއްގެ ބޮޑުކަމުން ދިއުމަށްޓަކައި ދިލްމާ ހިނގައިގަތީވެސް ހަމަ ކުއްލިއަކަށެވެ. ހުއްޓާނުލާ ވެހެމުންދާ ވާރެއިން ސަލާމަތްވާން ކުޑަ އަތަށް ހެޔޮވަރުކޮށްލަމުންނެވެ.\n"ދިލްމާ..........މަޑުކޮށްލަބަލަ....." ދިލްމާ ހިނގައިގަތުމުން އެ ޒުވާނާ ގޮވާލިގޮތުން ދިލްމާއަށް ހުއްޓެވުނީ ގަސްދަކާ ނުލައެވެ. އެ އަޑުގައިވާ އެދުމާއި އާދޭހުގެ ރާގުންނެވެ.\n"ދިލްމާއަށް ނޭނގުނީތީ ވަރަށް ދެރަވެއްޖެ.........." ދިލްމާއަށް ހުއްޓެވުމުން ދިލްމާ ކައިރިއަށް އެ ޒުވާނާއަށް އާދެވުނީ ކޯޓުގެ ބޮލުގައި އަޅާބައި ނައަޅާކަމުން ބަނބުކެޔޮގަހުގެ ހިޔަލުން ނުކުމެވުމުން ހުރަހަކާ ނުލާ އެ ޒުވާނާގެ ބޮލަށް ވާރޭގެ ތިކިތައް ޖަހަމުން ދިޔައެވެ. ދިލްމާއަށް ބެލެނީ އެތަނެވެ. ނަމަވެސް އަވަސް އަވަހަށް އެ ޒުވާނާގެ މޫނަށް ނަޒަރު ސީދާ ކޮށްލިއެވެ.\nހަގީގަތުގައިވެސް ވަރަށް ދެރަވެފައިވާގޮތް ފެނެއެވެ. އަދި ކުރިއާއި ޚިލާފަށް މިހާރު ފެންނަނީ ވަރަށް ސީރިއަސްކޮށްވެސް މެއެވެ.\n"އިނާގެ ވާހަކައެއް އެނގެން ވާނީ އިނާއަށް. އަހަންނަކަށް ނޫން." އެ ޒުވާނާ އެބުނި އެއްޗަކަށް ވިސްނާލުމެއްވެސް ނެތި ދިލްމާ ބުނެލައިފިއެވެ.\n"ދިލްމާގެ ވާހަކައެއް ވީމައޭ ދިލްމާއަށް އަންގަން މިއުޅެނީ. އަހަރެން ވާހަކަ ދައްކާހިތުން މިއުޅެނީކީ އިނާއަކާ ނޫން. ދިލްމާއާ." އެ ޒުވާނާ އެންމެ ފަހުން ބުނެފިއެވެ.\nދިލްމާއަށް ލިބުނު ހައިރާންކަމުގައި ބުނާނެ އެއްޗެއްވެސް ނޭނގުނެވެ. ގަނޑުވިކަހަލައެވެ. ވެހެމުން ދިޔަ ވާރޭގެ އަޑުވެސް ދިލްމާއަށް އިރުކޮޅަކަށް ނީވުނު ކަހަލައެވެ. މިއީ މިފަދަ ގޮތަކަށް މީހަކު އޭނައަށް އެދޭވާހަކަ ހާމަކުރި ފުރަތަމަ ފަހަރެވެ. ނަމެއްވެސް ނޭނގޭ އެ ޒުވާނާ އެ އުޅެނީ އަސްލުވެސް އޭނައާއި ވާހަކަ ދައްކާ ހިތުން ހެއްޔެވެ؟ އެއީ ހަމަ ތެދެއްބާވައެވެ.\n"ހަމަ އެވަރު ނޭނގޭތަ؟" އެންމެ ފަހުން ދިލްމާއަށް ވިސްނިއްޖެކަން އެނގުމުން ކަރުއެލުވާލާފައި ހިނިތުންވެލަމުން އެ ޒުވާނާ އެހިއެވެ.\n"އަހަރެންކާކުކަންވެސް ނޭނގެނީތަ މިހާރު. ގައިމު އަހަންނަށް އެނގޭ ދިލްމާ އަބަދުވެސް." އަދިވެސް ވާހަކަ ދައްކަނީ އެ ޒުވާނާއެވެ. ދިލްމާއަށް ލިބިފައިވާ ހައިރާންކަމުގައި އަނގައިންވެސް ނުބުނެވުނެވެ. ނޫނެކޭ ބުނުމުގެ ގޮތުންވެސް ހަލުވާލެވުނީ ބޮލެވެ.\n"ހުސެން......ހުސެން ރަމީޒު.......ހަނދާނެއްނެތްތަ؟" ދިލްމާގެ ހަނދާނަކަށް ނާދެއެވެ.\n"ހަނދާން އެބަހުރިތަ؟ ހަމަ މިކަހަލަ ވިއްސާރަ ދުވަހެއްގަ އަހަރެންގެ އަތުގައި ކުޑައިގެ ނަރަކުން އަޅާލައި ކަނޑާލިހަނދާން. އެއީ ހަމަ ތި ދިލްމާއެއްނޫންތަ؟" ހުސެން އަދިވެސް މަސައްކަތް ކުރަނީ ދިލްމާއަށް ހަނދާންކޮށްދެވޭތޯއެވެ.\nދިލްމާ އަނގައަކުން ނުބުނެއެވެ. އެކަމަކު ދެންމެ އެންމެ ފަހަށް ހުސެން އެ ބުނި އެއްޗަކުން ދިލްމާގެ ދޮން މޫނުގެ ކުލަ ޖަންބުކުލައަށް ވެގެން ދިޔަތަން ހުސެންއަށް ފެނުނެވެ. އާނއެކެވެ. ދިލްމާ ހަނދާން ވެއްޖެއެވެ.\nއެއީ މީގެ ވިއްސަކަށް އަހަރު ކުރީގެ ކަމެކެވެ. އޭނަ ގްރޭޑް ހައެއްގައިއުޅުނުއިރު ވީކަމެކެވެ. އެއްދުވަހަކު ސްކޫލުން އަންނަނިކޮށް ވާރޭ ވެހިގަތުމުން އޭނައާއި އޭނަގެ ރައްޓިހި ދެކުއްޖަކު ގެއެއްގެ ގޯތިތެރެއަށް ވަނީ ގޯތިތެރޭގައި ހުރި ބޮޑު ބަނބުކެޔޮ ގަހުގެ ހިޔަލުގައި ވާރެއިން ސަލާމަތް ވުމަށެވެ. އެދުވަހު އޭނައަތަށް އެގެއިން ކުއްޖަކު ދުވެފައި އައިސް ކުޑައެއް ދިނެވެ. އެކަމަކު އެ ކުޑައަކީ އެކި ނަރުތައް އެކި ގޮތަށް ހުރި ކުޑައެއްކަމުން ހުޅުވަން އުނދަގޫވެގެން ތަޅުވައިގަތްތަނާ އެ ކުޑައިގެ ހަލާކުވެފައި ހުރި ނަރަކުން އަޅާ ދެމުނީ އެ ކުޑަ ގެނެސްދިން ފިރިހެންކުއްޖާގެ އަތުގައެވެ.\nއެބުނީ ތެދެކެވެ. އެދުވަހު އެ ފިރިހެންކުއްޖާގެ އަތުން ފިސާރި ގިނައިން ލޭވެސް އައެވެ. އެކަމަކުވެސް އެ ކުއްޖާވީ ހިތްވަރުގަދަ ކުއްޖަކަށެވެ. ލޭއައިސް އައިސް ހުއްޓާވެސް އެއީ މައްސަލައެއް ނޫނެކޭ ކިޔާފައި އެތަނުގައި އަތް އަޅައިގެން ދުވެފައި ގޭތެރެއަށް ދިޔައީއެވެ.\nމިހިސާބަށް ހަނދާންވުމުން ދިލްމާއަށް ބަލާލެވުނީ ގޭތެރެއާއި ދިމާލަށެވެ. އެއީ ހަމަ އެގެއެވެ. ޒަމާނީ ގޮތަށް ވަރަށް ފަހުން ހަދާފައި ހުރި ގެއެއްކަމަކު އަދިވެސް ގޯތިތެރޭގައި އެ ބޮޑުހުސްތަންވެސް އެބައޮތެވެ. ދެން ދިލްމާއަށް ބަލާލެވުނީ ބޮލާއިދިމާލުން މައްޗަށެވެ.\n"ތިހީކުރެވުނީ ރަނގަޅަށް. ގޭގެ ހަތަރުފާރަށް ބަދަލުއަޔަސް މިއީ ހަމަ އެގެ...........ތިހުރެވުނީވެސް ހަމަ އެބަނބުކެޔޮގަސްދަށުގަ." ދިލްމާގެ މޫނަށް އަރާފައިބާ ކުލަވަރުން ދިލްމާގެ ހިތުގެ ހާލު ދެނެގަންނަމުން ހުސެން މިހެން ބުނެލީ ފަޚުރުވެރިކަމާއެކުގައެވެ.\n"ހުސެންތަ އެދުވަހު ކުޑަގެނެސްދިނީ؟" ދިލްމާއަށް ގަބޫލުކުރަންވެސް ހަމަ ދަތިވަނީއެވެ.\n"އަދިވެސް ގަބޫލެއް ނުކުރަމުތަ؟ މިހިރީ........ބަލާ..........މިއީ އެދުވަހު ކުޑަގެނެސްދިން މީހަކީ." ދިލްމާއަށް ޔަގީންކޮށްދިނުމަށްޓަކައި ލައިގެން ހުރި ކޯޓާއެކު އަތުކުރި މައްޗަށް ނަގާފައި ހުސެން ދެއްކިއެވެ.\nއެއީ ތެދެކެވެ. އެދުވަހު އެ ލިބުނު ޒަޚަމް އެހެރީ ޒަމާނާ ވަގުތާއެކު ވަރުގަދަ ލަކުނަކަށް ވެފައެވެ. އެކަމަކު އެހާ ކުޑަކުޑަ ޒަޚަމެއް އެހާ ފުން ލަކުނަކަށް ވެދާނެހެއްޔެވެ؟ ދިލްމާ ހިތަށް އެރިއެވެ.\n"ގަބޫލުކޮށްފިންތަ މިހާރު؟ މިއީ އެ މީހަކީ. ދިލްމާއަށް ވަދެވިފަ ތިހިރީ މި ހުސެންގެ ގެއަށް. ހެހެހ........ރަށުން ބޭރުގައި އަހަރެން އުޅުނަސް އަހަންނަށް ދިލްމާ ފެނުނު ދުވަހުއެނގިއްޖެ ތިއީ އެ ދިލްމާކަން. އެކަމަކު ދިލްމާއަކަށް ނޭނގުނުދޯ؟" ހުރިހާ އެއްޗެއް ދެމީހުން ދެމީހުންނަށް އޮޅުންފިލުމުން ހުސެން މިހާރު އެހެރީ ހިތްހަމަޖެހިފައެވެ.\nނޭނގުނު ކަމަށް އެއްބަސްވުމުގެ ގޮތުން ދިލްމާ ބޯ ޖަހާލިއެވެ.\n"އަހަރެންގެ ރިކުއެސްޓަށް ދިލްމާގެ ޖަވާބެއް ބޭނުން. އަހަރެން ބޭނުންވަނީ ކޮންކަމެއްކަން މިހާރު އެނގޭނެކަމަށް ހީކުރަން." އެންމެ ފަހުން އަސްލު މައުޟޫއަށް ހުސެން ގޮސްފިއެވެ.\n"ކޮންކަމެއް ބޭނުންވެގެން ތިއުޅެނީ............" ކުޑަވެސް ފަސްޖެހުމެއް ނެތި ދިލްމާ އަހައިފިއެވެ. ނަމަވެސް އެހެން އެހިގޮތުން ހުސެންއަށްވެސް ހުއްޓުން އެރިއެވެ.\n"އަހަންނަކަށް ނޭނގޭނެ މާ ފަށުވި އިބާރާތްތަކެއް. އެކަމަކު އަހަރެން ބޭނުންވަނީ ދިލްމާއަށް ދިމާވާ ކޮންމެ ކަމެއްގައި އެހީވާ މީހެއްގެ ގޮތުގައި އަބަދުވެސް ދިލްމާ ކައިރީ ހުންނަން. އުމުރުގެ ބާކީ އެންމެ ދުވަހެއް އޮތަސް އޮތްހާ ދުވަހެއް ދިލްމާއާއެކު އުޅެން ބޭނުންވަނީ. އެކަމަކު ހުރިހާ އިޚްތިޔާރެއް އޮތީ ދިލްމާގެ އަތުގަ. އަހަރެން މިބުނީ އަހަރެން އެދޭ ގޮތް. އަހަރެން ނުބުނާނަން ދެބަސް ނުވާނަމޭ....ނުރޮއްވާނަމޭ ހިތުގަ ނުޖައްސާނަމޭ......އެހެނެއް ނޭނގެ ބުނާކަށް. އެކަމަކުވެސް ޔަގީންކަން ދީފާނަން. ދިލްމާއަށް ދެރަވާ ހަމަ އެއްވެސް ކަމެއް އިރާދަކުރެއްވިއްޔާ ދުވަހަކުވެސް ގަސްތުގައެއް ނުކުރާނަން. އެކަން ޔަގީން. ދެން ގޮތް ނިންމާނީ ދިލްމާ." ދިލްމާ ދެކެ ހުސެން ވާ ލޯބި ހުސެން ބުނެދިނީ ސާފު ތިލަ އިބާރާތުންނެވެ. ދިލްމާ އެއަޑު އެހީފަރުވާތެރިކަމާއެކުގައެވެ. ކޮންމެ ބަހެއް ކޮންމެ ޖުމްލައެއް ވަކިވަކިން ހަނދާނުގައި ހަރުލައްވަމުންނެވެ.\nވާރޭވެހޭ ވަރަކަށް ވެހުނެއްކަމަކު، އަދި އެއްއަޑަކަށް މާހައުލުގައި ވާރޭގެ އަޑު ހުއްޓެއްކަމަކު ދިލްމާ އާއި ހުސެންގެ ދެމެދަށް އައިސްފައިވަނީ ވަރުގަދަ ހިމޭން ކަމެކެވެ. ކޮންމެ މީހަކުވެސް އިންތިޒާރު ކުރަނީ އަނެއް މީހާ ބުނެލާނެ އެއްޗަކަށެވެ.\n"ކިހިނެއް ތިހެން ޔަގީންކަން ދޭން އެނގެނީ. އެކަހަލަ ދުވަހެއް އައިއްސިއްޔާ ދެން ބުނާނީ ކީކޭ." ދިލްމާ އަކީ މީހުން ދައްކާ އެފަދަ ވާހަކަތައް ފަސޭހައިން ގަބޫލުކުރާނެ މީހެއް ނޫނެވެ.\n"އެދުވަސް އަންނަން އުޅެންޏާ.....އެއަށްވުރެ ކުރިން އަހަރެން ދިލްމާގެ ހަޔާތާ ދުރަށް ދާނަން. އަހަރެންގެ ފަރާތުން ދިލްމާއަށް ދެރައެއް ދެވުމުގެ ކުރިން އަހަރެން ދާނަން ދިލްމާއާއި ދުރަށް. " ހުސެން އަކީ އާދަޔާ ޚިލާފު ވަޢުދުވާ ލޯބިވެރިޔެކޭ މި އަޑުއަހަން ހުރި ދިލްމާގެ ހިތަށް އެރިއެވެ.\n"ބުނެބަލަ.........ދިލްމާ ކީކޭ ބުނަނީ މިކަމާ.....މިހާރު ވަރަށްދުވަހު އިންތިޒާރުކޮށްފިން." ހުސެން ބޭނުންވަނީ ދިލްމާގެ އަނގައިން އެކަމާއިބެހޭގޮތުން ކޮންމެވެސް އެއްޗެއް ބުނުމަށެވެ.\n******* (ނުނިމޭ) *********\nPosted on 2011-04-23 22:17:40 | Report this Comment\nތެންކްސް އެހާ އަވަހަށް ގެނެސް ދިނީމަ.........އަޅޭ އެކަމަކު ހާދަހާ ކުރޭ........މިލިއަން ލަވްސް އެންޑް ހަގްސް.......އަނެއްބައި ވ އަވަހަށް އަޕް ވާނެ ކަމަށްް ހޯޕްކުރަން... ޓޭކް ކެއަރ\nލައީ: ހެހެހެ މީ އަށް ދޯ ފުރއތަމަ ކޮމެންޓް ކުރެވުނީ.... ސޯ ހެޕީ.. ހިޔެއް ނުކުރަން ވިއްޔަ ފުރަތަމަ ކޮމެންޓް ކުރެވޭ ފަރާތަށް ވާނެކަމަކަށް..... ބަޓް އަބަދުވެސް ބޭނުންވޭ އެގޮތް..... ދެން މި އޮތީ ވެފަ ތާދޯ އެކަންވެސް.... ސޮފާ އެ ހުސެން ރަމީޒަކީ ޒިޔާދުގެ އެ ފްރެންޑް ދޯ... މި ބުނީ މާ މޮޅު އައިޑިއާ ދޭ ފްރެންޑެއް ހުރެއެއްނު ޒިޔާދުގެ... އޭނަ ދޯ އެއަކީ..... އޭނަވެސް އަނެއްކާ ޒިޔާދުގެ ގޮތްތަ ގެންގުޅެނީ.... އިފް ސޯ ވ ވ ވ ކަޑަ އިނގޭ.... އޭރުން ދިލް އަށްވެސް ލަނޑެއް ލިބިދާނެ އެއްނު؟ ސޮފާ އެހެން ނުހަދައްޗޭ އިނގޭ..... ހެހެ އޭނަ ދިލް އަށް ޒިޔާދުގެ "ގޮތްގނޑު" ކިޔާދޭނީ ދޯ..... ހެހެ އޭރުން ވ ނައިސް ވާނެ...\n: އެހެން ވާނެތަ! ކުރީ ބައެއްގަ އޮތް ހަނދާނެއްވޭ ރަމީޒުގެ ދަރިފުޅު ބަލިވެގެން އަންހެނުންނާއެކު ހޮސްޕިޓަލް އުޅުނު ވާހަކަ. އެހެންވީމަ، މި ހުސެން ވެދާނެތަ ޒިޔާދުގެ ފްރެންޑް ރަމީޒަށް.\nފަތިސްތަރި: އާނ ލައީ........ލައީއަށް ފުރަތަމަ ކޮމެންޓް ތިކުރެވުނީ. ދެން ލައީއަށް ބުނަން ބޭނުންވަނީ މި ހުސެން ރަމީޒް އަކީ ކާކުކަން އެނގޭނެ ކުރިއަށް ހުރި ބައިތަކުން އިނގޭ. ސޮފާ ޔަގީންކަން ދެން.....ތިބުނާހާ ކަޑަ ގޮތެއް ނުވާނެ.\nއިންތި: އަސްލުވެސް އެއީ އެ ރަމީޒްގަނޑުތަ؟ ފޫއްސެއް..\nލައީ: ސޮފް ލައީއަށް މިބައި ނައިސް ކަމުން ކިޔުނު އަދަދެއްވެސް ނޭނގެ... ދިލް އާ ހުސެން ގެ ކޮންވަޒޭޝަން ހާއްސަކޮށް..... ބަޓް ކޮންމެދުވަހަކުވެސް އެތައްފަހަރެއްގަ މި ވާހަކަ އަޕްވެފަ އިންތޯ ބަލަން މުރާސިލް އަށް ވަންނަން.......އަޅެ އަޅެ ދެން ކޮންދުވަހަކުން އަޕް ވާނީ......... މިސް ޔޫޫޫ\nމނކ: ހާދަ ލަހޭ އަޕްޑޭޓް. ކޮންއިރަކުންތަ އަނެއްބައި.......؟؟؟؟؟؟؟؟؟؟؟؟\nPosted on 2011-04-23 22:18:55 | Report this Comment\nފުރަތަމަ ކޮމެންޓް ކުރާ މީހާއަށް ވާނެ ކަމުގެ ފޮނި އުންމީދުގައި......ހެހެހެ.. ތިކުރާ ހިއްވަރަށް ހަމަ ސާބަސްދެން ކަނބުލޮޔަށް:) ޓޭކް ކެއަރ\nފަތިސްތަރި: ހެހެހެހެ............ޝައިރު އަށް ތި ލިބުނީ ދެވަނަ. އެންމެ ފުރަތަމަ ކޮމެންޓް ކުރީ ލައީ. ޝުކުރިއްޔާ ޝާއިރު.\nPosted on 2011-04-23 22:36:17 | Report this Comment\nސޮފާ، މިބައިވެސް ވަރަށް ރީތި އިނގޭ. ތި ކުރާ ހިތްވަރަށްހަމަ ސާބަސް.\nފަތިސްތަރި: ޝުކުރިއްޔާ ޒާމް..........ޝުކުރިއްޔާ....!!!\nPosted on 2011-04-23 22:36:24 | Report this Comment\nވަރަށް ރީތި.. ސޮފް ގެ ވާހަކައިގެ ކޮންމެ ބަޔެއްވެސް ވަރަށް ރީތި ހަމަ.. މި ބައި ނިމުނުއިރުވެސް ނޭގުނު ނިމުން ކަމެއް ވެސް.. އެހާވެސް ކިޔާހިތުން ހުއްޓާ މިނިމުނީ.. ހިތައް އަރަނީ ދިލް ގެ އާންސަރ މިހާރު.. ރިއު އަށް ހީވަނީ ދިލް ޔޭސް ބުނާނެހެން.. ދެން ހުސޭން ގެ ފަރާތުން ޒިޔާދު ގެ ކަންތައް ވެސް ކޮނޮމެސް ގޮތަކައް ދިލް އަށް އިނގޭނެހެން.. ހެހެހެ.. ދެން ޔޫނޯ ބެސްޓް ދޯ ސޮފް.. ހެހެ. ޔޫޓޭކް ކެއަރ ސްވީޓް ސޮފް..\nފަތިސްތަރި: ވަރަށް އުފާވެއްޖެ ރިއު..........އެއްބަޔަށްވުރެ އަނެއް ބައެއް ރީތި ކުރެވޭތޯ ސޮފާ ވަރަށް މަސައްކަތްކުރަމޭ އިނގޭ. ސޮފާ ނުބުނާނަން ދިލްގެ އާނސަރ އާއިބެހޭގޮތުން އެއްވެސް އެއްޗެއް. ކުރިއަށް ކިޔަމުން ދޭ އިނގޭ. ތޭންކސް އަ ލޮޓް އިނގެ ރިއު. ޓޭކް ކެއަރ ....\nPosted on 2011-04-23 22:38:21 | Report this Comment\nއެންމެ ފުރަތަމަ ކޮމެންޓް ކުރެވޭތޯ ޓުރައި ކުރިން....އެކަމް ކޮންމެވެސް މައްސަލަޔެއް ދިމާވީ...ކޮންމެޔަކަސް ބުނެލާނީ ތިކުރއްވާ ހިއްވަރަށް ހަމަ ސާބަހޭ....ހެހެހެ


Atholhu Thereygai Hingaa CSR Program Thakah BML In Ehee Vanee - Vaguthu\nއަތޮޅުތެރޭގައި ހިންގާ ސީއެސްއާރު ޕްރޮގްރާމްތަކަށް ބީއެމްއެލް އިން އެހީވަނީ\nނިލަންދޫ ލައިބްރަރީ އަށް ފޮތް ހަދިޔާ ކުރުމަށް ބީއެމްއެލް އިން ކުރިއަށް ގެންދިޔަ ހަރަކާތުގެ ތެރެއިން – ފޮޓޯ: ބީއެމްއެލް\nއަތޮޅުތަކުގައި ހިންގާ މުޖުތަމައަށް ފައިދާހުރި ހަރަކާތްތަކަށް އެހީތެރިކަން ފޯރުކޮށްދިނުމުގެ ގޮތުން ބޭންކް އޮފް މޯލްޑިވްސް އިން ސީއެސްއާރު ޕްރޮގްރާމެއް އިފްތިތާހުކޮށްފިއެވެ.\nމި ޕްރޮގެރާމް އިފްތިތާހުކޮށްފައި ވަނީ އިއްޔެ ހަވީރު ފ.ނިލަންދޫގައި ބޭއްވި ރަސްމިއްޔާތެއްގައެވެ. މި ރަސްމިއްޔާތުގައި އެ ރަށުގެ އާންމުން ބޭނުންކުރާ ލައިބްރަރީ އަށް ބޭންކުން ވަނީ ފޮތްތަކެއް ހަދިޔާކޮށްފައެވެ.\nމި ޕްރޮގްރާމްގެ ދަށުން ބޭންކުގެ ކޮންމެ ބްރާންޗަކަށްވެސް އެ ބްރާންޗެއް ހިމެނޭ ސަރަހައްދެއްގައި ހިންގާ ޕްރޮޖެކްޓްތަކަށް އެހީތެރިކަން ފޯރުކޮށްދިނުމަށް ވަނީ ބަޖެޓެއް ކަނޑައެޅިފައެވެ. މި ގޮތުން ބޭންކުގެ އެހީތެރިކަން ފޯރުކޮށްދޭ މައިގަނޑު ދާއިރާ ތަކަކީ ހިލޭ ސާބަހަށް ކުރެވޭ މަސައްކަތްތަކާއި، ތައުލީމް، ކުޅިވަރު އަދި ތިމާވެށީގެ ދާއިރާއެވެ.\nއަމިއްލަ ފަރުދުންނާއި މަދަނީ ޖަމިއްޔާތަކުން، ރަށްރަށުގައި ހިންގާ މުޖުތަމައަށް ފައިދާ ހުރި ހަރަކާތްތަކުގެ ޕްރޮޕޯސަލް އެއަތޮޅެއްގައި ގާއިމްކޮށްފައިވާ. ބޭންކުގެ ބްރާންޗަކަށް ނުވަތަ [email protected] އަށް އީމެއިލް މެދުވެރިކޮށް ހުށަހެޅުމުގެ ފުރުސަތު ވަނީ ހުޅުވާލެވިފައި ކަމަށް ބީއެމްއެލް އިން މައުލޫމާތު ދެއްވައެވެ.\n"އަހަރެންގެ ބޭންކް" ޕްރޮގްރާމަކީ ދިވެހިންނާއި ދިވެހި މުޖުތަމައުތަކާ ބީއެމްއެލް އާ އޮތް ގުޅުން އިތުރަށް ބަދަހި ކުރުމަށް މުޅި ރާއްޖެއަށް އަމާޒުކޮށްގެން ކުރިޔަށް ގެންދާ ޕްރޮގްރާމެކެވެ. ބޭންކުގެ ހިދުމަތްތައް ލިބޭ މުޖުތަމައު ތަކަށް އެހީތެރިވުމުގެ ގޮތުން މިއަހަރުތެރޭ 300 މިލިއަން ރުފިޔާ އިންވެސްޓްކުރުމަށް ވަނީ ހަމަޖެހިފައެވެ.


Vaadhaveringe there'in salaamaiyvaanee kon team eh? | Jazeera\tވާދަވެރިންގެ ތެރެއިން ސަލާމަތްވާނީ ކޮން ޓީމެއް؟ - Jazeera\nދިވެހި ލީގުގެ ވާދަވެރިންގެ ތެރެއިން ސަލާމަތްވާނީ ކޮން ޓީމެއް؟\nކުޅިވަރު April 8, 2021 172 views0\nދިރާގު ދިވެހި ޕްރިމިއާ ލީގު ފެށިއިރު ޓީމުތަކުގެ ވާދަވެރިކަން އިންތިހާއަށް ބޮޑުވިއެވެ. އެކަން ލީގުގެ ޓްރާންސްފަރ މާކެޓް ބަންދުވި ދުވަހުން އެކަނިވެސް އެނގޭނެއެވެ. މި ސީޒަނާ ޓީމުތަކުން ކުރިމަތިލިއިރު، ބޮޑެތި ޓްރާންސްފަރތަކެއްކޮށް ވަރަށް ރަނގަޅަށް ތައްޔާރުވިއެވެ. އޭގެ ނަތީޖާ ލީގުގެ މެދާއި ހިސާބުން މިހާރު ފެންނަން ފަށައިފިކަން ކަށަވަރެވެ.\nލީގަށް އެންމެ ބޮޑަށް ތައްޔާރުވި އެއް ޓީމަކީ މާޒިޔާއެވެ. ލީގުގެ މިހާ ހިސާބަށް އައިއިރު މާޒިޔާއިން ލީގު ތާވަލުގެ އެއްވަނައިގައި އޮތީ ދެވަނައިގައި އޮތް ވެލެންސިއާއަށްވުރެ އެއް މެޗު އިތުރަށް ކުޅެ7ޕޮއިންޓްގެ ލީޑަކާއިއެކުގައެވެ. އެ ޓީމުން މިހާތަނަށް ކުޅުނު 11 މެޗުން 25 ޕޮއިންޓް ހޯދާފައިވާއިރު، މާޒިޔާއިން ލީގުގައި މިހާތަނަށް ކުޅުނު އެއްވެސް މެޗަކުން ބަލިވެފައެއް ނުވެއެވެ. އެހެން ނަމަވެސް މާޒިޔާއިން ލީގުގައި ކުޅުނު4މެޗުން އެއްވަރު ވެފައިވެއެވެ. އެއީ ދަ ގްރާންޑޭ އަތުންނާއި، ވެލެންސިއާ އަތުންނާއި އީގަލްސް އަދި ސަސް އަތުންނެވެ.\nމާޒިޔާއިން މި ސީޒަން ފެށީ އިތުބާރު ކޯޗު މުޙައްމަދު ނިޒާމް (ނިޒާމްބެ)ގެ އިރުޝާދުގެ ދަށުންނެވެ. އެހެންނަމަވެސް ނިޒާމްބެ ވަނީ ސީޒަންގެ ކުރީކޮޅު މާޒިޔާގެ ކޯޗު ކަމުން އިސްތިއުފާ ދީފައެވެ. އެއާއިއެކު މާޒިޔާއިން ވަނީ އެ ޓީމުގެ ކޯޗަކަށް ކުރިން ސާބިއާ ގައުމީ ޓީމުގެ އެސިސްޓަންޓް ކޯޗަކަށް މަސައްކަތްކުރި ރެއާލް ބެޓިސްގެ ލެޖެންޑް ރިސްޓޯ ވިޑަކޮވިޗް ހަމަޖައްސައިފައެވެ. އެ ބަދަލާއެކު މާޒިޔާގެ ކުޅުން ތަފާތުވިކަމަށް ކުޅި ބެލުންތެރިން އަންނަނީ ބުނަމުންނެވެ.\nމި ސީޒަނުގެ ޓްރާންސްފަރ މާކެޓުގެ އެންމެ ކުރީގައި އުޅެނީ ވެލެންސިއާއިންނެވެ. ނަން މަޝްހޫރު ގިނަ ކުޅުންތެރިންތަކެއްގެ ސޮއި ވެލެންސިއާއިން ވަނީ ހޯދައިފައެވެ. އޭގެ ތެރޭގައި ރާއްޖޭގައި އުފެދުނު އެންމެ މޮޅު ފޯވާޑް އަލީ އަޝްފާގު (ދަގަނޑޭ)ގެ ސޮއިގެ އިތުރުން ގައުމީ ކެޕްޓަން އަކްރަމް އަބްދުލް ޣަނީގެ ސޮޔާއި، އަލީ ފާސިރު (ސެންޓޭ)ގެ ސޮއި ހިމެނެއެވެ. މީގެ އިތުރުން މިދުހަތު ފަހުމީ (ބިޗަޑު) އަދި ހުސެއިން ނިޔާޒް (ބޮކުރީ)ގެ ސޮއި އެ ޓީމުން ވަނީ ހޯދައިފައެވެ.\nމި ސީޒަނާ ކުރިމަތިލިއިރު ވެލެންސިއާގެ އަމާޒަކީ ލީގުގެ ރަނގަޅު ހިސާބެއްގައި އޮވެ ނިންމާލުން ކަމަށް ވެލެންސިއާގެ ކޯޗު މުޙައްމަދު އާތިފް (އާތީ) ވަނީ ބުނެފައެވެ. އެހެންކަމުން މިހާރު ވެލެންސިއާ އޮތް ހިސާބަށް ބަލާއިރު އެޓީމު ބޭނުންވި ހިސާބުގައި އޮވެ ލީގު ނިންމާލެވިދާނެއެވެ.\nވެލެންސިއާއިން ލީގު ތާވަލުގެ ދެވަނައިގައި އޮތްއިރު އެޓީމުން ވަނީ މިހާތަނަށް 10 މެޗު ކުޅެ 18 ޕޮއިންޓް ހޯދާފައެވެ. އަދި ލީގުގައި އެ ޓީމު ކުޅުނު 10 މެޗުގެ ތެރެއިން ބަލިވެފައިވަނީ އެންމެ ދެ މެޗުންނެވެ. އަދި ތިން މެޗު އެޓީމު ނިންމާލީ އެއްވަރުވެގެންނެވެ.\nސީޒަންގެ މިޑް ޓްރާންސްފަރ މާކެޓުގައިވެސް ވެލެންސިއާއިން ވަނީ ވަރުގަދަ މޮޅެތި ކުޅުންތެރިންތަކެއްގެ ސޮއި ހޯދާފައެވެ. އޭގެތެރެއިން އީރާނުގެ ގައުމީ ޓީމާއިއެކު ވޯލްޑްކަޕް ކުޅުނު ޑިފެންޑަރު މެހެރްދާދް ޕޫލާދީގެ ސޮއިވެސް އެޓީމުން ވަނީ ހޯދާފައެވެ. މީގެއިތުރުން ސްޕެއިނުގެ ގިނަ ކުލަބުތަކާއި ފިންލެންޑް ފުރަތަމަ ޑިވިޝަނުގައި ކުޅެފައިވާ މިޑްފީލްޑަރު ބޯހަސް މާޓިންގެ ސޮއިވެސް ވެލެންސިއާއިން ވަނީ ހޯދާފައެވެ.\nއަލީ ނިސްތާރުގެ އިރުޝާދުގެ ދަށުން ގްރީން ސްޓްރީޓްސްއިން މި ސީޒަނާއި ކުރިމަތިލީ ޒުވާން ސްކޮޑަކާއިއެކުގައެވެ. އެހެންނަމަވެސް ތަޖުރިބާކާރު ކުޅުންތެރިންތަކެއްވެސް އެޓީމުގެ ސްކޮޑުގައި އެބަތިއްބެވެ. އޭގެ ތެރޭގައި ކެޕްޓަން ރިލްވާން ވަހީދު (ރިލޭ) އާއި މުޙައްމަދު ސާއިފް ހިމެނެއެވެ.\nގްރީންގެ ޒުވާން ތަރިންނަށް ބަލާއިރު ގްރީނުން ކެރިޔަރުފަށާ ގައުމީ ޓީމުގެ ސްކޮޑުން ޖާގަ ހޯދި އަބްދުﷲ ޔާމީން (ޔާނު) އާއި، ހަސަން ނަޒީމް (ޗޯޓު)ގެ އިތުރުން މުހައްމަދު ޖައިލަމް (އޮގީ) ހިމެނެއެވެ.\nގްރީނުން ލީގުގައި މިހާތަނަށް 11 މެޗު ކުޅެފައިވާއިރު، އެޓީމުން ލީގު ތާވަލުގެ ތިންވަނައިގައި އޮތީ ލިބުނު 17 ޕޮއިންޓާއެކުގައެވެ. ގްރީން ކުޅުނު 11 މެޗުގެ ތެރެއިން ހަތަރު މެޗުން ބަލިވެފައިވާއިރު، ދެ މެޗު ނިންމާލާފައިވަނީ އެއްވަރުވެގެންނެވެ. ގްރީނުން މި ސީޒަނަށް ކަނޑައެޅި ޓާގެޓަކީ ގަދަ ހަތަރެއްގައި އޮވެ ލީގު ނިންމާލުމެވެ. އެހެންކަމުން ގްރީންގެ ޓާގެޓަށް މިހާތަނަށް ވަނީ ވާސިލުވެފައެވެ.\nއިސްމާއިލް މަޙްފޫޒް (އިންމަ)ގެ އިރުޝާދުގެ ދަށުން އެވްރެޖު ސްކޮޑަކާއިއެކު، މި ސީޒަނާއި ކުރިމަތިލި ދަ ގްރާންޑޭ ފާހަގަކޮށްލެވެނީ ސަޕްރައިޒިންގ ޓީމެއްގެ ގޮތުގައެވެ. ބޮޑެތި ކްލަބްތަކާއި ދެކޮޅަށް އެޓީމު ނެރުނު ނަތީޖާތައް މިކަމަށް ހެކިވެއެވެ. އެގޮތުން ވެލެންސިއާ އަދި މާޒިޔާ މެޗު އެޓީމުން ވަނީ އެއްވަރުކޮށްފައެވެ.\nދަ ގްރާންޑޭ ސްކޮޑުގައި ނަން މަޝްހޫރު ކުޅުންތެރިން މަދު ނަމަވެސް އެ ޓީމުގައިވެސް ފާހަގަ ކޮށްލެވޭ ކުޅުންތެރިންތަކެއް އެބަތިއްބެވެ. އޭގެ ތެރޭގައި އަޙްމަދު އަޔާޒް (އަޔާ) އާއި، ޔަޝްފާދު ހަބީބް (މުލަކޭ)ގެ އިތުރުން އަހްމަދު ވިޖުދާން (ވިޖޫ) ހިމެނެއެވެ.\nސީޒަނާއި ކުރިމަތިލިއިރު ގްރާންޑޭގެ ކޯޗު އިންމަ ބުނީ އެ ޓީމުގެ އަމާޒަކީ ގަދަ ހަތަރެއް ކަމަށެވެ. ލީގުގެ މިހާތަނަށް ދަ ގްރާންޑޭ 11 މެޗު ކުޅެފައިވާއިރު، އެޓީމަށް ވަނީ 16 ޕޮއިންޓް ލިބިފައެވެ. އޭގެ ތެރެއިން ތިން މެޗުން އެ ޓީމު ބަލިވެފައިވާއިރު، ހަތަރު މެޗު ނިންމާލަން ޖެހުނީ އެއްވަރުވެގެންނެވެ. އެއާއިއެކު ދަ ގްރާންޑޭއިން އޮތީ ލީގު ތާވަލުގެ ހަތަރުވަނައިގައެވެ.\nމުހައްމަދު ޝާޒްލީ (ޝާޒް)ގެ އިރުޝާދުގެ ދަށުން ނުކުތް ޓީސީ ސްޕޯޓްސް ކްލަބަކީ މި ސީޒަނުގައި އެވްރެޖްކޮށް އެންމެ ޒުވާން ކުޅުންތެރިން ގިނަ ސްކޮޑް އޮތް ޓީމެވެ. އެގޮތުން ޓްރާންސްފަރ މާކެޓުގައި ޓީސީއާ ގުޅުނު ގިނަ ކުޅުންތެރިންނަކީ 19 އަހަރުން ދަށުގެ ގައުމީ ޓީމުން ވިދާލި ކުޅުންތެރިންނެވެ. އޭގެ ތެރޭގައި އިބްރާހީމް އިމްރާން (މެސީ) އާއި، ހަމްދޫން އަބްދުލް ލަތީފްގެ އިތުރުން އިބްރާހީމް ސާވީގެ ސޮއި އެޓީމުން ވަނީ ހޯދައިފައެވެ. ގިނަ ބަޔަކު ހީކުރި ގޮތާއި ހިލާފަށް ޓީސީން އަންނަނީ މި ސީޒަނުގައި ރަނގަޅު ކުޅުމެއް ދައްކަމުންނެވެ. އެކަމަކު ސީޒަންގެ މެދުތެރެއިން ޓީސީގެ ކޯޗު ޝާޒް އިސްތިއުފާ ދިނުމާއި ގުޅިގެން އެޓީމުން ވަނީ އެ ޓީމުގެ އެންމެ ކާމިޔާބު ކޯޗު ނިޒާމްބެއާ ކޯޗުކަން ހަވާލުކޮށްފައެވެ.\nލީގުގެ ފަސްވަނައިގައި ޓީސީން އޮތީ ކުޅުނު 11 މެޗުން ލިބުނު 12 ޕޮއިންޓާއެކުގައެވެ. ޓީސީން ލީގުގައި ކުޅުނު 11 މެޗުގެ ތެރެއިން ފަސް މެޗުން ބަލިވެފައިވާއިރު ތިން މެޗު ނިންމާލީ އެއްވަރު ވެގެންނެވެ.\nސުޕަ ޔުނައިޓެޑް ސްޕޯޓްސް\nސުޕަ ޔުނައިޓެޑް ސްޕޯޓްސް (ސަސް) އަކީ މި ސީޒަނުގައި އަލަށް ފުރަތަމަ ޑިވިޝަނަށް ޕްރޮމޯޓުވި ޓީމެކެވެ. ސަސް އިން ވަނީ ސީޒަން ފެށުމުގެ ކުރިން އެޓީމަށް ތަޖުރިބާކާރު ކުޅުންތެރިންތަކެއް ގެނަސް ޓީމުގެ ސްކޮޑު ވަރުގަދަ ކޮށްފައެވެ. އޭގެ ތެރޭގައި ކެޕްޓަން އަބްދުﷲ ހަނީފް (ބެންޖޯ) އާއި، އަހުމަދު ޝާފިއު (ޝާފީ)ގެ އިތުރުން އަހުމަދު އައިހަމްގެ ސޮއި އެ ޓީމުން ވަނީ ހޯދައިފައެވެ. އަދި ނިމިދިޔަ ޓްރާންސްފަރ މާކެޓުގައި އެޓީމުން ވަނީ މާޒިޔާގެ ދެ ކުޅުންތެރިން ކަމަށްވާ މުޖުތާޒް މުހައްމަދު (މުޖޭ) އަދި އަބްދުﷲ ޖުނައިދު (ޖެންނޭ) ލޯނު އެއްބަސްވުމެއްގެ ދަށުން އެޓީމަށް ގެނަސްފައެވެ.\nސަސްއިން ސީޒަން ފެށީ އަހުމަދު ނާޝިދު (ނާދު)ގެ އިރުޝާދުގެ ދަށުންނެވެ. އެހެންނަމަވެސް ދެ ފަރާތް އެއްބަސްވެގެން ނާދު ސަސްއާއިއެކު ހަދާފައިވާ އެއްބަސްވުން ވަނީ އުވާލާފައެވެ. އެއާއިއެކު ސަސްގެ ކޯޗު ކަމާއި ހަވާލުވީ ތަޖުރިބާކާރު ކޯޗު މުހައްމަދު ޝިޔާޒް (މޯހަން)އެވެ.\nސަސްއިން މިހާތަނަށް ލީގުގައި 11 މެޗު ކުޅެފައިވާއިރު އެ ޓީމު ލީގު ތާވަލުގެ ހަވަނައިގައި އޮތީ 12 ޕޮއިންޓާއެކުގައެވެ. ސަސް ކުޅުނު 11 މެޗުގެ ތެރެއިން3މެޗުން ބަލިވެފައިވާއިރު،6މެޗު ނިންމާލީ އެއްވަރުވެގެންނެވެ. ސަސް އިން މި ސީޒަނާއި ކުރިމަތިލީ ގަދަ ހަޓީމުގެ ތެރޭގައި ހިމެނުމުގެ އަމާޒާއިއެކުގައެވެ.\nސީޒަން ހުޅުވާ މެޗު މާޒިޔާގެ މައްޗަށް ކާމިޔާބު ހޯދާ ޗެރެޓީ ޝީލްޑު އުފުލާލި އީގަލްސްއިން ސީޒަނާއި ކުރިމަތިލީ މޯހަންގެ އިރުޝާދުގެ ދަށުންނެވެ. އެހެންނަމަވެސް ލީގުގައި އީގަލްސްއިން ނެރެމުން ގެންދިޔަ ދަށް ނަތީޖާތަކާއިއެކު މޯހަން ވަނީ އީގަލްސްގެ ކޯޗު ކަމުން އިސްތިއުފާ ދީފައެވެ. އެއާއިއެކު އެ ޓީމުގެ ކޯޗަކަށް ޝާޒު ވަނީ ހަމަޖައްސައިފައެވެ.\nއެވްރެޖު ސްކޮޑެއް އޮތް އީގަލްސްއިން ލީގުގައި މިހާތަނަށް 10 މެޗު ކުޅެފައިވާއިރު އެޓީމަށް ލިބިފައިވަނީ 12 ޕޮއިންޓެވެ. ކުޅުނު 10 މެޗުގެ ތެރެއިން ހަތަރު މެޗުން އީގަލްސް ބަލިވެފައިވާއިރު، ތިން މެޗު ނިންމާލީ އެއްވަރު ވެގެންނެވެ.\nތަޖުރިބާކާރު ކުޅުންތެރިންތަކެއްގެ ސޮޔާއިއެކު ޔުނައިޓެޑް ވިކްޓްރީ (ޔޫވީ) އިން މި ސީޒަނާއި ކުރިމަތިލީ މުހައްމަދު އާދަމްގެ އިރުޝާދުގެ ދަށުންނެވެ. ސީޒަނާއި ކުރިމަތިލިއިރު ޔޫވީން ވަނީ ތަޖުރިބާކާރު ދެ ކުޅުންތެރިންގެ ސޮއި ހޯދާފައެވެ. އެއީ މުހައްމަދު އާރިފް (ބަކާ) އަދި އިސްމާއިލް އީސަ (މެސީ)ގެ ސޮޔެވެ. އެހެންނަމަވެސް ޔޫވީން މި ހާތަނަށް ދަށް ނަތީޖާތަކެއް ނެރެމުން އަންނައިރު، އެޓީމުގެ ކޯޗު ކަމުން މުހައްމަދު އާދަމް ވަނީ އިސްތިއުފާ ދީފައެވެ. އެއާއިއެކު އެޓީމުގެ ކޯޗަކަށް ތަޖުރިބާކާރު ކޯޗު އިހުސާން އަބްދުލް ޣަނީ (ސާންތީ) ވަނީ ހަމަޖައްސައިފައެވެ.\nޔޫވީން މިހާތަނަށް ލީގުގައި 11 މެޗު ކުޅެފައިވާއިރު އެ ޓީމު މިހާތަނަށް މެޗަކުން މޮޅުވެފައެއް ނުވެއެވެ. ޔޫވީން 8 މެޗު ބަލިވެގެން ނިންމާލިއިރު ތިން މެޗު ނިންމާލީ އެއްވަރު ވެގެންނެވެ.\nއެއާއިއެކު ޔޫވީގެ ކޯޗު ސާންތީ ބުނީ ޔޫވީން ދެން ތައްޔާރުވާނީ ރެލިގޭޝަނުގެ މެޗުތަކަށް ކަމަށެވެ.\nދިވެހި ލީގުގެ ތާވަލަށް ބަލާލާއިރު، އެއްވަނައިގައި އޮތް މާޒިޔާ މެޗަކުން ބަލި ވެއްޖެނަމަ ދެވަނައިގައި އޮތް ވެލެންސިއާއަށް ކުރިޔަށް އޮތް ދެ މެޗު ކާމިޔާބު ކޮށްގެން މާޒިޔާ ފަހަތައް ޖައްސާލުމުގެ ފުރުސަތު އެބައޮތެވެ. އަދި ލީގު ތާވަލުގެ ތިންވަނަ، ހަތަރުވަނަ، ފަސްވަނަ، ހަވަނަ އަދި ހަތްވަނައިގައި އޮތް ޓީމުތަކުގެ ފަރަގުވެސް ކުޑައެވެ. އެހެން ކަމުން މި ސީޒަނުގެ ކުރިޔަށް ހުރި މެޗުތައް ވެގެންދާނީ ފޯރިގަދަ މެޗުތަކަކަށްކަން ކަށަވަރެވެ.\nމާޒިޔާ ސްޕޯޓްސް އެންޑް ރެކްރިއޭޝަން ކްލަބް


Aa tharinnaaeku "kaaku"ge trailer dhahkaalaifi\nއާ ތަރިންނާއެކު "ކާކު"ގެ ޓްރެއިލާ ދައްކާލައިފި\nމި އަހަރު ދިވެހި ސިނަމާ އަށް ގެންނަން ނިންމާފައިވާ ބިރުވެރި ފިލްމު "ކާކު؟" ގެ ޓީޒާ ޓްރެއިލާއެއް ދައްކާލައިފި އެވެ.\nރިލީޒް ކުރާނެ ސީދާ ތާރީހެއް އަދި ނިންމާފައި ނުވާ މި ފިލްމަކީ މަހުދީ އަހުމަދުގެ ސްކްރީންޕްލޭއަކަށް، މުހައްމަދު އަބޫބަކުރު (މާއެނބޫ) ޑައިރެކްޓް ކޮށްފައިވާ ފިލްމެކެވެ.\nބިރުވެރި ޖޯންރާއަކަށް އުފައްދާފައިވާ ފިލްމު "ކާކު؟" ގެ ލީޑް ތަރިންގެ ތެރޭގައި ހިމެނެނީ ދިވެހި ސިނަމާއަށް އެހާ އާއްމު މޫނު ތަކެއް ނޫނެވެ. އޭގެ ތެރޭގައި އިބްރާހީމް ސޮބާ (ކުޑަ ސޮބާ) އާއި އަލަށް ފިލްމީ ދާއިރާއަށް ނުކުތް އިރުފާނާ އިބްރާހީމްގެ އިތުރުން، އަދި އަލަށް ތައާރަފުވާ އައިޝަތު ޔާސިރާ ހިމެނެ އެވެ.\nމި ފިލްމުގައި މީގެ ކުރިން މާއެނބޫގެ ބައެއް ފިިލްމުތަކާއި ޑްރާމާތައް ކުޅެފައިވާ ޝާފިއު މުހައްމަދު ވެސް ފެނެ އެވެ. އަދި ފިލްމުގެ މުހިއްމު ރޯލަކުން ކުރީގެ މަގުބޫލު އެކްޓަރު ހާމިދު އަލީ ވެސް ފެނިގެންދެ އެވެ.\nއިއްޔެ ރިލީޒް ކުރި ޓްރެއިލާގައި ފެންނަނީ އިރުފާނާއަށް ދިމާވާ ބިރުވެރި ހާދިސާތަކެކެވެ. އަދި ބިރުވެރި ކަންތައްތަކުގެ ތެރެއިން ހާމިދުގެ ކުރިމަތިލުންތަކެއް ވެސް ފެނިގެންދެ އެވެ. ރޫހާނީ ބާރުތަކެއް ވެސް ޓްރެއިލާ އިން ފެންނަ އިރު އަނިޔާވެރި މަންޒަރުތަކެއް ވެސް ކޮންމެވެސް ހިމަނާފައި ވެއެވެ.\nފިލްމުގެ ލީޑު ބަތަލާގެ ގޮތުގައި ފެންނަ އިރުފާނާގެ ފުރަތަމަ ފިލްމު "ފޯޓީ ޕްލަސް" މި ހަފްތާގައި ރިލީޒް ކުރާނެ އެވެ.\nހދ. ކުޅުދުއްފުށީގައި މަންޒަރުތައް ނަގާފައިވާ "ކާކު؟" ގެ ޝޫޓިން މިދިޔަ އަހަރުގެ ފަހުކޮޅު އެއްކޮށް ނިންމާލާފައިވާ އިރު، މި ވަގުތު ފިލްމުގެ ޕޯސްޓް ޕްރޮޑަކްޝަން މަސައްކަތް ކުރިއަށްދާ ކަމަށް އެ ފިލްމުގެ ޓީމުން ބުންޏެވެ.\nމުހައްމަދު އަބޫބަކުރު (މާއެނބޫ) އެންމެ ފަހުން ބެލުންތެރިންނަށް ގެނެސް ދިން ފިލްމަކީ 2017 ގައި ރިލީޒް ކުރި "ނޭދެން ވަކިވާކަށް" އެވެ.


atholhu thereyge rah rashah dhathuru kurumha Khaahsa hudha eh nagaa kah nujeheyne\nއަތޮޅު ތެރޭގެ ރައްރަށަށް ދަތުރު ކުރުމުގައި ...\nއަންނަ ހޯމަ ދުވަހުން ފެށިގެން މާލެ ފިޔަވައި އެއްރަށުން އަނެއް ރަށަށް ހުއްދަނެތި ދަތުރުކުރެވޭނެ ކަމުގައި ނޭޝަނަލް އިމަޖެންސީ އޮޕަރޭޝަން ސެންޓަރުން ވިދާޅުވެއްޖެއެވެ.\nނޭޝަނަލް އިމަރޖެންސީ އޮޕަރެޝަން ސެންޓަރުގައި ބޭއްވި ނޫސްވެރިންގެ ބައްދަލުވުމުގައި ވާހަކަފުޅުދައްކަވަމުން ހެލްތު މިނިސްޓްރީގެ އެސިސްޓެންޓް ޑިރެކްޓަރު އާމިނަތު ޝައިނާ ޢަބްދުﷲ ވިދާޅުވީ މިމަހުގެ 15 ވަނަ ދުވަހުގެ ފެށިގެން ދޭ ލުއިތަކުގެ ތެރޭގައި އެއްރަށުން އަނެއްރަށަށް ދަތުރުކުރުމުގެ ފުރުސަތު ހުޅުވާލުމަށް ނިންމަވާފައިވާކަމަށެވެ. ނަމަވެސް މީގެ ތެރޭގައި ކޯވިޑްގެ ނުރައްކާތެރިކަން އެންމެބޮޑަށް އޮތް މާލެސިޓީ ނުހިމެނޭކަމަށްވެސް ޝައިނާ ވިދާޅުވިއެވެ.\nމާލެއަށް ދަތުރުކުރެވޭނީ އެޗްޕީއޭއިން ކަނޑައަޅާފައިވާ ހުއްދަތަކާއިއެކު ކަމަށްވެސް ޝައިނާ ވިދާޅުވިއެވެ. އޭނާ ވިދާޅުވީ މިހާލަތުގައި ވައިގެ މަގުން ކުރާދަތުރުތަކަށްވެސް ހުއްދަ ދިނުމަށް ހަމަޖެހިފައިވާ ކަމަށެވެ. އެގޮތުން ރާއްޖޭގެ ހުރިހާ ޑޮމެސްޓިކް އެއަރޕޯޓްތަކުންވެސް ރައްކާތެރިކަމުގެ ފިޔަވަޅުތަކާއެކު ދަތުރުކުރުމުގެ ހުއްދަ ދިނުމަށް ހަމަޖެހިފައިވާކަމަށް އޭނާ ވިދާޅުވިއެވެ.\nކޯވިޑް-19ގެ ޙާލަތާއި ގުޅިގެން ރައްކާތެރިކަމުގެ ފިޔަވަޅެއްގެ ގޮތުން އެއްރަށުން އަނެއްރަށަށް ދަތުރުކުރުން ވަނީ މަނާކޮށްފައެވެ. މި ފިޔަވަޅުތަކާއެކު މިހާތަނަށް ހަމައެކަނި ދަތުރުފަތުރު ކުރުމުގެ ހުއްދަ ދީފައިވަނީ ރަށްރަށަށް ބެނުންވާ ޒަރޫރީ ކާބޯތަކެއްޗާއި ކޮންމެހެން ކުރަންޖެހޭ ދަތުރުތައް ކުރުމަށެވެ.


July mahu Airport hulhuvaane: Raees\nޖުލައި މަހު އެއާޕޯޓް ހުޅުވާލަނީ\nވީއައިއޭ ޕާކްކޮށްފައިވާ ފްލައިޓްތަކެއް: ޖުލައި މަހުގެ ތެރޭގައި އެއާޕޯޓް ހުޅުވާލާނެ ކަމަށް ރައީސް ވިދާޅުވި --\nއަންނަ ޖުލައި މަހުގެ ތެރޭގައި، ވެލާނާ އިންޓާނޭޝަނަލް އެއާޕޯޓް، ބައިނަލްއަގްވާމީ ދަތުރުތަކަށް ހުޅުވާލަން ނިންމާފައިވާ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nކޮވިޑްގެ ބަލިމަޑުކަމާއި ގުޅިގެން ރާއްޖޭގެ ބޯޑަރު ބަންދުކުރީ މާޗް މަހުގެ 27 ވަނަ ދުވަހުއެވެ. އެއާއެކު ރާއްޖޭގެ ފަތުރުވެރިކަން ވަނީ ހުއްޓިފައެވެ.\nމިރޭ ގައުމާ މުހާތަބުކުރައްވާ ވާހަކަފުޅު ދައްކަވަމުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވީ ކޮވިޑް-19ގެ ހާލަތު އިތުރަށް ގޯސްނުވާނަމަ ޖުލައި މަހުގެ ތެރޭގައި، ވެލާނާ އިންޓާނޭޝަނަލް އެއާޕޯޓް، ބައިނަލްއަގްވާމީ ދަތުރުތަކަށް ހުޅުވާލަން ނިންމާފައިވާ ކަމަށެވެ. އަދި ރިސޯޓްތައް ހުޅުވުމުގެ ހުއްދަވެސް ދިނުމަށް ނިންމާފައިވާ ކަމަށެވެ.\n"މި ލުއިތަކާއެކު، ރާއްޖޭގައި ކޯވިޑް-19ގެ ހާލަތު އިތުރަށް ގޯސްނުވެ، ރަނގަޅަށް ދާނަމަ، އިރާދަކުރެއްވިއްޔާ އަންނަ ޖުލައި މަހުގެ ތެރޭގައި، ވެލާނާ އިންޓަރނޭޝަނަލް އެއާޕޯޓް، ބައިނަލްއަގްވާމީ ދަތުރުތަކަށް ހުޅުވާލަން މިހާރު ވަނީ ނިންމާފައި. އޭގެ އިތުރުން، ރިޒޯޓްތައް ހުޅުވުމުގެ ހުއްދަ ދެވޭނެ. މިކަންކަން ކުރާނެ ގޮތުގެ ގައިޑްލައިންތައް، ކަމާ ބެހޭ ދާއިރާތަކުގެ އިރުޝާދާއެކު މިހާރު އަންނަނީ ކަނޑައަޅަމުން." ރައީސް ވިދާޅުވިއެވެ.\nކޮވިޑް-19 ގެ ސަބަބުން ރާއްޖޭގެ ބޯޑަރު ބަންދުކުރުމާއި ގުޅިގެން ފަތުރުވެރިކަން ހުއްޓިފައި އޮތް އޮތުން ނިމުމަކަށް ގެނެސް، އަލުން ފެށުމަށްޓަކައި އެކަމަށް ބޭނުންވާ ފައިނަލް ޕޮލިސީއެއް އެކުލަވާލުމުގެ މަސައްކަތް ޓޫރިޒަމް މިނިސްޓްރީން ވަނީ ފަށާފައެވެ.\nނިއު ނޯމަލްގައި ޓޫރިޒަމް ހުޅުވާލަން ތައްޔާރު ވުމުގެ ގޮތުން ޓޫރިޒަމް މިނިސްޓްރީން ޓޫރިޒަމް ސިނާއަތުގެ ހިޔާލު ހޯދަން "މޯލްޑިވްސް ސޭފް ޓޫރިޒަމް ގައިޑްލައިން" ގެ ނަމުގައި ގައިޑްލައިނެއް ތައްޔާރުކޮށް ސިނާއަތުގައި ހަރަކާތްތެރިވާ ފަރާތްތަކާ ވަނީ ހިއްސާކޮށްފައެވެ.\nމި ދެލިކޮޕީއަށް އިސްލާހު ހުށައެޅުމުގެ ފުުރުސަތު މިމަހުގެ 25 ވަނަ ދުވަހުގެ ނިޔަލަށް ވަނީ ހުޅުވާލާފައެވެ.\nޑްރާފްޓުގައިވާ ގޮތުން އަލުން ހުޅުވާލާއިރު، ރާއްޖެ އަންނަ ޗާޓަރު ފްލައިޓްތަކާއި ޕްރައިވެޓް ޖެޓުތަކުން ބައިލައްކަ ޑޮލަރުގެ ފީއެއް ނަގާނެ އެވެ. މީގެ އިތުރުން ސްޕެޝަލް ޓޫރިސްޓު ސްޕެޝަލް ޓޫރިސްޓު ވިސާ ފީގެ ގޮތުގައި 100 ޑޮލަރުގެ ފީއެއް ޓޫރިސްޓުންގެ އަތުން ނަގާނެ އެވެ. އެ ވިސާ ދެވޭނެ އެންމެ ކުރު މުއްދަތަކީ 14 ދުވަހެވެ.\nމި އުސޫލުގައި ބުނެފައިވާ ގޮތުން ރާއްޖެ އާދެވޭނީ އައުމުގެ ކުރިން ކޮވިޑަށް ޓެސްޓްކޮށް ނަތީޖާ ލިބިގެނެވެ. އަދި ރިސޯޓުތަކަށް ދާއިރު ވެސް ހާއްސަ ފިޔަވަޅު ތަކެއް އަޅަން ޖެހޭނެ އެވެ. އަދި ހިދުމަތް ދޭ ސްޓާފުން މާސްކް އާއި އަންގި ލައްވައިގެން ތިބުމާއި ސޯޝަލް ޑިސްޓެންސިން ބަހައްޓަން ޖެހުން ހިމެނެ އެވެ. އަދި ޓޫރިސްޓުން ދަތުރު ކުރާއިރު ވެސް ކޮންޓްކްޓް ޓްރޭސް ކުރެވޭނެ ގޮތަށް ބަލައްޓަން މަޖުބޫރު ކޮށްފައި ވެއެވެ.\nއަދި ހުރިހާ ސްޓާފުންނަށް ޕާސަނަލް ޕްރޮޓެކްޓިވް އިކްއިޕްމަންޓް (ޕީޕީއީ) ބޭނުން ކުރާނެ ގޮތުގެ ތަމްރީން ދޭން ޖެހެ އެވެ. މީގެ އިތުރުން ރިސޯޓުތަކުގެ ކޮޓަރިތަކުގެ ވަކި އަދަދެއް ހުސްކޮށް ބެހެއްޓުމަށް ވެސް ހުށަހަޅާފައި ވެ އެވެ.\nޓޫރިޒަމް މިނިސްޓްރީގެ މި ގައިޑްލައިންގައިވާ ގޮތުން ޕްރައިވެޓް ޖެޓްތަކާއި ސުޕަ ޔޮޓް ފަހަރަށް ހުޅުވާލަން މަސައްކަތް ކުރަނީ ޖޫން އެއްވަނަ ދުވަހުން ފެށިގެންނެވެ. އަދި ޗާޓަރު ފްލައިޓްތަކާއި ޝެޑިއުލް ފްލައިޓްތަކަށް ޖުލައި އެއްވަނަ ދުވަހު ހުޅުވާލާނެ އެވެ. ގެސްޓްހައުސްތަކަށް ޓޫރިސްޓުން ގެންނަން ޕްލޭން ކޮށްފައިވަނީ އޮގަސްޓް މަހުގެ އެއްވަނަ ދުވަހު އެވެ.\nޓޫރިޒަމް މިނިސްޓްރީން ބުނީ "މޯލްޑިވްސް ސޭފް ޓޫރިޒަމް ގައިޑްލައިން" އާންމުކުރާނީ ފަތުރުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކުގެ ހިޔާލާ މަޝްވަރާއަަށްފަހު ކަމަށެވެ.\nރައީސް އިބްރާހިމް މުހައްމަދު ސޯލިހު ވެލާނާ އިންޓަނޭޝަނަލް އެއާޕޯޓް އެމްއޭސީއެލް\nވީއައިއޭގެ ތައްޔާރީތައް ރައީސް ބައްލަވާލައްވައިފި\nއެމްއޭސީއެލްއަށް ސީއީއޯއެއް ހޯދަނީ\nފުރާ މީހުން ތިން ގަޑިއިރު ކުރިން އެއާޕޯޓަށް


PHOTO GALLERY: Covid Sample nagan anekkaa ves dhigu queue thakeh | Mihaaru\nކޮވިޑް ސާމްޕަލް ނަގަން އަނެއްކާވެސް ދިގު ކިއޫތަކެއް\nމާލެ: ޖެނުއަރީ 10، 2022 - ސްކޫލްތަކުގެ ޗުއްޓީ ދުވަސްވަރަށް ވުމުން ވަރަށް ގިނަ ބަޔަކު މި ވަގުތު ތިބީ ރަށްރަށުން އައިސް މާލޭގައި. ކޮވިޑް-19 ގެ ކޭސްތައް އިތުރުވާން ފެށުމުން ކޮވިޑް ޓެސްޓުކޮށްގެން ނޫނީ ރަށަށް ނުދެވޭ ގޮތަށް އެޗްޕީއޭ އިން ކުއްލިއަކަށް އިއުލާންކުރުމާ ޕީސީއާރު ޓެސްޓް ހަދަން ސޯޝަލް ސެންޓަރުގެ ބޭރުގައި ތުއްތު ކުދިންނާއި އުމުރުން ދުވަސްވީ އެތައް ބަޔަކު ކިއޫ ހެދި. -- ފޮޓޯ: ފަޔާޒް މޫސާ / މިހާރު\nކޮވިޑަށް ޓެސްޓުކޮށްގެން ނޫނީ މާލޭއިން ރަށްރަށަށް ނުދެވޭ ގޮތަށް އެޗްޕީއޭ އިން ކުއްލިއަކަށް ކުރި އިއުލާނާ އެކު ސޯޝަލް ސެންޓަރު ބޭރުގައި ޓެސްޓުކުރަން މީހުން ކިއޫގައި ޖެހި މީހުން ގިނަވުމުން އެތައް ގަޑިއިރަކު ކިއޫގައި ތިބެންޖެހުނު. -- ފޮޓޯ: ފަޔާޒް މޫސާ / މިހާރު\nކޮވިޑް-19 އަށް ޓެސްޓުކުރަން ސޯޝަލް ސެންޓަރު ބޭރުގައި އެތައް ސަތޭކަ ބަޔަކު ކިއޫގައި ތިބި އިރު ބަލި މީހުންނާއި އުމުރުން ދުވަސްވީ މީހުންނާއި ކުޑަ ކުދިން ވެސް އޭގެ ތެރޭގައި ހިމެނޭ. -- ފޮޓޯ: ފަޔާޒް މޫސާ / މިހާރު\nކޮވިޑަށް ޓެސްޓުކޮށްގެން ނޫނީ މާލޭއިން ރަށްރަށަށް ނުދެވޭ ގޮތަށް އެޗްޕީއޭ އިން ކުއްލިއަކަށް ކުރި އިއުލާނާ އެކު ސޯޝަލް ސެންޓަރު ބޭރުގައި ޓެސްޓުކުރަން މީހުން ކިއޫ ހަދާފައި. -- ފޮޓޯ: ފަޔާޒް މޫސާ / މިހާރު\nކޮވިޑަށް ޓެސްޓުކޮށްގެން ނޫނީ މާލޭއިން ރަށްރަށަށް ނުދެވޭ ގޮތަށް އެޗްޕީއޭ އިން ނިންމުމުން އެކި އުމުރުފުރައިގެ އެތައް ސަތޭކަ ބަޔަކު ޓެސްޓްކުރަން ގޮސް ކިއޫގައި. -- ފޮޓޯ: ފަޔާޒް މޫސާ / މިހާރު\nކޮވިޑަށް ޓެސްޓުކޮށްގެން ނޫނީ މާލޭއިން ރަށްރަށަށް ނުދެވޭ ގޮތަށް ހަމަޖެއްސުމުން ސޯޝަލް ސެންޓަރު ކައިރީގައި އެތައް ސަތޭކަ ބަޔަކު ޓެސްޓްކުރަން ކިއޫ ހަދައިގެން. -- ފޮޓޯ: ފަޔާޒް މޫސާ / މިހާރު\nސޯޝަލް ސެންޓަރުގައި މީހަކު ޕީސީއާރް ޓެސްޓް ހެދުމަށް ސާމްޕަލް ނަގަނީ. -- ފޮޓޯ: ފަޔާޒް މޫސާ / މިހާރު\nކޮވިޑަށް ޓެސްޓުކޮށްގެން ނޫނީ މާލޭއިން ރަށްރަށަށް ނުދެވޭ ގޮތަށް ހަމަޖެއްސުމުން ޓެސްޓްކުރަން ގޮސް ސޯޝަލް ސެންޓަރު ބޭރުގައި ހުރި މީހަކު ކުއްޖަކު އުރާލައިގެން. -- ފޮޓޯ: ފަޔާޒް މޫސާ / މިހާރު\nކޮވިޑަށް ޓެސްޓުކޮށްގެން ނޫނީ މާލޭއިން ރަށްރަށަށް ނުދެވޭ ގޮތަށް ހަމަޖެއްސުމުން ޓެސްޓުކުރަން ގޮސް ސޯޝަލް ސެންޓަރު ކައިރީ ކިއޫގައި ހުރި މީހަކު ކުޑަ ނަގައިގެން. -- ފޮޓޯ: ފަޔާޒް މޫސާ / މިހާރު\nކޮވިޑަށް ޓެސްޓުކުރަން ސޯޝަލް ސެންޓަރު ބޭރުގައި މީހުން ކިއޫ ހަދާފައި. -- ފޮޓޯ: ފަޔާޒް މޫސާ / މިހާރު


“ކައްތިރި” ނަމުގައި ރައީސް ޔާމީނަށް ތާއިދު ކުރާކަން ދެއްކުމުގެ އެއްވުމެއް ބާއްވަނީމިކަލް ނޫސް\nޕީޕީއެމް - ފުވައްމުލަކުގެ އެއްވުން ރަމްޒުކޮށްދޭ ބެނަރ އެއް\n“ކައްތިރި” ނަމުގައި ރައީސް ޔާމީނަށް ތާއިދު ކުރާކަން ދެއްކުމުގެ އެއްވުމެއް ބާއްވަނީ\n6 މާރިޗު 2018, 16:39 |\n“ކައްތިރި” ނަމުގައި ރައީސް ޔާމީނަށް ތާއިދު ކުރާކަން ދެއްކުމުގެ އެއްވުމެއް ފުވައްމުލަކުގައި ބާއްވަން ތައްޔާރުވަމުން އަންނަކަމަށް މިކަލް ނޫހަށް މައުލޫމާތު ލިބެއެވެ. މި އެއްވުން ބޭއްވުމަށް ހަމަޖެހިފައި ވަނީ 8 މާރޗު ވާ ބުރާސްފަތި ދުވަހުގެ ރޭ ފުވައްމުލަކު ކުރީގެ އިޖުތިމާޢީ މަރުކަޒު ހުރި ސަރަހައްދުގައި ކަމަށް ވެއެވެ.\nމި އެއްވުމުގައި ފުވައްމުލަކު ރައްޔިތުންގެ ތެރެއިން ރައީސް ޔާމީނަށް ތާއިދުކުރާ މީހުން ހާމަކޮށްދޭން ބޭނުން ވަނީ އެމީހުން ތިބީ ނުގުޑާފަދަ އަޒުމެއްގައި ސާބިތުކަމާއެކު ރައީސް ޔާމީނާއެކުގައި ކަމަށް ވެއެވެ.\nއެގޮތުން އެއްވުމުގެ ބައެއް އިސްތިހާރުތަކުގައި ހުރި ބަސްތަކަށް ބަލާއިރު “މިކަލް ވެންނެން ކުޅި ދައްކާލަންނަ”، “ކޮބާ ތައްޔާރޮ ވެގައްވައެ” އާއި “އެއުއޭ އެއުއޭ އެންމެން އެއުއޭ” ފަދަ އިބާރާތްތައް ހިމެނެއެވެ.\nދޭތެ ދޭތެރެއިން ރައީސް ޔާމީނުގެ ސަރުކާރަށް ތާއިދު ކުރާ ފުވައްމުލަކުގެ މީހުން އަންނަނީ ތަފާތު ނަންނަމުގައި އެއްވުން ތައް ބާއްވަމުންނެވެ. އަދި އެފަދަ އެއްވުންތަކާއި ބައްދަލު ވުންތަކުން ރައީސް ޔާމީނަށް ތާއިދު ކުރުމުގެ އަޑުތައް އުފުލާ ހަދައެވެ.\nމިފަދަ އެއްވުންތަކާއި މެދު އިދިކޮޅު ފަރާތްތަކުން ތުހުމަތު ކުރަމުންދަނީ ސިވިލް ސާވިސް އާއި ސަރުކާރުގެ ކުންފުނިތަކާއި އެހެނިހެން ވެސް އިދާރާތަކުގެ ވަޒީފާގައި ތިބި މީހުންނަށް ވަޒީފާގެ ބިރުދައްކައިގެން އެއްވުން ތަކުގައި ގަދަ ބާރުން ބައިވެރި ކުރަނީ ކަމަށެވެ. އެއްވުން ތަކުގައި ވަޒީފާ ހިމާޔަތް ކުރުމަށް ބައިވެރިވިޔަސް އެމީހުން ވެސް ވޯޓެއް ނުދޭނެ ކަމަށެވެ.\nނަމަވެސް ސަރުކާރަށް ތާއިދު ކުރާ ފަރާތްތަކުން މިކަން ދޮގު ކުރެއެވެ. އަދި ބުނަމުން ދަނީ ބޮޑު ތަފާތަކުން ފުވައްމުލަކުގެ މެޖޯރިޓީ ވޯޓު އެމީހުން ހޯދާނެ ކަމަށެވެ\nއިދިކޮޅު އިއްތިހާދުން އަންނަނީ މިމަހު 16ގައި ސަރުކާރާއި ދެކޮޅަށް ބޮޑު އެއްވުމެއް މުޅި ރާއްޖޭގައި ބޭއްވުމަށް ތައްޔާރުވަމުންނެވެ.


ދެ ސްކޫލެއްގައި މަލްޓި ޕަރޕަސް ހޯލު އެޅުމަށް ކުންފުންޏަކާ ހަވާލުކޮށްފި ދެ ސްކޫލެއްގައި މަލްޓި ޕަރޕަސް ހޯލު އެޅުމަށް ކުންފުންޏަކާ ހަވާލުކޮށްފި\nދެ ސްކޫލެއްގައި މަލްޓި ޕަރޕަސް ހޯލު އެޅުމަށް ކުންފުންޏަކާ ހަވާލުކޮށްފި\nލ.އިސްދޫ ސްކޫލާއި، ފުވައްމުލަކު ސިޓީގެ މުޙައްމަދު ޖަމާލުއްދީން ސްކޫލްގައި މަލްޓި ޕަރޕަސް ހޯލު އެޅުމަށް ކުންފުންޏަކާ ހަވާލުކޮށްފިއެވެ. މި މަސައްކަތް ހަވާލުކޮށްފައިވަނީ ޑަބްލިއު އެންޑް އޭ އޯވަސީސް ކުންފުންޏާއެވެ.\nމި ދެ މަޝްރޫޢުވެސް ހިންގަނީ ސަރުކާރުގެ ޕީއެސްއައިޕީގެ ދަށުންނެވެ.\nލ.އިސްދޫގައި މަލްޓި ޕަރޕަސް ހޯލް އެޅުމަށް ހަވާލުކޮށްފައިވަނީ 1 އަހަރު ދުވަހުގެ ތެރޭގައި އެ މަސައްކަތް ނިންމާގޮތަށެވެ. މި މަޝްރޫއަކީ ދެ މިލިއަނަށްވުރެ ގިނަ ރުފިޔާގެ މަޝްރޫއެކެވެ.\nފުވައްމުލަކު ސިޓީގެ މުޙައްމަދު ޖަމާލުއްދީން ސްކޫލްގައި މަލްޓި ޕަރޕަސް ހޯލް އެޅުމަށް ހަވާލުކޮށްފައިވަނީ އެ މަސައްކަތް7މަސްދުވަހުގެ ތެރޭގައި ނިންމާގޮތަށެވެ. މި މަޝްރޫޢަކީ7މިލިއަނަށްވުރެ ގިނަ ރުފިޔާގެ މަޝްރޫޢެކެވެ.\n2 ފަންގިފިލާއަށް ހަދާ މި މަލްޓި ޕަރަޕަސް ހޯލްތަކުގައި، ފާޚާނައާއި، ކޮންޓްރޯލް ރޫމާއި، ޗޭންޖިންގ ރޫމާއި ސްޓޯރ ރޫމްވެސް ހިމެނެއެވެ.\nއެޑިއުކޭޝަން މިނިސްޓްރީއިން ވަނީ މިއަހަރު 37 ސްކޫލެއްގެ ޖާގަ އިތުރުކުރުމަށް ނިންމާފައެވެ. އޭގެ ތެރެއިން 18 ރަށެއްގެ މަސައްކަތް ކުރުމަށް މިހާރުވަނީ ކުންފުނި ތަކަކާ ހަވާލުކޮށްފައެވެ. އަދި7ރަށުގެ ޢަމަލީ މަސައްކަތް ފަށާފައިވާއިރު، ބާކި ރަށްތަކުގެ މަސައްކަތް މި ހަފްތާގެ ތެރޭގައި ފަށާނެކަމަށް އެޑިއުކޭޝަން މިނިސްޓްރީއިން ވިދާޅުވެއެވެ.\nމިހާތަނަށް ހަވާލުނުކޮށް ހުރި 19 މަޝްރޫޢު އަންނަ މަހުގެ 15 ވަނަ ދުވަހުގެ ކުރިން ހަވާލުކުރާނެކަމަށް އެޑިއުކޭޝަން މިނިސްޓްރީން ވިދާޅުވެއެވެ.


Fahu Dhihaehge Reythakugai Havaa Nafsuge Edhunthaka Jihadkoh Koh Nasru Hoadhan Jehey : Khuthuba - Vaguthu\nރަމަޟާން މަހުގެ ފަހު ދިހައެއްގެ ރޭތަކުގައި ހަވާ ނަފްސުގެ އެދުންތަކާ ޖިހާދުކޮށް ނަސްރު ހޯދުމަށް ޚުތުބާގައި ގޮވާލައްވައިފިއެެވެެ.\nމިއަދު ރާއްޖޭގެ މިސްކިތްތަކުގައި ދިން ޚުތުބާގައި އަލި އަޅުވާލައްވާފައި ވަނީ ހިޖްރައިން ދެވަނަ އަހަރު ކީރިތި ރަސޫލާ مُحَمَّدُ صَلَّى اللهُ عَلَيْهِ وَسَلَّمَ ބައިވެެރިވެވަޑައިގެން ކުރެއްވި ބަދުރު ހަނގުރާމައަށެވެ. ޚުތުބާގައި ވަނީ ރަމަޟާން މަހަކީ އިސްްލާމް ދީނުގެެ ހިދާޔަތު ފާޅުކުރައްވާ ހައްގާއި ބާތިލްގެެ އިން ކަނޑައެެޅުއްވެެވި ފޮތް ކަމުގައިވާ "އަލް ފުރުޤާން" ބާވައިލެއްވިި މައްސަރު ކަމަށެވެ.\nމި މައްްސަރަކީ އެެ މަހެެއްގައި ޝިރުކާއި، ކުފުރާއި، ޖާހިލިއްްޔަތުގެ މައްޗަށް ހަނގުރާމައިގެ މައިދާނުގައި ހައްގަށް ނަސްރު ދެއްވި، "އަލް ފުރުޤާން"ގެެ ދުވަސްް ކަމަށް މާތް ﷲ ބަޔާންްކުރައްވާފައިވާ ބަދުރު ހަނގުރާމައިގެ މަސް ކަމަށެވެ.\nބަދުރު ހަނގުރާމައަކީ އިބްރަތުން ފުރިގެންވާ ހަނގުރާމައެއްކަން ފާހަގަކުރައްވާ ޚުތުބާގައި ވަނީ މި ހަނގުރާމަ ހިނގާފައި ވަނީ ހިޖްރައިން ދެވަނަ އަހަރުގެ ރަމަޟާން މަހުގެެ 17 ވަނަ ދުވަހު ކަމަށެވެ. އެ ދުވަހު ޤްރައިޝް ވަންހައިގެ ބޮޑުން ނިކުތީ ބޮޑާކަމާއި ކިބުރުވެރިކަމާއެކު ކަަމަށާއި، އެމީހުންގެެ ބޮޑާކަމާއި ކިބުރުވެެރިކަމުގެ ދަލީލަކަށް އަބޫޖަހުލުގެ ބަސް ފުދޭ ކަމަށް ޚުތުބާގައިވެއެވެ.\n"ﷲ ގަންދީ ބުނަމެެވެެ. ބަދުރަށް ގޮސް އެތަނުގައި ތިންް ދުވަސް ވަންދެއް، ޖަމަލު މަސް ކައި، ރާބޮއި، އަންހެެންކުދިން ލައްވާ މަޖާކޮށް ހަދާފައި އުޅެފައި ނޫނީ އަހަރުމެން އެނބުރު ނުދާނަމެވެ. އެއިރުން އަހަރުމެންގެ ނުފޫޒާ ބާރު އަރަބިިންނަށް އެނގި، އަހަރުމެެން ދެކެ އެމީހުން ބިރުގަންނާނެއެވެ" އަބޫޖަހުލު ވަނީ ބުނެފައެެވެ.\nބަދުރުގެ ހާދިސާ އަޅުގަނޑުމެންނަށް އަންގައިދެނީ ﷲ ގެ ދީނަށްޓަކައި ވާންޖެހޭ ޤުރްބާނީގެ މަތިވެރިކަން ކަމަށާއި، އަދި އެ ޤުރުބާނީގައި މަތިވެރި އަޞްޙާބުން ދައްކަވާފައިވާ ރިވެތި ނަމޫނާކަމަށް ޚުތުބާގައި ވަނީ ވިދާޅުވެފައެވެެ. އަދި އިސްލާމް ދީނުގައި މަޝްވަރާކުރުމަށް ބާރުއަޅާ މިންވަރުވެސް މި ހަނގުރާމައިން ވަނީ ދައްކަވާފައި ކަމަށް ޚުތުބާގައި ވަނީ ވިދާޅުވެފައެވެ.\nމައްކާގެ މުޝްރިކުންގެ ޚަބަރު އެނގިވަޑައިގެން، ސަލާމާއި ޞަލަވާތް ލެއްވި ކީރިތި ރަސޫލާ، އެކަލޭގެފާނުންގެ އަރިހުގައި ތިއްބެވި ޞަޙާބީންގެ އަރިހުންމަޝްވަރާއަށް އެދިވަޑައިގެން ޙަދީޘް ކުރެއްވިއެވެ. "ތިމަންކަލޭގެފާނަށް މަޝްވަރާދެއްވާށެވެ! އެހިނދު، މުހާޖިރުން، އެކަލޭގެފާނުގެ އަރިހުގައި ސާބިތުވެ ތިއްބަވާނެކަން ބަޔާންކުރެއްވިއެވެ.\nކީރިތި ރަސޫލާ ތަކުރާރުކޮށް، އަޞްޙާބުންގެ ރައުޔަކަށް އެދިވަޑައިގަންނަވަމުން ގެންދެވުމުން، އަންޞާރުންގެ ރައުޔަކަށް ވެސް އެކަލޭގެފާނު ބޭނުންފުޅުވެ ލައްވާކަން ވިސްނިވަޑައިގެން، ވިދާޅުވި ބަސްފުޅަކީ، އެބޭކަލުންގެ މަތިވެރި އީމާންކަމާއި، އެކަލޭގެފާނަށްޓަކައި އެބޭކަލުންގެ ހިތްޕުޅުގައި އުތުރެމުންދިޔަ މަތިވެރި ލޯބި ރަމްޒުކޮށްދޭ ލާމަސީލު ބަސްފުޅެއް ކަމަށް ޚުތުބާގައިވެއެވެ.\n"އަޅުގަނޑުމެން މިތިބީ ކަލޭގެފާނުގެ ބަސްފުޅު ތެދުކޮށް އީމާންވެގެންނެވެ. އަދި ކަލޭގެފާނު ގެނެސްދެއްވި ކޮންމެ ކަމަކީ ޙައްޤުތެދުކަމަށް ހެކިވެގެންނެވެ. އަދި އަޅުގަނޑުމެން މިތިއްބެވީ އެކަމުގެ މައްޗަށް، ކަލޭގެފާނުގެ ބަސްފުޅު އަހައި، ކިޔަމަންގަތުމަށް ޢަހުދުކަށަވަރު ހިފައިގެންނެވެ. އޭ ﷲ ގެ ރަސޫލާއެވެ! ކަލޭގެފާނު ބޭނުންފުޅުވާ ގޮތަކަށް ކުރިޔަށް ވަޑައިގަންނަވާށެވެ! ފަހެ އަޅުގަނޑުމެން މިތިބީ ކަލޭގެފާނާ އެކުގައެވެ. ފަހެ ޙައްޤު ދީނައިގެން ކަލޭގެފާނުން ފޮނުއްވި އިލާހު ގަންދެއްވައި ދަންނަވަމެވެ. ކަލޭގެފާނު އަޅުގަނޑުމެންނައިގެން މިއޮތް ކަނޑަށް އެދިވަޑައިގަތަސް، ކަލޭގެފާނުންގެ ފަހަތްޕުޅުން އަޅުގަނޑުމެން، އެކަނޑަށް ވެސް އެރޭހުށީމެވެ. އަޅުގަނޑުމެންގެ ތެރެއިން، ހަމައެކަކުވެސް އެކަމުން މަނާވެ ނުގަންނާނެތެވެ. މާދަމާ ދުޝްމަނުންނާ ބައްދަލުކޮށް، ހަނގުރާމަ ކުރުމަކީ އަޅުގަނޑުމެން ޖެހިލުންވާކަމެއް އަޅުގަނޑުމެންނީ ހަނގުރާމައިގެ މައިދާނުގައި ކެތްތެރި، ކުރިމަތިލުމުގައި ތެދުވެރި ބަޔަކީމުއެވެ." އެެބޭކަލުން ވިދާޅުވިއެެވެ.\nމުސްލިމުންގެ ކުރިމަތީގައި މިވަނީ ބަރަކާތްތެރި ރަމަޟާންމަހެއްގެ ފަހުދިހައިގެ ބަރަކާތްތެރި ރޭތަކާއި ދުވަސްތައް ކަަމަށާއި އެރޭތަކާއި ދުވަސްތަކުގައި ހަވާނަފްސުގެ އެދުންތަކުގެ މައްޗަށް ޖިހާދުކޮށް ނަޞްރު ހޯއްދަވުމަށް ޚުތުބާގައި ވަނީ ނަސޭހަތްތެރިވެެފައެވެެ. ރަމަޟާންމަހުގައި ހިނގާފައިވާ ތާރީޚީ ހާދިސާތަކުން އެނގި ކަށަވަރުވަނީ، ރަމަޟާން މަހަކީ ގަދައަޅައި މަސައްކަތް ކުރުމުގެ މައްސަރު ކަމެވެ. އެއީ މުރާލިކަމާއި ހީވާގިކަން އިސްކުރަންވީ މައްސަރުކަން ކަމަށާއި އެ މައްސަރުގައި، ކަންނެތްކަމަށް ޖާގައެއް ނެތްކަމަށް ޚުތުބާގައި ވަނީ ބުނެފައެވެ.


SunOnline: Taxi driver akee "beeru" meeheh, nubai thanakah dhevuny olhigen!\nމާލޭ މަގެއްގައި ދުއްވާފައިދާ އުޅަނދުތަކެއް: -- ސަން ފޮޓޯ: މުއާވިއަތު އަންވަރު\nޓެކްސީ ޑުރައިވަރަކީ ބީރު މީހެއް، ނުބައި ތަނަކަށް ދެވުނީ އޮޅިގެން!\n1 އަހަރު4މަސް ކުރިން - 16 ފެބްރުއަރީ 2017 10\nފައިން ޓެކްސީއަށް އެރި އަންހެން ކުއްޖާ ބުނި ތަން ނޫން އެހެން ތަނަކަށް ގެންދެވުނީ ޑުރައިވަރަށް އަޑުނީވިގެން އޮޅިގެންކަމަށް އެޓެކްސީ ސެންޓަރުން ބުނެފިއެވެ.\nމާލޭގައި ޓެކްސީއަކަށް އެރި އަންހެނަކު ދާން ބޭނުންވި ތަން ނޫން އެހެން ތަނަކަށް ގެންދިޔަ މައްސަލައެއް ފުލުހުންނަށް ހުށައެޅުމުން ސީރިއަސް މައްސަލައެއްގެ ގޮތުގައި އެކަން އަންނަނީ ބަލަމުންނެވެ.\nފައިން ޓެކްސީ ސެންޓަރުން އެހާދިސާ ހިނގިގޮތް ކިޔައިދިން އޮފިޝަލަކު ބުނިގޮތުގައި އެޓެކްސީ ޑުރައިވަރަކީ އަޑުއިވުމުގައި މައްސަލަ ހުންނަ މީހެއް ކަމަށާއި އޮޅިގެން އެހެން ތަނަކަށް ގެންދެވުނީ އެހެންވެ ކަމަށެވެ.\nއެ ހާދިސާ ހިނގައިދިޔަ ގޮތް، ޓެކްސީއަށް އެރި އަންހެން ކުއްޖާ ވަނީ ފޭސްބުކްގައި ޕޯސްޓުކޮށްފައެވެ. އޭނާ ބުނެފައިވަނީ ސޯސަން މަގުގައި ހުންނަ ޑީއެޗްއެލް ކައިރިން އޭނާ ޓެކްސީ ނެގީ ސްޓެލްކޯ ކައިރީގައި ހުރި ގެއަކަށް ދިއުމަށެވެ. ނަމަވެސް އެ ޓެކްސީ ޑްރައިވަރު އޭނާ ގެންދިޔައީ މެރީ ބްރައުން ކައިރީގައި ހުރި އަނދިރި ސަރަހައްދަކަށް ކަމަށް އޭނާ ލިޔެފައި ވެ އެވެ.\nފައިން ޓެކްސީގެ އޮފިޝަލް ބުނީ އެއަންހެން ކުއްޖާ ދާން ބޭނުންވެގެން ބުނީ ގ.ބެރިންމަދޫ ގެއަށް ކަމަށާއި ޑުރައިވަރު ހީކުރީ މޭރީބުރައުންއޭ ބުނީ ކަމަށެވެ.\n"އަންހެން ކުއްޖާ ކިތަންމެ ވަރަކަށް ނުބައި ތަނަކަށޭ ތިދަނީއޭ ބުންޏަސް ބާރަށް ނުބުނަންޏާ އޭނާ އަކަށް ނީވޭނު، ދެން އަންހެން ކުއްޖާ ދޮރު ހުޅުވިތަނާ އޭނާ ޓެކްސީ މަޑުކުރި،" އޮފިޝަލް ބުންޏެވެ.\nޓެކްސީ ޑުރައިވަރު އެއްވެސް ގޯނާއެއް ކުރަން އުޅުނުކަމަކަށް އަންހެން ކުއްޖާވެސް ނުބުނެއެވެ.\nޓެކްސީ ދުއްވާތާ އެތައް ޒަމާނެއްވެފައިވާ އެޑުރައިވަރުގެ އެފަދަ އެއްވެސް މައްސަލައެއް މީގެ ކުރިން ހުށަނާޅާ ކަމަށާއި ނަމަވެސް ޑުރައިވަރާއި ބާރަށް ވާހަކަ ދައްކަންޖެހޭތީ ބައެއްފަހަރު ޝަކުވާ ލިބޭކަމަށް ފައިން ޓެކްސީއިން ބުންޏެވެ.\nހުކުމަށް ފިލައިގެން އުޅޭތީ ނަޝީދާއި ގާސިމް ފުލުހަށް ހާޒިރުވާން އަންގައިފި2ދުވަސް3ގަޑި ކުރިން\nބިދޭސީއަކަށް ހަމަލާ ދިނުމަށް ފަހު ފިލިމީހާ ހައްޔަރުކޮށްފި3ދުވަސް 20 ގަޑި ކުރިން\nއަމީތު، އިންތި، ފައިސަލް އަދި އަލީ ނަޒީރުގެ މައްސަލަ ފައިލްކޮށްފި 1 ހަފްތާ7ގަޑި ކުރިން\nދޯންޏެއް ދިޔަވާތީ ސިފައިން ހަރަކާތްތެރިވަނީ 1 ހަފްތާ 21 ގަޑި ކުރިން\nސިއްރު ހެކިބަހާ ގުޅޭގޮތުން ހަގީގަތާ ޚިލާފު ވާހަކަތައް ނުދެއްކުމަށް ފުލުހުން އިލްތިމާސްކޮށްފި 1 ހަފްތާ 21 ގަޑި ކުރިން


vnews - AFC CUP: Mohan Bagan balikoh maziya thaavaluge dhevana ah jehilaifi\nއޭއެފްސީ ކަޕް: މޯހަން ބަގާން ބަލިކޮށް މާޒިޔާ ތާވަލުގެ ދެވަނައަށް ޖެހިލައިފި\nއޭއެފްސީ ކަޕް ފުޓުބޯޅަ މުބާރާތުގައި ރަށުންބޭރުގައި އިންޑިޔާގެ މޯހަން ބަގާން ބަލިކޮށް ތާވަލުގެ ދެވަނައަށް މާޒިޔާ ޖެހިލައިފިއެވެ.\nއިންޑިޔާގެ ކަލްކަތާ ސްޓޭޓުގައި ހުންނަ މޯހަން ބަގާންގެ ރަސްމީ ދަނޑުގައި ކުޅުނު މިމެޗު މާޒިޔާ ކާމިޔާބުކުރީ 1-0 ގެ ނަތީޖާއަކުންނެވެ. މިމެޗުގައި މާޒިޔާ މޮޅުވި ގޯލު ކާމިޔާބުކޮށްދިނީ މުހައްމަދު އުމެއިރު އެވެ.\nމި މެޗުގައި މާޒިޔާ ޓީމުން މޮޅު ކުޅުމެއް ދެއްކިއިރު ގިނަވަގުތު ބޯޅަ ކޮންޓްރޯލް ކޮށްގެން ކުޅުނީ މާޒިޔާއިންނެވެ. މޯހަން ބަގާންގެ ބެންޗުގައި ތިބި ޒުވާން ކުޅުންތެރިންނަށް ފުރުސަތު ދިން ނަމަވެސް މާޒިޔާއިން ލީޑު ނެގުމަށްފަހު އެޓީމުން ވަނީ ބެންޗުގައި ތިބި އެ ޓީމުގެ ސީނިއާ ކުޅުންތެރިން ދަނޑަށް އަރުވާފައެވެ. ނަމަވެސް މާބޮޑު ތަފާތެއް އެޓީމުގެ ކުޅުމަކުން ނުދައްކައެވެ.\nމި މޮޅާއެކު މާޒިޔާވަނީ6ޕޮއިންޓާއެކު ގްރޫޕުގެ ދެވަނައަށް ޖެހިލާފައެވެ. މިގްރޫޕުގެ އެއްވަނައިގައި އޮތީ ކުޅުނު ތިން މެޗުންވެސް މޮޅުވެ9ޕޮއިންޓާއެކު ބެންގަލޫރު އެފްސީއެވެ. މި ގްރޫޕުގެ ތިންވަނައިގައި ތިންޕޮއިންޓާއެކު މިއަދުގެ މެޗުން ބަލިވި މޯހަން ބަގާން އޮތްއިރު ޓޭބަލްގެ ފުލުގައި އޮތީ އެއްވެސް ޕޮއިންޓެއް ނުލިބި އޮތް ބަންގްލަދޭޝްގެ ޗެމްޕިއަން ޑާކާ އަބަހާނީ އެވެ.\nމުބާރާތުގައި މާޒިޔާ ދެން މެެޗެއް ކުޅޭނީ އަންނަމަހުގެ ތިނެއްގައެވެ. މޯހަން ބަގާންއާއި ދެކޮޅަށް ކުޅޭ އެ މެޗު ކުޅޭނީ މާލޭގައެވެ.\nމިއަދުގެ މެޗުން މާޒިޔާ މޮޅުވުމުން އެފްއޭއެމްގެ ރައީސް ބައްސާމް އަދީލް ޖަލީލް ވަނީ މާޒިޔާއަށް މަރުހަބާކިޔާފައެވެ.


Lhos gahaai hoara ah mashooru GD.hithaadhoo nethidhanee | #Huvadhoo\nޅޮސް ގަސްތައް ވެއްޓި، ގިރަމުންދާ ގއ. ހިތާދޫ (ވ) އަދި އެ ރަށުގެ ވަޒަންވެރީން ކަމުގައިވާ ހޯރަތައް-- ފޮޓޯ/ ހުވަދޫ ޑޮޓްކޮމް\nގއ. ހިތާދޫއަކީ ޅޮސް ގަސްތައް ގިނަ ރަށެކެވެ. އުމުރު ދިގު ޅޮސް ގަސްތަކުން ފުރިފައި އޮތް ރަށެކެވެ. އެ ރަށުގެ ގަސްކަރައަކުން ރުކެއް ނުފެންނާނެއެވެ. ބިޔަ ބޮޑު، ޅޮސްގަތަކުން ހިޔާ އެޅިފައި އޮތް ހިތާދޫއަކީ މަސް އައިނުމަތީ އެންމެ ބޮޑު ދޫނި، ހޯރައަށް ހާއްސަވެފައި އޮތް ރަށެކެވެ. މީގެ 18 އަހަރު ކުރިން ފެށިގެން ރާއްޖޭގައި ހިިމާޔަތްކޮށްފައިވާ ހޯރައިގެ ވަޒަނަކީ އެއީއެވެ. ދިގު ފިޔަގަނޑަކާއެކު އުޑުގެ ވިލާތަކާ ހަމައަށް އުދުހި އުޅޭ ހޯރަ ތިރިކުރަނީ ރާޢްޖޭގެ ދެ ރަށަކަށެވެ. އެއީ ގއ. ހިތާދޫގެ އިތުރުން ބ. އޮޅުގިރިއެވެ. އެ ރަށްތަކުގައި ހާލި ހަދައި، ބިސް އަޅައި އުޅެއެވެ.\nމަސްވެރިންގެ މިތުރެއްގެ ގޮތުގައި، މަސް އައިނުމަތިން ބިޔަކޮށް ފެންނަ ހޯރައިގެ ދާއިމީ ވަޒަނަށް ބޮޑެތި ގެއްލުންތަކެއް މިއަދު ވަނީ ލިބެން ވަނީ ފަށާފައެވެ. ހިތާދޫގެ ބޮޑު ބައެއް މިހާރު ވަނީ ގިރާލާފައެވެ. ގިރާލާފައިވާ ސަރަހައްދުން ގިނަ ޅޮސްގަސްތަކެއް މޫދަށް ވެއްޓި، ހޯރަތަކުގެ ވަޒަން ގެއްލި ނެތިދާ ކަމުގެ އިންޒާރު ދެނީ އެ ރަށުގެ އުތުރު ފަރާތުންނެވެ. ރަށުގެ އުތުރު ފަރާތުން ބޮޑުބައެއް ގިރާލައި، މޫދަށް ގިނަ ގަސްތަކެއް ވެއްޓި އޮޔާދާ މަންޒަރު ފެންނަ ފޮޓޯތަކެއް ހުވަދޫ ޑޮޓްކޮމަށް ވަނީ ލިބިފައެވެ.\nއެ ފޮޓޯތަކުން ފެންނަ ގޮތުން ރަށުގެ އުތުރުފަރާތުގެ ބޮޑު ބައެއް ވަނީ ގިރާލާފައެވެ. އަދި ޅޮސްގަސް މޫދަށް ވެއްޓިފައިވާ ސަރަހައްދުގެ ފަސްގަނޑުން ބޮޑުބައި މޫދަށް ދަމައިގެންފައިވާ މަންޒަރު އެ ފޮޓޯތަކުން ފެނެއެވެ.\n“މިއީ ކުރިން ދުވަހަކު ވެސް ފެނުނު މަންޒަރެއް ނޫން. މީގެ ކުރިން ވެސް މި ރަށް ކައިރިން ދަތުރުކުރަން. އެކަމަކު މި މަންޒަރު ފެނިފައި ރަށަށް އަރައި ފޮޓޯތަކެއް މި ނެގީ. އަސްލު ވަރަށް ދެރަ. ރަށް ގިރަން ފެށައި ބޮޑުބައި މޫދުގައި އެއޮތީ،” ހުވަދޫ ޑޮޓްކޮމާ ވާހަކަ ދައްކަމުން އެ މީހާ ބުންޏެވެ.\nއޭނާ ބުނި ގޮތުގައި މެންދުރު ވަގުތު އެ ރަށަށް ދިޔައިރު، އެ ރަށުން ހޯރައެއް ނުފެނެއެވެ. ގަހަކަށް ތިރިކުރަނިކޮށް ވެސް ނުފެނއެވެ. ރަށުގެ މަތިން ވެސް ހޯރައެއް އުނދިހި އުޅޭ މަންޒަރު ނުފެންނަ ކަަމަށެވެ. ގަސްތައް ވެއްޓިފައި ހުރުމުން، ރަށުގެ އުތުރުފަރާތު ވަލުތެރެ އޮތީ ވަރަށް ބޮޑަށް ހާމަކަން ބޮޑުކޮށް ކަމަށާއި އޭގެ ސަބަބުން ބިޔަ ގަސްތަކުން ކުރިން ހިޔާއެޅިފައި އޮތް ރަށަށް ވަރަށް ބޮޑަށް މިހާރު ހޫނުވާނެ ކަމަށް އޭނާ ބުންޏެވެ.\nގއ. ކޮލަމާފުށި ކައިރީގައި އޮންނަ ހިތާދޫއަކީ ހިމާޔަތްކޮށްފައިވާ ރަށެކެވެ. ގިނަ ފަޅުރަށްތަކެއް ވަށައިގެން އޮންނަ ހިތާދޫއަކީ އެ އަތޮޅުގެ މީހުން ގޮސް އުޅޭ ރަށެއް ނޫނެވެ. އެ ރަށުގައި ރުށް ނެތުމުން، ކާށިފަދަ ތަކެތި ހޮވަން ވެސް ނުދެއެވެ. ރަށާ ގުޅިފައިވާ ބޮޑު ފަރެއް ނެތުމުން، ފަރުމަސްވެރިކަމަށް ވެސް އެ ރަށަކަށް ބަޔަކު ކައިރިކޮށް ނޫޅޭ ކަމަށްވެއެވެ. ދަތުރުދިއުމަށް އަތޮޅުގެ މީހުން އެ ރަށް ބޭނުން ނުކުރަނީ ތުންތުންމަތިން ދެކެވޭ ވާހަކަތަކާ ހުރެއެވެ. ތުންތުންމަތިން ވާހަކަ ދެކެވޭ ގޮތުގައި އެ ރަށުގެ ދިގު ގަސްތަކާއި ހޯރައާ ގުޅުވައިގެން އެ އަތޮޅު މީހުން ސިފަކުރަނީ އެއީ ނާމާންރަށެއްގެ ގޮތުގައެވެ.\nހަގީގަތުގައި ވެސް މިއަދު އެއީ ނާމާން ރަށެކެވެ. ނުރައްކަލުގެ ސިގުނަލް ދެމުންދާ ރަށެކެވެ. ރާއްޖޭގެ ނާޒުކު ތިމާވެއްޓަށް މޫސުމާއެކު އަންނަމުންދާ ބަދަލާއެކު، ހޯރައިގެ ދާއިމީ ވަޒަނަށް މިއަދު މިވަނީ ބޮޑު ނުރައްކަލާ ކުރިމަތިވެއެވެ. ރަށުގެ ބޮޑު ބައެއް ގިރާލައި، ޅޮސްގަސްތަކުން ހިޔާ ލިބި، ފިނި ހިޔަލުގައި އޮތް ބިމަށް، މިއަދު ގަދަ ހޫނުގެ އަސަރު ދަނީ ކުރަމުންނެވެ. ގަސްތައް ވެއްޓި، ރަށުގެ ޖަންގަލީގެ ހާމަކަން ބޮޑުވެ، ގަދަ ހޫނުގެ އަސަރާއެކު ރަށުގެ ދިރުންތައް ނެތި ދިއުމުގެ ކުރިން ރައްކާތެރިކަން ރަށަށް ބޭނުންވެއެވެ. މަސްވެރިންގެ މިތުރު، ހޯރައަށް ހިޔާވަހިކަން ކަށަވަރުކޮށްދޭން މަސައްކަތް ފަށަމާތޯއެވެ.\nރަގަޅު އާރޓިކަލްއެއް. ގއ. ހިތާދޫގެ އިތުރުން ބ. އޮޅުގިރިއެވެ. އެ ރަށްތަކުގައި ހާލި ހަދައި، ހޯރަ ބިސް އަޅާކަން ޔަގީންތަ. މީގެކުރިން އެކަން އެގިފާނުވާތީ ހަމައަހާލީ.


Hithaanu Kuran Beynun Nuvegen Fili Kujjege Vaahaka - Vaguthu\nހިތާނު ކުރަން ބޭނުން ނުވެގެން ފިލި ކުއްޖެއްގެ ވާހަކަ\nހިތާނު ކުރުމަކީ ބައެއް ފިރިހެން ކުދިންނަށް ބޮޑު ބިރެކެވެ. އެކަން ނުކުރަން ވެގެން އެތައް ކަމެއް ކުރެެއެވެ. ހިތާނު ކުރުމަށްފަހުވެސް، ދެން ކުރިމަތިވެދާނެ ކަންތައްތަކާއި ހެދި ފިލާ ކުދިންވެސް އުޅެއެވެ.\nއިންޑޮނޭޝިއާގެ މި ކުއްޖާއަށްވެސް ވީ އެހެންނެވެ. އެ ގައުމުގައި ހިތާނު ކުރުމަކީ އާއްމު ކަމަަކަށް ވާއިރު، އެ ގައުމަށް ނިސްބަތްވާ ފަސް އަހަރުގެ މި ކުއްޖާ ފިލައިގެން ގޮސް ކްލިނިކްގެ ފުރާޅަށް އެރީ ބިރުންނެވެ.\nއުމުރުން ފަސް އަަހަރުގެ އެ ކުއްޖާ ފުރާޅަ އަރާ ދެ ގަޑިއެއްހާއިރު ވަންދެން ތިރިއަށް ނުފައިބާ އިނެވެ.\nމިދިޔަ އަހަރުގެ ތެރޭގައި ހިނގާދިޔަ އެ ހާދިސާއާ ގުޅޭގޮތުން ޑރ. އަނިކް ސުތާރީ ބުނީ، އޭނާ އެކަމުގައި ހޭދަކުރި، ދުވަސްތަކުގައި، ދުވަހަކުވެސް އެފަދަ ހާދިސާއެއް ހިނގާފައި ނުވާ ކަމަށެވެ.\nއޭނާ ވަނީ އެ ކުއްޖާގެ ފޮޓޯއެއް މީސް މީޑިއާގައި ހިއްސާ ކޮށްފައެވެ.\n"އަހަރެން މިކަމުގައި އުޅުނު 20 ވަރަަކަށް އަހަރުގައި މިފަދަ ކަމަކާއި ދުވަހަކުވެސް ދިމައެއް ނުވޭ. އަހަރެން އެތައް ހާސް ކުދިން ހިތާނު ކޮށްފިން. އެކަމަކު މިއީ އަދި އަލަށް ކުއްޖަކު އެކަމާއި ބިރުން ފިލައިގެން ފުރާޅަށް އެރި މަންޒަރު މި ފެނުނީ". އޭނާ ބުނެފައި ވެއެވެ.\nއެ ޑޮކްޓަރު ބުނީ، އެ ކުއްޖާ ފުރާޅުން ވެއްޓިދާނެކަމުގެ ބިރުން އޭނާ އާއި، އެ ކުއްޖާގެ މައިންބަފައިންވެސް ތިބީ ބިރުން ކަމަށެވެ. އަދި އެ ކުއްޖާ ފުރާޅުން ފޭބި ސްކޫލްގެ ޓީޗަރަށް ގުޅާނެ ކަމަށް ބުނުމުންނެވެ.\nއެ ޓީޗަރަކީ އޭނާއާ ވަރަށް ގާތް ގުޅުމެއް އޮންނަ ޓީޗަރެެކެވެ. އެ ކުއްޖާ ހިތާނު ކުރުމުގެ ކުރިން އޭނާއާ ޓީޗަރު ބައްދަލު ކުރުވިއިރު، ފަހުން އޭނާ ހިތާނު ކުރީ އެއްވެސް އުނދަގުލަކާއި ނުލައެވެ. އެ ކުއްޖާ ރޮއެވެސް ނަހަދައެވެ. އަދި ތަދުވާތީވެސް ނޫޅެއެވެ.\nއިންޑޮނެޝިއާގައި އުމުރުން5ވަރަކަށް އަހަރުގައި ފިރިހެން ކުދިން ހިތާނު ކުރެއެވެ.\n14 ވަނަ ގަރުނުގައި އާބާދީގެ ބޮޑު ބައެއް ނެތިކޮށްލި ބައްޔެއް ޖެހިފައިވާ މީހަކު ފެނިއްޖެ\nފެބުރުއަރީ 15, 2020 01:54\nހިތާނުކުރިޔަކަސް ހިތާމަކުރާކަށްނުޖެހޭނެކަން މިކަމުން މި އެނގެނީ.


Kareena ge dharifulhu balaa meehaage musaara engeytha?\nކަރީނާގެ ދަރިފުޅު ބަލާ މީހާގެ މުސާރަ އެނގޭތަ؟\nތައިމޫރް އަލީ ހާންއާއެކީ އޭނާގެ ދަރިފުޅު ބަލަހައްޓާ މީހާ --\nކަރީނާ ކަޕޫރާއި ސައިފް އަލީ ހާންގެ ދަރިފުޅު ތައިމޫރް އަލީ ހާނަކީ ފިލްމީ ތަރިންގެ ދަރިންގެ ތެރެއިން އެންމެ މަޝްހޫރު ކުއްޖާ އެވެ. ކުއްޖާ މިހާ މަޝްހޫރުވުމުން އެ ކުއްޖާ ގެންގުޅޭ ނެނީ ވެސް ވަރަށް މަޝްހޫރުވާނެތާ އެވެ. ތައިމޫރުގެ ފޮޓޯ ނަގަން އޭނާގެ ފަހަތުން ދުވާ ޕަޕަރާޒީންނަށް ކޮންމެ ފަހަރަކުވެސް ތައިމޫރާއެކު ތައިމޫރުގެ ނެނީގެ ފޮޓޯ ނެގެ އެވެ. އެހެންވެ މިހާ މަޝްހޫރު ކުއްޖެއްގެ ނެނީ އަށް ވާތީ މީނާގެ މުސާރަ ކިހާވަރެއް ވާނެ ބާއޭ ވަރަށް ގިނަ މީހުންގެ ހިތުގައި ސުވާލު އުފެދޭނެ ތާއެވެ.\nތައިމޫރު ނުވަތަ ލޯބިން ކިޔާ ނަމުން ނަމަ ޓިމް ޓިމްގެ ފޭން ކްލަބްތައް މިހާރު ވަރަށް ގިނަ އެވެ. އަދި އޭނާގެ ނެނީގެ ފޭން ކްލަބްތައް ވެސް ސޯޝަލް މީޑިއާގައި އެބަހުއްޓެވެ. މި ފޭން ކްލަބްތަކުން ބުނާ ގޮތުގައި ތައިމޫރުގެ ނެނީގެ މުސާރައަކީ 1.5 ލައްކަ އިންޑިއާ ރުޕީސް އެވެ. އެއީ ގާތްގަނޑަކަށް 2،000 ޔޫއެސް ޑޮލަރެވެ.\nމިއީ ތެދެއްތޯ އިންޑިއާގެ ނޫހަކުން ކަރީނާ އާ ސުވާލުކުރުމުން އޭނާ މިއީ ތެދެއް ކަމެއް ވެސް ދޮގެއް ކަމެއް ވެސް ޔަގީންކޮށެއް ނުދިނެވެ. އޭނާ ބުނީ ފައިސާގެ ވާހަކަ އޭނާ މީޑިއާގައި ނުދައްކާނެ ކަމަށެވެ. ޔަގީންވާ ކަމަކީ ކަރީނާގެ ތައިމޫރު ގޮވައިގެން 24 ގަޑިއިރު ވެސް މި ނެނީ އުޅޭ ކަމެވެ.\nފިލްމީ ރޮނގުން ކަރީނާ އަށް މިއީ ވަރަށް ރަނގަޅު ދުވަސްވަރެކެވެ. އޭނާގެ އެންމެ ފަހުގެ ފިލްމު "ގުޑް ނިއުޒް" ބޮކްސް އޮފީހުގައި ބޮޑު ކާމިޔާބެއް ހޯދަމުން އެބަދެ އެވެ. މިހާތަނަށް 160 ކްރޯޑަށް ވުރެ ގިނައިން އެ ފިލްމު ހޯދާފައިވާއިރު 200 ކްރޯޑު މާކް ފަހަނައަޅާނެ ކަމަށް ވަނީ ލަފާ ކޮށްފަ އެވެ. ދެން ކުރިޔަށް އޮތީ ކަރަން ޖޯހަރްގެ "ތަހުތު" އެވެ. މި ފިލްމުގައި ކަރީނާގެ އިތުރުން ބައިވެރިވަނީ ރަންވީރު ސިންގް، ޖާންވީ ކަޕޫރު، ބޫމީ ޕެޑްނޭކަރް، ވިކީ ކޯޝަލް އަދި އަނިލް ކަޕޫރެވެ. އަދި އާމިރު ހާނާއެކު ކުޅޭ "ލާލް ސިންގް ޗައްޑާ"ގެ މަސައްކަތް ވެސް ކަރީނާ ދަނީ ކުރަމުންނެވެ. އަދި "ވީރޭ ދީ ވެޑިން"ގެ ދެ ވަނަ ބަޔެއް ވެސް ކުރިޔަށް އޭނާ ކުޅެން އެބައޮތް ކަމަށް އިންޑިއާގެ ނޫސްތަކުން ބުނެ އެވެ. މިހާ ބިޒީ އެކްޓަރަކަށް ރަނގަޅު ނެނީ އެއް ބޭނުންވާނެތާ އެވެ.


ބއތމގެ އެންމެ މޮޅު ދަރިވަރަކަށް އިޒްހަތު އާއި ނަޖްމާ\n28 ސެޕްޓެމްބަރ 2014\nމިދިޔަ އަހަރު ހުރިހާ ގޮތަކުން އެންމެ މޮޅު ދަރިވަރަކަށް، ސެކަންޑަރީ ބައިން ހޮވުނު، އިޒްހަތު (ކ) އަދި ހަޔާ ސެކަންޑަރީ ބައިން އެއްވަނަ ދަރިވަރު ބ. ކިހާދޫ ރޯޝަނީގޭ، އާމިނަތު ނަޖްމާ\nބ. އަތޮޅު ތައުލީމީ މަރުކަޒުގެ މިދިޔަ އަހަރު ހުރިހާ ގޮތަކުން އެންމެ މޮޅު ދަރިވަރަކަށް، ސެކަންޑަރީ ބައިން އޭދަފުށީ، އިރުދޭމާގޭ އިޒްހަތު ޝަމީމް އަދި ހަޔާ ސެކަންޑަރީ ބައިން ބ. ކިހާދޫ ރޯޝަނީގޭ، އާމިނަތު ނަޖްމާ ހޮވައިފި އެވެ.\nސްކޫލުގެ ޑެޕިއުޓީ ކެޕްޓަން، އިޒްހަތު ވަނީ މިދިޔަ އަހަރުގެ އޯލެވެލް ގަދަ ދިހައެއްގެ އެއް ވަނާގައި ހިމެނިފަ އެވެ. އަދި ހަޔާ ސެކަންޑްރީ ބައިން މޮޅު ދަރިވަރުގެ މަގާމު ހޯދި ނަޖްމާ ވަނީ މިއަހަރުގެ އޭލެވެލް އިމްތިހާނުން ގަދަ ދިހައެއްގެ ދެވަނައިގައި ހިމެނޭ ފެންވަރަށް ފާސްހޯދާފަ އެވެ.\nއެ ދަރިވަރުންނަށް ރައީސުލްޖުމްހޫރިއްޔާ އާއި އެޑިއުކޭޝަން މިނިސްޓްރީގެ އިތުރުން ސްކޫލުން ހުށަހެޅި އިނާމުތައް ހަވާލުކޮށްދެއްވީ ގައުމީ ޔުނިވަސިޓީގެ ޗާންސެލަރު ޑރ. މުހައްމަދު ޒާހިރު ހުސައިން އެވެ.\nބ. އަތޮޅު ތައުލީމީ މަރުކަޒުގެ ހޯލުގައި ރޭ ބޭއްވި ޖަލްސާގައި ވާހަކަ ދައްކަވަމުން ގައުމީ ޔުނިވަސިޓީގެ ޗާންސެލަރު ޑރ. މުހައްމަދު ޒާހިރު ހުސައިން ވިދާޅުވީ ކިޔެވުމުގެ އެންމެ މުހިއްމު އެއް ބޭނުމަކީ އަޅުގަނޑުމެން ކިޔެވުމުގެ ސަބަބުން މަސައްކަތްތެރި ކަމާއި ހިތްވަރާއި ދުނިޔޭގައި ދިރިއުޅުމަށް ކުރާ މަސައްކަތްތައް ބިނާ ކުރުން ކަމަށެވެ. އަދި މިއަދު ބޭނުންވަނީ އުނގެނިގެންތިބެ މަސައްތަކުރާ ޖީލެއް ކަމަށްވެސް ޗާންސެލަރު ވިދާޅުވި އެވެ.\nޑރ. ޒާހިރު ހުސައިން ވިދާޅުވި ގޮތުގައި އިންސާނުން ބިނާ ކުރުމަކީ ކޮންމެ ގައުމުގެއްގައިވެސް އެންމެ ބޮޑު މަސްއޫލިއްޔަތު ކަމަށާއި ކުރިއަރަމުންދާ ދުނިޔެއެއްގައި ދަރިވަރުން ސަލާމަތްވާނީ ގަދަ އަޅާ މަސައްކަތް ކޮށްގެންނެވެ.\nއިޒްހަތު އާދި ނަޖްމާގެ އިތުރުން ވެސް އެކި ގްރޭޑްތަކުން ވަނަތައް ހޯދި ދަރިވަރުންނާއި މިދިޔަ އަހަރުގެ އޯލެވެލް އާއި އޭލެވެލް އިމްތިހާނުން ކާމިޔާބީތައް ހޯދި ދަރިވަރުންނަށް ރޭ ވަނީ އިނާމު ދީފަ އެވެ.\nއެ ޖަލްސާގައި އެޑިއުކޭޝަން މިނިސްޓްރީގެ ނައިބް އަބްދުﷲ ނާޒިމް އާއި ފެކަލްޓީ އޮފް އެޑިޔުޚޭޝަންގެ ޑީން އަބްދުއްރަޝީދު އަލީ އާއި ރަށުގެ އެހެން ދާއިރާތަކުގެ އިސް ބައެއް ބޭފުޅުން ބައިވެރިވެވަޑައިގެންނެވި އެވެ.\nޢަބްދުލްމުހައިމިން / އިނގުރައިދޫ\nސެޕްޓެމްބަރ 29, 2014 at 8:08 am\nކާމިޔާބީ ލިބުނު ހުރިހާ ދަރިވަރުންނަށް މަރުޙަބާ! ކާމިޔާބީ ނުލިބުނު ދަރިވަރުންވެސް މަސައްކަތާގެން އިތުރު ހިތްވަރާއެކު ކުރިޔަށް ދިއުމަށް ޢަޒުމް ކަނޑައަޅާ…\nސެޕްޓެމްބަރ 28, 2014 at 4:56 pm\nޢަބްދުއްރަޝީދު ޢަލީ އަކީ ފެކަލްޓީ އޮފް އެޑިޔުކޭޝަންގެ ޑިން އެއްނޫނެވެ. ފެކަލްޓީ އޮފް އާރޓސް ގެ ޑީން އެވެ. އިސްލާހު ކޮލައްވާ… މިކޮމެންޓް ޖަހާނެބާ!!!!


Rajamuge Hahdhuge Hageegaiy Neyngey Dhivehinah - Vaguthu\nމިއަދު ޓެސްޓް ކުރިއަދަދު އިތުރު، ފައްސި މައްޗަށް! - 12 ގަޑިއިރު ކުރިން\nރާއްޖޭގެ ކޯޓަކުން، ޒިނޭކުރި މުހުސަނެއްގެ މައްޗަށް ރަޖަމު ކުރަން ކުރި ހުކުމާ ގުޅިގެން އެތަކެއް ގޮތަކަށް ވާހަކަ ދެކެވެން ފެށިއެވެ. ފަހުން، ސުޕްރީމް ކޯޓުން ހުކުމް ބާޠިލު ކުރުމާ ގުޅިގެންވެސް އެތައް ވާހަކަތަކެއް ދައްކަމުން ދިޔައެވެ. އެގޮތުން، އެއީ ޤުރުއާނުގައި ބަޔާންވެގެންވާ ޙުކުމެއް ނޫންކަމަށްވެސް ބުނަމުން ދިޔައެވެ.\nއެހެންނަމަވެސް، އިސްލާމީ ޝަރީއަތުގެ ދެވަނަ އުސޫލުކަމުގައިވާ ސުންނަތުން، އެއްވެސް ޝައްކެއް ނެތް މިންވަރަށް، އެއީ ޝަރުއީ ޙުކުމްފުޅެއްކަން އެނގެއެވެ.\nއެގޮތުން، ރަޖަމުގެ ޙައްދާ ބެހޭގޮތުން ތަފްޞީލީ ނަޒަރަކުން ބަލާލާނަމެވެ.\nދީނީ އިލްމުވެރިން ވިދާޅުވާ ގޮތުގައި ރަޖަމުގެ ޙައްދަކީ ކީރިތި ރަސޫލާ މުޙައްމަދު ޞައްލަﷲ އަލައިޙި ވަސައްލަމުގެ ސުންނަތުން، ޤަޠްޢީކޮށް ސާބިތުވެފައިވާ ޙުކުމެކެވެ. އޭގެ މާނައަކީ އެއްވެސް ޝައްކެއް ނެތް މިންވަރަށް އެހައްދާ ބެހޭގޮތުން ރަސޫލާގެ އަރިހުން ޙުކުމް ބަޔާންވެފައިވުމެވެ. ޙަދީޘް ޢިލްމުވެރިން ކައިރީގައި، މި ބަސްފުޅަކީ ސީދާ ކީރިތި ރަސޫލާ ޞައްލަﷲ އަލައިޙި ވަސައްލަމުގެ މާތް ތާހިރު ދޫފުޅުން ޙަދީޘްފުޅު ކުރައްވާފައިވާ ބަސްފުޅެއްކަމަށް ސައްތައިން ސައްތަ ޔަޤީންވާ ދަރަޖައަށް ދިއުމެވެ.\nއިލްމުވެރިން ވިދާޅުވާ ގޮތުގައި ރަޖަމު ކުރުމާ ބެހޭގޮތުން އޮންނަ ރަސޫލާގެ ހަދީޘްފުޅު މި ދަރަޖައަށް ވަނީ ގޮސްފައެވެ.\nގިނަ ޢިލްމުވެރިން އަރިހުގައި ރަޖަމުގެ ޙައްދު އޮންނަ ޙަދީޘްފުޅަކީ މުތަވާތިރު ދަރަޖައިގެ ޙަދީޘް ފުޅެކެވެ. ދެން ހިމެނެނީ އާޙާދު ހަދީޘް ފުޅުތަކެވެ.\nމުތަވާތިރުގެ އިސްތިލާޙަކީ، މާތް ނަބިއްޔާ ޞައްލަﷲ އަލައިޙި ވަސައްލަމުގެ އަރިހުން އެ ޙަދީޘްފުޅެއް ރިވާ ކުރެއްވުމުގައި، އެތަކެއް ބައިވަރު ޞަޙާބީންނެއް އެ ޙަދީޘްފުޅު ރިވާ ކުރެއްވުމާއެކު، އެ ޞަޙާބީންގެ ފަރާތުންވެސް އެތަކެއް ބައިވަރު ޠާބިޢީންނެއް ރިވާކުރެއްވުމާއި، މިބީދައިން ގޮސް، މުޅި ޙަދީޘް ރިވާކުރައްވާފައިވާ ސިލްސިލާގެ ކޮންމެ ބަރިއެއްގައި އެތަކެއް ބައިވަރު ރާވީންތަކެއް ރިވާކުރެއްވުމުގެ ސަބަބުން، ބަޔަކު އިއްތިފާޤުވެ ދޮގު ހަދަން ފުރުޞަތެއް ނެތް ދަރަޖައަށް އެ ޙަދީޘްފުޅެއް ރިވާވެގެން އައުމެވެ.\nމި ޒަމާނުގެ އިލްމުވެރިން ވިދާޅުވާ ގޮތުގައި ރަޖަމުގެ ޙަދީޘްފުޅަކީ މުތަވާތިރު ޙަދީޘްފުޅެއްކަމަށް ވިދާޅުވާ ޢިލްމުވެރިންގެ ތެރޭގައި، މުތަވާތިރު މި މައުޟޫޢަށް ފޮތް ލިޔުއްވާފައިވާ ޢިލްމުވެރިން ހިމެނެއެވެ. އޭގެ ތެރޭގައި، އިމާމު ޖަލާލުއްދީން އައްސުޔޫޠީ (911ހ) ހިމެނިވަޑައިގަންނަވައެވެ. އަލްމުރުތަޟާ އައްޒަބީދީ (1205ހ)، އެކަލޭގެފާނުގެ ފޮތް " لقط الآليء المتناثرة في الأحاديث المتواترة" ގައި 47 ވަނަ ޙަދީޘްފުޅުގެ ގޮތުގައި ހިމަނުއްވާފައި ވާއިރު، މުޙައްމަދު ބުނު ޖަޢުފަރު އަލްކިއްތާނީ (1345ހ)، އެކަލޭގެފާނުގެ ފޮތް " نظم المتناثرة في الحديث المتواتر " ގައި ރަޖަމުގެ ޙައްދާ ބެހޭ ޙަދީޘްފުޅު 182 ވަނަ ޙަދީޘްފުޅުގެ ގޮތުގައި ހިމަނުއްވާފައިވެއެވެ.\nމިހުރިހާ ފޮތްތަކަކީވެސް މުތަވާތިރު ޙަދީޘްފުޅުތައް ހިމަނުއްވާފައިވާ ފޮތްތަކެއްކަން ފާހަގަކޮށްލެވެއެވެ. މި ތިން ފޮތުގައިވެސް ފާހަގަކޮށްލަން ޖެހޭ މުހިންމު ކަމަކީ، މި ތިން ބޭކަލުންވެސް ގެންނަވާފައިވަނީ މާޢިޒު ރަޟިޔަﷲ އަންހަގެ މައްޗަށް ރަޖަމްގެ ޙުކުމް ޤާއިމުކުރެވުނު ރިވާޔަތްތައް ކަމެކެވެ. މިއީ، ރަސޫލާ ޞައްލަﷲ އަލައިޙި ވަސައްލަމުގެ ޙަޔާތްފުޅުގައި ހިނގި މިފަދަ ރަޖަމުގެ އެއް ޙަދީޘާއެވެ.\nއެހެންނަމަވެސް މިފަދަ އެހެން ޙާދިސާތައްވެސް އެކަލޭގެފާނުގެ ޙަޔާތްޕުޅުގައި ހިނގާފައިވެއެވެ. މީގެއިތުރުންވެސް، އެކަލޭގެފާނުގެ ޒަމާނުގައި އަލްޣާމިދިއްޔާއާއި، އަލްޖުހައިނިއްޔާއާއި ދެ ޔަހޫދީއެއްގެ މައްޗަށް ރަޖަމުގެ ޙައްދު ޤާއިމުކުރެވިފައިވެއެވެ. މާޢިޒުގެ ޙާދިޘާ 18 އަށްވުރެ ގިނަ ޞަޙާބީން ރިވާކުރައްވާފައިވެއެވެ. އަދި މި ޙަދީޘްފުޅުތައް ޞަޙީޙު ބުޚާރީއާއި މުސްލިމްއާއި އެހެނިހެން ހަދީޘް ފޮތްތަކުގައި ޞައްޙަ ސަނަދުން ރިވާވެފައިވެއެވެ. މިއީ، ރަޖަމުގެ ޙާދިޘާތަކުގެ ތެރެއިން އެއް ޙާދިޘާއެވެ. އެހެނީ، ރަޖަމުގެ ޙައްދާ ބެހޭގޮތުން ރިވާވެގެންވާ ހުރިހާ ޙަދީޘްފުޅުތަކަށް ބަލާއިރު، ރިވާޔަތްތައް މިއަށްވުރެސް ގިނަވެ އިތުރުވެފައިވެއެވެ.\nކީރިތި ރަސޫލާގެ ހަޔާތްޕުޅަށްފަހު، އިސްލާމީ ދައުލަތުގެ ޚަލީފާކަން ކުރެއްވި ހަތަރު ޚަލީފާއިންގެ ޚަލީފާކަމުގައިވެސް ރަޖަމުގެ ޙައްދު ޤާއިމް ކުރައްވާފައިވެއެވެ. ހަމައެހެންމެ، އެބޭކަލުންނާއި އެހެން ސަހާބީންގެ އަރިހުން ސާބިތުވެފައިވާ އަޘަރުތައް އިމާމު ބުޚާރީ އާއި އިމާމު މުސްލިމްވެސް ބަޔާން ކުރައްވާފައިވެއެވެ.\nރަޖަމުގެ ޙައްދަކީ މުތަވާތިރު ޙައްދެއްކަމަށް އިމާމު އިބްނު ޢަބްދުލްބައްރުވެސް ބަޔާންކުރައްވާފައިވެއެވެ. އަދި ހަމައެހެންމެ، މާލިކީ މަޒުހަބުގެ ބޮޑު އިމާމެއްކަމުގައިވާ އައްޤަރާފީ، އެކަލޭގެފާނުގެ ފޮތުގައި، (الذخيرة ގައި) އެކަންކަމަށް އިންކާރު ކުރުމުން ދީނުން ބޭރުވާނެ ކަންކަމުގެ ތެރޭގައި ރަޖަމުގެ ޙުކުމްވެސް ހިމަނުއްވާފައިވެއެވެ. އެހެނީ، ރަޖަމުގެ ޙުކުމަކީ، އިސްލާމްދީނުގައި ޤަޠްޢީކޮށް ޘާބިތުވާ ޙުކުމެއްކަމަށްވާތީއެވެ. ދީނުގައި ޘާބިތުވާ އެއްވެސް ޙުކުމަކަށް އިންކާރު ކުރުމަކީ މުރުތައްދުވާނޭ ކަމެކެވެ.\nއިސްވެ ބަޔާން ކުރެވުނު ކަންކަމުން، ރަޖަމުގެ ޙައްދަކީ ދީނުގައި ނެތް ޙައްދެއްކަމުގައި ބުނާ ފަރާތްތަކަށް ޖަވާބެއް ލިބިގެން ގޮސްފައިވާނެއެވެ. ހަމައެހެންމެ، މިއީ ދީނީ އުސޫލުތަކާއި ހުކުމްފުޅުތަކަށް ގޮން ޖަހާ، ސުވާލު އުފައްދާ ފަރާތްތަކަށްވެސް ރަނގަޅު ރައްދަކަށް ވާނެކަން ޔަޤީނެވެ.\nޖެނުއަރީ 12, 2019 21:19\nކީރިތި ރަސޫލާ ޞައްލަﷲ އަލައިޙި ވަސައްލަމުގެ މާތް ތާހިރު ދޫފުޅަށް ވުރެން އެއްވެސް މީހެއްގެ ދުލެއް ތާހިރެއް ނުވާނެއެއްނު؟\nޖެނުއަރީ 12, 2019 21:43\nﷲގެ ޙުކުމަށް އިންކާރު ނުކުރޭ! އެޙުކުމް ޤާއިމް ނުކުރާ ސަރުކާރަކީ ނުވަތަ ޤާނޫނަކީ ބާޠިލް އެއްޗެއް.... ޢެ ޙުކުމަށް އިންކާރު ކުރުމަކީ މުރުތައްދުވުން.... މިކަމަށް އެންމެން އަޑުއުފުލާ!\nޖެނުއަރީ 12, 2019 21:55\nމާޝާﷲ ވަރައް ފުރިހަމަ ލިުމެއް\nޖެނުއަރީ 12, 2019 22:08\nބޭނުންވަނީ ކީރިތި ގުރުއާނުގެ އާޔަތުން...\nޖެނުއަރީ 13, 2019 05:25\nކީރިތި ގުރުއާން އެގެނީ ނަމާދު ކުރަން ޖެހޭނެކަން... ނަމަދު ކުރާނެ ގޮތް އަދި ނަމާދުގައި ވަނީ ކިތައް ރަކުވައް ކަން އެގިގެން ދަނީ ރަސޫލާގެ ސުއްނަތުން..\nކީރިތި ޤުރްއާނުގަ އޮތް ހުރިހާ ޙުކުމަކަށް އެބަ ޢަމަލު ކުރަމު ތޯ؟\nކީރިތި ޤުރްއާނުގައޭ އޮތީ ރަސޫލާ صلى الله عليه وسلم އަށްް ކިޔަމަންވާން [އާލި ޢމްރާން (3) ސޫރަތުގެ 132 ވަނަ އާޔަތް ބައްލަވާ]\nކީރިތި ޤުރްއާނުގައޭ އޮތީ ރަސޫލާ صلى الله عليه وسلم އެކަލޭގެ ފާނުގެންނެވި ހުރިހާ އެއްޗެއްގަ ހިފަހައްޓަން. [ޙަޝރު (59) ސޫރަތުގެ 7ވަނަ އާޔަތް ބައްލަވާ]\nކީރިތި ޤުރްއާނުގައޭ އޮތީ ރަސޫލާ صلى الله عليه وسلم ޙަދީޘްފުޅު ކުރައްވާ ބަސްފުޅުތަކަކީ ވަޙީއޭ [ނަޖުމު (53) ސޫރަތުގެ 3-4 ވަނަ އާޔަތް ބައްލަވާ]\nކީރިތި ޤުރްއާނަށްް ޢަމަލު ކުރައްވަންޏާ ހުންނަވާނީ ރަނގަޅަށް\nޖެނުއަރީ 12, 2019 23:17\nވަރަށް ބޮޑަށް ޝުކުރިއްޔާ..ﷲ އަކްބަރު\nޖެނުއަރީ 12, 2019 23:52\nތި އުޅޭ ގިނަ ގާނޫނު ކިޔަވައިގެން އުޅޭ މީހުނަކީ އިަސްލާމް ދީން ދަންނަ ބަޔެއް ނޫން އަދި އެމީހުން ބޭނުމެއްވެސް ނުވާނެ ދީނުގަ ކަން އޮންނަ ގޮތް އޮޅުންފިލުވާކަށް ވެސް ފަހަރެއްގަވެސް އެއަށް އަމަލް.ކުރަން ޖެހިދާނެތީވެސް\nޖެނުއަރީ 13, 2019 00:27\nއިސްލާމްދީނުގެ ހުކުމް ތަކާއިބެހޭ މޮޅެތިވާހަކަ ދައްކާ ދަންނަބޭކަލުންގެ އަރިހުން އަހާލަން އޮތީ ، އިސްލާމީ ޝަރީޢަތުގެ ކުރިމައްޗަށް މީހަކު ހާޒިރު ކުރެވި އެމީހަކާއި ސުވާލުކުރެވުމުން ސީދާ ތެދުބަހުން ޖަވާބު ނުދީ ، ތިމާމެން އަމިއްލައަށް ހަދާފައިވާ ޤާނޫނެއްގެ ނުކުތާއެއް ބޭނުން ކޮށް ޝަރީއަތުގައި ހަނުހުންނަން އިސްލާމްދީނުގައި އެއްވެސް ހުކުމެއް ކަޑައެޅިފައިވާނަމަ އެހުކުމެއް އަންނަގޮތް ތަފްސީލު ކޮށްދިނުމަށެވެ.\nޖެނުއަރީ 13, 2019 03:50\nﷲގެ ރަސޫލާ ޒިނޭގެ ހުކުމް ތަންފީޒް ކުރެއްވީ އާޔައް މަންސޫޚް ކުރެެްވުމުގެ ފަހ ންތޯ ނޫނީ ކުރިންތޯ؟ މަންސޫޚް ކުރެއްވުމުގެ ފަހުން އެކަހަލަ ހާދިސާއެއް ހިގިތޯ؟ ނުހިގާ ނަމަ އަމަލުކުރަން ޖެހެނީ ފަހުގެ ހުކުމް އޮއްވާ މަންސޫޚް ކުރއްވާފައިވާ ކުރީގެ ހުކުމަށްތޯ؟ ޜަސޫލާގެ މައްޗަށް ދޮގެއް ހަދާމީހާ ނަރަކައިނަ ޖާގަ ކަށަވަރުކޮށްފިކަމަށް ހަދީސް ކުރއްވާފައިވަނީ، ވީމާ ހަދީސެއް އާޔަތެއްގެ މައްޗަށް އިސްކުރުމުގެ ހުކުމަކީ ކޮބައިތޯ؟؟ މިކަންތައްތަކަށް ރިސާޗް ކުރެްވާފަ ނުލިޔުއްވަނީ ކީއްވެތޯ؟؟\nޖެނުއަރީ 13, 2019 06:34\nގަލުން ތަޅާ މީހަކު މަރަން ދީނަކު ނޯވޭ. ބޯގޯސް ވާހަކަ ނުދައްކާ.\nޖެނުއަރީ 13, 2019 09:26\nގަލުން ތަޅަން ނޯންނަންޏާ އިންޑިޔާއިން ކުދި ހިލަ ގެނެވިދާނެ. އެކަމަކު ތިޔަ ބުނާ މަންސޫޚުވިޔަސް އަމަލު ކުރަން ޖެހޭނެ ކަމަށް އޮތް ހަދީސަކާއި އެ ހަދީސް ލިޔުނު މީހަކާއި އެ ހަދީސް ތިލަވި ދުވަސްވަރެއް ބުނެދެވިދާނެއެއްނު؟ އެބަހުއްޓެއްނު ހަދީސްކަމަށް ބުނެވޭ ކިތަންމެ އަރަބި ލިޔުންތަކެއް؟\nޖެނުއަރީ 13, 2019 10:02\nހަދީސްވެސް ހުރީ އެމީހަކު ބޭނުންވާ ކަންކަމަށް ބާރުދޭން ހަދާފަ. ހުސް ފޭކް.\nޖެނުއަރީ 13, 2019 11:16\nދީނީ ޢިލްމްވެރިންގެ ބަސް ނުވިކޭ ޒަމާނަށް އައީތޯއްޗެ.\nޖެނުއަރީ 24, 2019 22:11\nދީނީ އިލްމު ވެރިންނޭ ކިޔައިގެންއުޅޭ ބަޔެއްގެ ބަސްނުވިކެނީ\nޖެނުއަރީ 13, 2019 07:52\nރަޖަމުގެ ޙައްދުގެ ޙަޤީޤަތް އެނގޭނެ، އެނގުނަސް ގިނައީ ރަޖަމު ކުރަން ޖެހޭ މީހުންނަށް ވާތީ ނޭގޭ ކަމަށް ހަދާލަނީ.\nޖެނުއަރީ 13, 2019 08:46\nﷲ ގަންދީ ބުނަން ޒިނޭ އަކީ ނުބައިވެގެންވާ އަމަލެއް. މުސްލިމުން އެއަމަލާގާތް ނުވުން ހުއްޓެވެ. ނަމަވެސް ކުދިގަލުންތަޅާ މީހަކު ރަޖަމް ކުރުން އެއީ ނުހަނު ބޮޑު ވޭންދެނިވި އިންސާނަކަށް އެމަރުން މަރަން ކެއްވެސް ނުކުރެވޭ ވަރު މަރެއް. ކީރިތި ގުރުއާނުގައި މިމަރުގެ ވާހަކަނެތް.\nﷲސ.ގެ ޤާނޫނަކީ އެމެއް މަތީ ޤާނޫނު. އެމީހުންގެ މަޖިލީސްތަކުން އެކަލާންގެ ޤާނޫނުގެ މަޗަށް ޤާނޫނު ހަދާ އަދި އެމީހުންގެ ކޯޓު ތަކުން އެއަށް ޙުކުމްކޮށް އަދި އެމީހުންގެ ފުލުހުން އެ ތަންފީޒުކޮށްހަދާއިރު ތިބާ އެމީހުން އިހްތިޔާރުކޮށް ވޯޓު ދިނުމުން ތިބާވެސް އެޝިރުކުގަ ބައިވެރި ވެވުނީ. ސޫރަތު އަށްނިސާގެ 60 ވަނަ އާޔަ ވިދާޅުވެލައްވާ!\nޖެނުއަރީ 14, 2019 03:04\nމުސްލިމު އަހުންނޭ...ކީރިތި ގުރުއާނުގައި އޮވޭ ނޭގޭ އެއްޗެއްވާނަމަ އިލްމްވެރިން ކައިރިން އޮޅުންފިލުވުމަށް. ކީރިތި ގުރުއާނުގައި އޮވޭ ކީރިތި ރަސޫލާ މުހައްމަދު ސައްލައްﷲ ގެ ބަސްފުޅުގެ މައްޗަށް ބަސް ނުބުނުމަށް. ކީރިތި ގުރުއާނުގައި އޮވޭ މާތް ﷲ ފިޔަވައި އެހެން ފަރާތަކަށް އޭގެ މާނަ ފުރިހަމަޔަށް އެނގުން ނުވާ އާޔަތްތަކެެއްވާކަމައް، ލޮބުވެތި މުސްލިމް އަހުންނޭ ރަނގަޅަށް ފުންކޮށް ކަންކަމުގައި ވިސްނާށެވެ. ބައިބައިވެ ކަންކަމުގައި ޝައްކު އުފެއްދުމުގެ އެއްވެސް އާރެެއް ބާރެެއް އަޅުގަނޑުމެން މި ނިކަމެެތި އަހުންނައް ނެތެވެ. މާތް ﷲ އަށް ތަޣްވާވެރި ވާށެވެ. މާތް ﷲ އަށް ބިރުވެތިވާށެވެ..\nޖެނުއަރީ 24, 2019 22:22\nއިލްމް ވެރިންކައިރިން އޮޅުންފިލުވަން އޮވޭ،،، އެ ވަރުގެ ތެދުވެރި ﷲ އަށް ބިރުވެތިވާ އިލްމްވެރިން މިހާރު އެބައުޅޭތޯ\nޖެނުއަރީ 17, 2019 19:57\nއޭޕްރީލް 16, 2021 00:16\nޔަހޫދީންނާއި ނަސާރަ އިން އެމީހުންގެ ފޮތް ތައުރަތާއި އިންޖީލަށް ބަދަލުގެނައި ނަމަވެސް މި ހުކުމ ފުލަކީ ތައުރާތައި އިންޖިލުގައި މަތްﷲ ބާވައިލައްވާފައިވާ ހުކުމްފުޅެއް. ރަސުލުﷲ ގެފާނު ގެ ހަޔާތްޕުޅުގަ އެކަލެގެ ފާނު ތައުރަތައިން އިންޖީލުގައިވަ މި ހުކުމްފުޅު ތަންފީޒު ކުރެއްވީ.މި އުންމަތުގެ ރަސުލާ ނިންމަވަ އެއްވެސް ކަމެއް އެއީ އެކަލެގެ ފާނުގެ އަމިއްލަފުޅު ނިންމެވުމެއްނޫން.ރާސޫލާގެ ނިންމެވުމަކީ މާތްﷲ އެކަލޭގެފާނަށް ކުރައްވާ އަމުރުފުޅު.ރަސުލާގެ ސުންނަތަކީ ވެސް މުސްލިމުން ތަބާވެ އައަށް އަމަލުކުރަންންޖެހޭ ބައެއް.


Deepika aai Katrina Instagram gai ulhey noolhey goiy sihrun balaa kamah Ranbir ehbas vehje\nދީޕިކާ އާއި ރަންބީރު އަދި އާލިއާގެ އިތުރުން ކެޓްރީނާ--\nދީޕިކާ އާއި ކެޓްރީނާ އިންސްޓަގްރާމުގައި އުޅޭ ނޫޅޭ ގޮތް ބަލާ ކަމަށް ރަންބީރު އެއްބަސްވެއްޖެ\nސަޕޯޓަރުން ދެކޭ ގޮތުގައި ބޮލީވުޑުގެ މަޝްހޫރު ބަތަލު ރަންބީރު ކަޕޫރަކީ ސޯޝަލް މީޑިއާއާ ދުރު ފަންނާނެކެވެ. އެއްވެސް ސޯޝަލް ޕްލެޓްފޯމެއްގައި އޭނާގެ ރަސްމީ އެކައުންޓެއް ނެތެވެ. އެކަމަކު ރަސްމީ އެކައުންޓެއް ނެތް ނަމަވެސް ސޯޝަލް މީޑިއާގައި މީހުން އުޅޭ ގޮތް އޭނާ ބަލާ ކަމަށް ރަންބީރު ކުރިން ވެސް އެއްބަސްވެފައިވެއެވެ.\nދާދިފަހުން ރަންބީރު ވަނީ އޭނާގެ "ސިއްރު" އެކައުންޓު މެދުވެރިކޮށް ފޮލޯ ކުރާ ބޮލީވުޑުގެ ތަރިން ކިޔައިދީފައެވެ. އޭގެ ތެރޭގައި ކުރީގެ ލޯބިވެރިން ކަމަށްވާ ދީޕިކާ ޕަޑުކޯނާއި ކެޓްރީނާ ކައިފް ވެސް ހިމެނޭ ކަމަށް ރަންބީރު ބުނެއެވެ. ރަންބީރާއި ކެޓްރީނާ ވަކިވި ފަހުން އެދެމީހުންގެ މެދުގައި ގާތް ރަހުމަތްތެރިކަން ނެތް ނަމަވެސް ދީޕިކާ އާއި ރަންބީރަކީ ވަރަށް ގާތް ދެ ރަހުމަތްތެރިންނެވެ. އަދިވެސް ދެމީހުން އެކަކު އަނެކަކާ ބައްދަލުކޮށް ވާހަކަތައް ހިއްސާކޮށް ހަދައެވެ.\nއުމުރުން 36 އަހަރުގެ ރަންބީރު އެންމެ ފަހުން ބެލުންތެރިންނަށް ފެނިގެންދިޔައީ މިދިޔަ އަހަރު ނެރުނު ފިލްމު "ސަންޖޫ" އިންނެވެ. ސަންޖޫއަކީ ރަންބީރުގެ ފިލްމީ ހަޔާތް އަޑިގަޑަކަށް ވެއްޓިފައި ވަނިކޮށް އަނެއްކާވެސް ކޮޅަށް ނެގި ފިލްމުގެ ގޮތުގައި ގިނަ ބަޔަކު ސިފަކުރެއެވެ. އެފިލްމަށް އެހާ ވެސް ތަރުހީބު ލިބުނެވެ.\nރަންބީރުގެ ކުރިއަށް އޮތް ފިލްމަކީ އޭނާގެ މިހާރުގެ ލޯބިވެރިޔާ އާލިއާ ބަޓްއާއެކު އޭނާ ފެނިގެންދާނެ ފުރަތަމަ ފިލްމެވެ. "ބްރަހްމަސްތްރާ" ގެ ނަން ދީފައިވާ އެފިލްމު ނެރުމަށް ނިންމާފައި ވަނީ އަންނަ ޑިސެމްބަރު މަހުގެ 20 ގައެވެ.\nމުނިފޫހިފިލުވުން ކެޓްރީނާ ކައިފް ރަންބީރު ކަޕޫރް


Vaahaka: Hiy thelhunuvarun -5| Fainu Online\nވާހަކަ: ހިތް ތެޅުނުވަރުން - 5\n26 މާރިޗު 2020, ބުރާސްފަތި, 17:28\nމޫނުމަތީގައި އޮތް ބެޑްޝީޓު ހިއްލާލުމަށް ފަހު ބަލާލީ ކައިރީގައި އޮތް މެދު އުމުރުގެ ޒުވާނާގެ މޫނަށެވެ. އުމުރުން ސާޅީހަކަށް އަހަރުވެފައިވާކަން ބޮލުގައި ހުރި ކުދިކުދި ނުރަތަކުން އެނގެއެވެ. ސާޅީސް އަހަރު ފުރިފައިވިޔަސް ބަލާލަން ރީއްޗެވެ. ސިނގެރޭޓް ބުއިމުގެ ސަބަބުން މުޅި މީހާގެ ތުންފަތްވަނީ އެއްކޮށް ކަޅުވެފައެވެ. ނިދާ ހޭލިއިރު ހަށިގަނޑުގައި އަންނައުނެއް ނެތްކަން އެނގުނީ އެނދުން ތެދުވަން ބެޑްޝީޓު ހިއްލާލި ވަގުތުއެވެ. ތެދުވެ ބެޑްޝީޓު ގައިގައި އޮޅައިލިއެވެ. ރޭގައި ލައިގެން އުޅުނު އަންނައުނުތައް ފައިގެދަށް ފުށުގައި ޖެހުނީ އެވަގުތުއެއެވެ. ބެޑްޝީޓު އޮޅާލުމަށްފަހު ތެދުވެ ފާޚާނާއަށް ވަންނަން ދޮރު ހުޅުވާލި ވަގުތު ފަހަތުން މީހަކު އައިސް މެދުހަށީން އަތް އޮޅާލައި ބައްދާލިއެވެ. ދެޒުވާނުން އެކުއެކީގައި ހޭންފެށިއެވެ.\nހެދުނުގެ ނާސްތާއަށް އާޒިމް އާއި އިއްބެ ނުކުތީ އެހެން ދުވަސްތަކެކޭވެސް އެއްގޮތަށް އޮފީހަށެވެ. އިއްބެ މޫނުމަތިން ފެންނަ އުފާވެރިކަމަކީ އާޒިމް މީގެ ކުރިން ނުދެކޭ އުފާވެރިކަމެކެވެ. އޮފީސް އިންނަނީ ގެސްޓުހައުސްގެ މަތީބައިގައެވެ. އެހެންކަމުން ގޭގައި ތިބެގެން މަސައްކަތް ކޮށްލުމުގެ ހިތްހަމަޖެހުން ލިބެއެވެ. އާޒިމާއި އިއްބެ އަކީ އަބަދުވެސް އެއްކޮށް މަސައްކަތްކުރާ ދެމީހުންނެވެ. ބައްޕަގެ މަސައްކަތް އެހާ ހަލުވިކަމާއެކީގައި ފުޅާވެގެން ދަނީ އެދެކުދިންގެ ހިކުމަތްތެރިކަމުގެ ސަބަބުންނެވެ. މީގެ ފަސްއަހަރު ކުރިން އާޒިމް ހުރީ ބޭރުގައި ކިޔަވާށެވެ. އިއްބެ އޭރުވެސް މަސައްކަތްކުރަމުން ދިޔައީ އާޒިމްގެ ބައްޕަގެ ގާތުގައެވެ. އިއްބެއަކީ އާޒިމް ބައްޕަގެ، އެއްބަނޑު އެއްބަފާ ދައްތަގެ ދަރިފުޅެވެ. ނަމަވެސް ތިމާގެ ކަމަށްވުރެއް ބޮޑަށް ދެމީހުންގެ ތެރޭގައި އޮތްނަ އެކުވެރިކަން މާ ވަރުގަދައެވެ.\nމެންދުރުގެ ހޫނުގަދަ ވަގުތެވެ. ނީނާ ގެއިން ނުކުތީ ފިހާރައަށް ދިޔުމަށެވެ. ކައްކާނެ އެއްޗެއް ގަނެލުމަށެވެ. އެއްޗެހި ހިފައިގެން އައިސް ގެއަށް ވަންނަން އައި މަގުމަތީ ފާތުންއާއި ދިމާވިއެވެ. އަދި ބުންޏެވެ. " ހިނގާ ދަތުރުދާން މާދަމާ! " ވަރަށް ދުވަސް ވެއްޖެއެއްނު ކައްކައިގެން ދަތުރު ނުދާތާ" ފާތުން މިހެން ބުނުމުން ނީނާވެސް ވަރަށް ދާހިތްވެއްޖެއެވެ. އަދި ދަތުރު ދިޔުމަށް އެއްބަސްވިއެވެ. "ކޮން ބައެއްދަނީ" ގުރޫޕް މީހުނެއްނު، ދެން އިތުރަށްދާނީ، އިއްބެއާއި އާޒިމް..." ލަދުވެތި ގޮތަކަށް ފާތުން ބުނެލިއެވެ. " ހޫން..މީދޯ މި ނުވެގެން އުޅޭ ކަމަކީ...." މިހެން ބުނުމަށްފަހު ނީނާ ގެއަށް ވަނެވެ. އެދުވަހުގެ ހަތަރުދަމު ދިޔައީ ދަތުރު ރޭވުމުގައެވެ.\nދުވަހަކީ މޫސުން ރީތި އާދައިގެ ވަރަކަށް ވައިޖެހޭ ހިތްގައިމު ދުވަހެކެވެ. އެދުވަހުގެ ހެނދުނު6ޖެހިއިރު ނީނާމެން ތިބީ ރަސްދޫ ކައިރީގައި އޮންނަ މަޑިވަރު ނަމަކަށް ކިޔާ ފަޅުރަށުގައެވެ. މަޑިވަރަކީ ހިތްފަސޭހަ، ގުދުރަތީ އެތަށް ރީތިކަމެއް ލިބިފައިވާ ރަށެކެވެ. ރީތި ދޮންވެލިގަނޑު މަތީގައި އެކި ކުޅިވަރުތައް ކުޅުމުގައި، ސަކަރާތްޖަހަމުން އެމީހުން ގެންދިޔައެވެ. ހެނދުނުގެ ނާސްތާއަށްފަހު އިއްބެ އާއި ފާތުން ހިނގާލަން ދިޔައެވެ. މެންދުރު ކައްކަން ވާއިރަށް އަންނާނެ ކަމަށް ބުނަމުންނެވެ. ލޯބީގެ އެކިއެކި ވާހަކަތަކާއި ދެމީހުންގެ ދިރިއުޅުމާއި ބެހޭ ވާހަކަތައް ދައްކަމުން ސަކަރާތްޖަހަމުން ދިޔައެވެ. ނީނާވެސް އެހެން ކުދިންނާއި އެކީގައި ކުޅެން އުޅުނެވެ. އާޒިމް އުޅުނީ ފިރިހެން ވެރިންނާއެކީގައި މަސްބާނާށެވެ. މެންދުރަށް ކައްކާ ވަގުތު ޖެހެނީއެވެ. އަދިވެސް ފާތުން އާއި އިއްބެ ނާދެއެވެ. " ކޮބާތަ އެ ފާތުން؟ އަދިވެސް ކައްކަން އަންނާކަށް ނޫޅޭތަ؟ އެތަނުން ރިޔާޝާ ބުނެލިއެވެ. " އާން މިހާރު އަންނަން ކަންނޭނގެ އުޅޭނީ ފޯނަކަށްވެސް ނުގުޅޭ" ޔައުލާ ބުނެލިއެވެ. "ފާތުން ނަޔަސް އަހަރެމެން ހިނގާ ކެއްކުމާއިގެން ފަށަން؟ ނީނާ ބުނެލިއެވެ. އެކަމު ދަރު ހޮވަން ޖެހޭނެއެއްނު. ކާކު އަހަންނާއެކީ ދަރު ހޮވަން ދާނީ؟ "އަހަރެން ދަންތަ"؟ ނީނާ މިހެން ބުނިވަގުތު ކައިރީގައި ހުރި ވިޝާހު ބުނުމުގެ ކުރިން އާޒިމް ބުނެލިއެވެ. " އޯކޭ ހިނގާ ދާން " ނީނާ ބުނެލިއެވެ.\nވަލު ތެރޭގައި ހިނގަމުން ދެމީހުން ދިޔައއިރު ދެމީހުންގެ ދޭތެރޭގައިވީ ހަމަހިމޭން ކަމެވެ. އެއްވެސް މީހަކު އެއްވެސް އެއްޗެއް ނުބުނެއެވެ. އިރުކޮޅަކުން އާޒިމް ވާހަކަ ދައްކަން ފެށިއެވެ. " ނީނާމެން ވަރަށް ގިނައިން އަންނަންތަ މިރަށަށް" " ވަރަށް ގިނައިންނެއް ނޫން..އެކަމު ކޮންމެސް ވަރަކަށް އަންނަން" ދަރުކޮޅެއް ފެނޭތޯ ބަލަމުން ނީނާ ވާހަކަ ދެއްކިއެވެ. " ކޯންޗެއް ތި ހޯދަނީ" ނީނާ މާވަރަކަށް ތަން ތަން ހޯދާތީ އާޒިމް ސުވާލު ކޮށްލިއެވެ.." އާޒިމް މިހެން އެހުމުން ނީނާއަށް ހެވުނެވެ. " ސާބަސް އާޒިމަށް ދަރު ހޮވާކަށް ނޫންތަ މިއައީ" އަދިވެސް ނީނާއަށް ހެވެނީއެވެ. "އާ ދޯ އަހަރެން ހަނދާން ނެތުނީ" އިސްތަށިގަނޑުގައި އަތްކާއްތާލުމަށްފަހު ހެވިފައި އާޒިމް ބުނެލިއެވެ.\n" ދަރުތައް އެއްކުރަމުން އާޒިމާއި ނީނާ ހިނގަމުން ދިޔައެވެ. ހިސާބަކަށް ދުރަށްވެސް އާދެވިއްޖެއެވެ. ނަމަވެސް ދަރު ހުސްނުވާވަރަށް އެއްކުރަން ނީނާ ބޭނުންވާތީ، ގިނަ ދަރު ހިފައިގެންދާން މަޑުކުރަނީއެވެ. އެތާ ކައިރީގައި ހުރި ރުކެއްގައި އިން ހިކި ފަންގަނޑަށް ނީނާ ދަމަންފެށިއެވެ. ނީނާ ބޭނުންވީ ފަންގަނޑު ދަމާ ވައްޓާލާށެވެ. ހިކި ފަންގަނޑުން އުނދުން ރޯކުރަން ފަސޭހަވާނެތީއެވެ. ރުކުގައި އިން ފަންގަނޑު ރުކުން ލުހެވިގެން ނެއްޓިގެން އައިސް ވެއްޓުނީ ނީނާ އާއި އާޒިމާވެސް އެކީގައެވެ. އޭރު އާޒިމް ހުރީ ނީނާގެ ފަހަތުގައި ކަމުން،ނީނާ ވެއްޓުނު އިރު އާޒިމްވެސް ވެއްޓުނީއެވެ. ނީނާ ވެއްޓުނީ އާޒިމްގެ ގައިމައްޗަށެވެ. އެވަގުތު ނީނާއަށް ވަރަށް ތަދުވެސް ވިއެވެ. އާޒިމްގެ މޫނުމަތީގައި އޮތް ނީނާގެ ބުރުގާ އާޒިމް އެއްފަރާތްކޮށްލިއެވެ. ނީނާ މަޑުމަޑުން ސޮރީއޭ ބުނެލިއެވެ. " މިހެން ބުނުމަށްފަހު މަޑުމަން ނީނާ ތެދުވަން މަސައްކަތްކުރިއެވެ. ވެއްޓި ޖެހުނު ގޮތަކުން ނީނާގެ އުނަގަނޑަށް އަރާފައިހުރި ތަދެއްގެ ސަބަބުން ތެދުވަން އުނދަގޫވިއެވެ. އާޒިމްގެ ހާލަކީވެސް މިއެވެ. ވަރަށް އުނދަގުލުން ނީނާ ތެދުއްވެއްޖެއެވެ. އަދި ދަރުތަކާއި ފަންގަނޑު ހިފައިގެން ދާން މަސައްކަތް ކުރިއެވެ. ނީނާއަށް ހިނގެނީ ވަރަށް އުނދަގުލުންނެވެ. އާޒިމްގެ އެދުމުގެ މަތީން ހުރިހާ ދަރުތަކެއް އާޒިމްއަށް ދިނެވެ. އަދި ނީނާ ދިޔައީ ފަންގަނޑު ހިފައިގެންނެވެ. ދަރުތައް ހިފައިގެން އައިއިރު ކެއްކުމުގެ ހުރިހާ ސާމާނެއް ހުރީ ތައްޔާރުކޮށްފައެވެ. ފިރިހެން ކުދިންތައް އުނދުން ރޯކުރަން އެހީވެދިނުމަށްފަހު މަސްފިހުމުގެ މަސައްކަތްފެށިއެވެ. ނީނާ އާއި ފާތުން އަދި އެހެން ހުރިހާ އަންހެން ކުދިން ކެއްކުމުގެ މަސައްކަތުގައި އުޅުނެވެ. ކައްކަން އުޅޭގޮތުން ނީނާ އަށް ހުރީ ވަރަށް ތަދުވެފައިކަން އާޒިމްއަށް އެނގެއެވެ. އެހެންކަމުން އާޒިމްއަށް ނީނާއާއި ދިމާލަށް ވަރަށް ބެލެއެވެ. ނީނާވެސް ދޭތެރެއަކުން އާޒިމާއި ދިމާލަށް ބަލަމުން ދެއެވެ.\nއާޒިމްގެ ހިތުތެރޭގައި ނީނާއާއި މެދު ލޯބި އޮތްކަން އިޙުސާސްވާން ފެށީ ރަށުގައި ހުރިއިރުއެވެ. ނީނާގެ މަޑުމައިތިރިކަމުގެ ސިފަ އާޒިމަށް ވަރަށް ކަމުދެއެވެ. ނީނާ ފެންނަކޮންމެ ފަހަރަކު އާޒިމްގެ ހިތަށް ހިތްހަމަޖެހުން ލިބެއެވެ. ނީނާއާއި ވާހަކަ ދައްކާ ހިތްވެއެވެ. އެކީގައި ވަގުތު ހޭދަކުރާ ހިތްވެއެވެ. ނީނާއާއި އެކީގައި ދަރުހޮވަން ދާން ބޭނުންވީވެސް އެހެންވެއެވެ. " އާޒިމް، އާޒިމް،" އިއްބެ ދެތިން ފަހަރަކު ގޮވާލިއިރުވެސް އާޒިމްއަށް އަޑެއް ނީވެއެވެ. އާޒިމް އިނީ ގެއްލިފައެވެ. އިއްބެ އަނެއްކާވެސް އާޒިމަށް ގޮވާލިއެވެ. " އާޒިމޫ" މިފަހަރު ގޮވާލީ ތަންކޮޅެއް ބާރަށެވެ.. " އޭން ކީކޭ" ސިއްސައިގެން ގޮސް އާޒިމަށް އަހާލެވުނެވެ. "ކިހިނެއްވެފެތަ ތިއިނީ؟ " އާޒިމަށް ހެވުނެވެ." މި މަންޒަރުފެނި ނީނާއަށްވެސް ހެވުނެވެ.\nހެނދުނުގެ ނާސްތާގައި ހިމެނޭ ހުރިހާ ސާމާނެއް އެދުމަތީގައި ހުރި ތަބަކުގެ ތެރޭގައި އަތުރާލެވިފައިވެއެވެ. މައިޝާ، ދެފައި ވައްކޮށްލައިގެން އެނދުމަތީގައި އިނީ ކޮފީ އެއްބޯށެވެ. އަނެއް އަތުގައި އޮތީ ސިނގެރޭޓެކެވެ. ކޮފީ ތަށިން އެތިކޮޅެއް ބޮއިލުމަށްފަހު ސިނގެރޭޓު ދަމާލައެވެ. ދަމާލުމަށްފަހު ޒާހިރަށް ބަލާލައެވެ.. ޒާހިރުވެސް ހުރީ ދޮރުކައިރީގައި ސިނގެރޭޓް ބޯށެވެ. އެހެންނަމަވެސް ފުން ވިސްނުމެއްހެ ތެރޭގައެވެ. " ކިހިނެއްވެފަ ތިހުރީ، ކޮންކަމަކާ ތި ވިސްނަނީ" ވަރުބަލި ރާގަކަށް މައިޝާ އަހާލިއެވެ. ސިނގެރޭޓް ފިލްޓަރުބުރި އަޅިކެނޑިތެރެއަށް ލުމަށްފަހު ފަހު ފުން ނޭވާއެއް ލިއެވެ. އަދި އައިސް މައިޝާ ކައިރީގައި އިށިންދެލިއެވެ. " ކަމަކާ ނޫން" ހީލާފައި ޒާހިރު ބުނެލިއެވެ.\nމައިޝާއަކީ ޒާހިރުގެ ލޯބިވެރިޔާއެވެ. މައިޝާއާއި ޒާހިރު ރައްޓެވީ މައިޝާ ބޭނުންވެގެންނެވެ. ޒާހިރުއާއި މައިޝާ ދިމާވީ މީގެ5އަހަރު ކުރިންނެވެ. މައިޝާގެ ބައްޕައާއި ޒާހިރުއަކީ ވަރަށް ގާތް ދެމީހުންނެވެ. މައިޝާގެ ބައްޕަގެ އޮފީހަށާއި ގެއަށް އައިސް އުޅުމުގެ ތެރޭގައި ޒާހިރުއާއި މައިޝާގެ އެކުވެރިކަން އުފެދި އެގުޅުމަށް ލޯބި ކިޔަންފެށީ މައިޝާއެވެ. ނަމަވެސް މައިޝާއާއި ޒާހިރުއާ ދެމެދުގައި އޮންނަ ގުޅުން ނީނާއަކަށް ނޭންގެއެވެ. އެކަމަކު ޒާހިރު ނީނާއާއި ކައިވެނި ކުރަން ބޭނުންވެއެވެ.\n(މިވާހަކައަކީ ހަފްތާއަކު އެޕިސޯޑެއް ނެރޭގޮތަށް ޝާއިޢު ކުރެވޭ ވާހަކައެކެވެ.)\nއިތުރު ލިޔުންތައް ވާހަކަ ކޮލަމް ހިތް ތެޅުނުވަރުން\nވާހަކަ: މިހިތުގެ މަލިކާ - 2


ޅ. ކުރެންދޫ ނަރުދަމާ ނިޒާމުގެ ޢަމަލީ މަސައްކަތް ނިންމާ ޓެސްޓްކޮށްފި ޅ. ކުރެންދޫ ނަރުދަމާ ނިޒާމުގެ ޢަމަލީ މަސައްކަތް ނިންމާ ޓެސްޓްކޮށްފި\nޅ. ކުރެންދޫ ނަރުދަމާ ނިޒާމުގެ ޢަމަލީ މަސައްކަތް ނިންމާ ޓެސްޓްކޮށްފި\nޅ. ކުރެންދޫގައި ޤާއިމުކުރާ ނަރުދަމާ ނިޒާމް ޓެސްޓްކުރުމުގެ މަސައްކަތުގެ ތެރެއިން / ފޮޓޯ: އެމް.ޑަބްލިޔު.އެސް.ސީ\nޅ. ކުރެންދޫގައި ޤާއިމުކުރަމުންދާ ނަރުދަމާ ނިޒާމުގެ ޢަމަލީ މަސައްކަތް ނިންމައި، ކޮމިޝަން ކުރުމުގެ މަސައްކަތްވެސް ނިމިފައިވާކަމަށް އެމް.ޑަބްލިޔު.އެސް.ސީން ވިދާޅުވެއްޖެއެވެ.\nކުރެންދޫ ނަރުދަމާ ނިޒާމް ކޮމިޝަން ކުރުމުގެ މަސައްކަތްކޮށްފައިވަނީ ފެނަކަ ކޯރޕަރޭޝަނާއި، މިނިސްޓްރީ އޮފް ނެޝެނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ އަދި އެމް.ޑަބްލިޔު.އެސް.ސީގެ ޓީމުންނެވެ. މިއީ ނަރުދަމާ ނިޒާމުގެ މަސައްކަތް ނިންމާ ރަށުގެ ރައްޔިތުން ބޭނުންކުރުމަށް ސަރުކާރާއި ޙަވާލުކުރުމުގެ ކުރިން ނަރުދަމާ ނިޒާމުގައި އެއްވެސް މައްސަލައެއް އުޅޭތޯ ޓެސްޓްކުރުމަށް ކުރިއަށްގެންދިޔަ މަސައްކަތެއްކަމަށް އެމް.ޑަބްލިޔު.އެސް.ސީން ވިދާޅުވެއެވެ.\nކުރެންދޫގައި ނަރުދަމާ ނިޒާމް ޤާއިމުކުރުމަށް ކުރިއަށްގެންދިޔަ މަޝްރޫޢުގެ ދަށުން 6000 މީޓަރުގެ ނަރުދަމާ މައި ނެޓްވޯކާއި، 720 މީޓަރުގެ ޕަންޕިން ލައިން އަދި2ޕަންޕިންގ ސޭޓްޝަން ވަނީ ޤާއިމުކޮށްފައެވެ. އަދި ސީ އައުޓް ފޯލް އަޅާ، އިދާރީ މަސައްކަތްތަކަށް ޚާއްސަ އިމާރާތެއްވެސް އެ ރަށުގައި ވަނީ ތަރައްޤީކޮށްފައެވެ. މި މަޝްރޫޢުގެ ދަށުން އެރަށުގެ 366 ގެއެއްގައި ޖަންކްޝަން ބަހައްޓާ، އެ ގެތަކަށް ނަރުދަމާގެ ކަނެކްޝަން ވަނީ ގުޅާފައެވެ. އަދި ނަރުދަމާ ނިޒާމް ހިންގާ ބެލެހެއްޓުމަށް ބޭނުންވާ ޖަނަރޭޓަރ ސެޓާއި، ވެހިކަލްވެސް ފޯރުކޮށްދީފައިވެއެވެ.\nމި މަޝްރޫޢަށް ދަޢުލަތުގެ ބަޖެޓުން ގާތްގަނޑަކަށް 29 މިލިއަން ރުފިޔާ ވަނީ ޚަރަދުކޮށްފައެވެ. އަދި މި މަޝްރޫޢުގެ ސަބަބުން ކުރެންދޫގެ ރައްޔިތުންނަށް ރައްކާތެރި ނަރުދަމާ ނިޒާމެއް ލިބިގެންދާނެކަމަށް އެމް.ޑަބްލިޔު.އެސް.ސީން ވިދާޅުވެއެވެ.\nބިން ހިއްކުމާއެކު 25 އަހަރަށްފަހު އުކުޅަހުން ގޯތިދޫކުރަން ފަށާނެ\nގަދައިގައި މަނަދޫ އޮޑިފަހަރަށް ލިބޭ ގެއްލުންތަކަށް ބޭނުން ވަނީ އަވަސް ޙައްލެއް


REPORT: Magu Hadhai Dheyne Kamah Bune Eydhafushi Rayyithun Haddhany Gunbo! - Vaguthu\nމަގު ހަދައިދޭނެ ކަމަށް ބުނެ އޭދަފުށީ ރައްޔިތުން ހައްދަނީ ގުނބޯ!\n2 އަހަރު ކުރިން ( އޮކްޓޯބަރ 19, 2019 )\nރައީސް އަބްދުﷲ ޔާމިން އަބްދުލްޤައްޔޫމްގެ ސަރުކާރުގައި ބ. އަތޮޅު އޭދަފުށީގައި ބޮޑެތި މަޝްރޫއުތައް ހިންގުމަށް ވަޢުދުތަކެއް ވެވަޑައިގެންނެވި އެވެ. އަދި މި ވަޢުދުތަކުގައި އެއްބައި އެމަނިކުފާނު ވަނީ ދަޢުރު ހަމަވުމުގެ ކުރިން ފުއްދަވާފަ އެެވެ.\nރައީސް ޔާމިން ވެވަޑައިގެންނެވި ވަޢުދުތަކުންވެސް ރައްޔިތުންނަށް އެންމެ ބޮޑު ހިތްހަމަޖެހުމެއް ލިބުނީ ޒަމާނީ ފެންވަރަށް އޭދަފުށީގެ މަގުތަށް ހަދައިދޭނެ ކަމަށް އެމަނިކުފާނު ވެވަޑައިގެންނެވި ވަޢުދެވެ. އެ ވަޢުދާއެކު ރައްޔިތުންގެ ތާއީދާއި ލޯބި އެމަނިކުފާނަށް ވަރަށް ބޮޑަށް ލިބިގެން ދިޔައެވެ.\nއެގޮތުން 2016 ވަނަ އަހަރުގެ ތެރޭގައި އޭދަފުށީ މަގުހެދުމުގެ މަސައްކަތް މޯލްޑިވްސް ރޯޑް ޑެވޮލޮޕްމެންޓް ކޯޕަރޭޝަން (އެމްއާރްޑީސީ) އާއި ހަވާލު ކުރެވުނެވެ. ގާތްގަނޑަކަށް 33 މިލިއަން ރުފިޔާގެ މި ބޮޑު ޕްރޮޖެކްޓްގެ މަސައްކަތް އެމްއާރްޑީސީ އާއި ހަވާލުކޮށްފައިވަނީ އެ މަސައްކަތް ހަވާލު ކުރާތާ އެއް އަހަރުދުވަސްތެރޭގައި ނިންމާ ގޮތަށެވެ.\nމަގު ހެދުމުގެ ޕްރޮޖެކްޓް އެމްއާރްޑީސީ އާޢި ހަވާލު ކުރެވުނު ފަހުން އެ މަސައްކަތް ވަރަށް ބާރަށް ކުރިއަށް ދާން ފެށިއެވެ. ރައްޔިތުންގެ ހުވަފެންތަކުގައި ކުލަޖައްސައިދޭތީ ހިތުގެ ފުންމިނުން ހިފެހެއްޓުމެއްނެތި ރައީސް ޔާމީނާއި އެމަނިކުފާނުގެ ސަރުކާރަށް ތަޢުރީފް އޮހެން ފެށި އެވެ.\nވާނީވެސް އެހެންތާއެވެ. އެތަށް ދުވަހެއްގެ ފޮނި އުންމީދުތަކެވެ. އާބާދީގައި 3000 އަށް ވުރެ ގިނައިން މީހުން ދިރިއުޅޭ އޭދަފުށީގައި ވާރޭ ވެހިއްޖެނަމަ ބައެއް މަގުތަކުގައި އުޅެން ޖެހޭނީ ފަތާފައޭ ބުނުމަކުން ދޮގަކަށް ނުވާނެ އެވެ. މި ކަމުގެ ސަބަބުން އެތަށް ބައެއްގެ ގޯތި ގެދޮރާއި މުދަލަށްވެސް ގެއްލުންތަކެއް ލިބެ އެވެ. ހިނގާ ބިގާވެ އުޅުމަށާއި ދުއްވާ އެއްޗެހި ދުއްވުމަށް އެހާމެ ދަތިތަކާއި ކުރިމަތިލާން ޖެހެ އެވެ.\nބާރު ސްޕީޑުގައި މަގުހެދުމުގެ މަސައްކަތް ފެށިތާ ދެ ހަފްތާފަހުން އެކަމަށް ބޭނުންވާ ސާމާނު ލިބުން ދަތިވެ މަސައްކަތް ހުއްޓުމަކަށް އަތުވެއްޖެ އެވެ. ރައްޔިތުންގެ ޝަކުވާ ކައުންސިލަށް ލިބެން ފެށިއެވެ. ނަމަވެސް ދެ މަސް ދުވަސް ފަހުން އަލުން އެ މަސައްކަތް ފެށިގެން ދިޔައެވެ. އަހަރެއް ވެގެން ދިޔައިރުވެސް އެ މަސައްކަތް ނުނިމޭތީ ރައްޔިތުން ކަންބޮޑުވެ ޝަކުވާ ކުރަން ފަށައިފި އެވެ. ނަމަވެސް ސަރުކާރުގެ ކަމާބެހޭ ވުޒާރާތަކުން ތާރީޚަކަށްފަހު ތާރީޚެއްދީ ރައްޔިތުން ހަމަ ޖައްސާލަ އެވެ. ގުނބޯ ހައްދާލަނީއެވެ.\nސަރުކާރުގެ ވުޒާރާތަކުން ދިން ތާރީޚްތަށް ފަހަނައަޅާ ގޮސް މަގު ހެދުމުގެ މަޝްރޫއު އެއްކޮށްހެން ހުއްޓުމަކަށް އައިސް ރައްޔިތުންނާއި ކައުންސިލުން މިކަން އަނެއްކާވެސް ސަރުކާރުގެ ސަމާލުކަމަށް ގެނަ އެވެ.\nއެހެން ނަމަވެސް މިކަމަށް ޖަވާބުދާޜީވާނެ ވުޒާރާއެއް ސަރުކާރަކު ނެތެވެ. އެންމެ ފަހުން މި މަސައްކަތް ކުރުމަށް ސަރުކާރުން ހަވާލުކުރި ކުންފުނިވެސް އުވާލީ އެވެ. އޭގެ ފަހުން މި މަސައްކަތް ކުރިއަށް ގެންދަނީ ހައުސިން މިނިސްޓްރީގެ ބެލުމުގެ ދަށުން ކަމަށް އެ ރަށު ކައުންސިލަށް މައުލޫމާތު ލިބިފައިވެ އެވެ.\nއެމްއާރްޑީސީ އުވާލި އިރު މި މަސައްކަތުގެ ވަރަށް ބޮޑުބައި ވަނީ ނިންމާފަ އެވެ. އެގޮތުން ތާރު އަޅަން ނިންމާފައިވާ ހުރިހާ މަގުތަކެއްގެ ޕޭވްމަންޓް އާއި ކާބު ޖެހުމުގެ މަސައްކަތް ވަނީ ނިންމާފަ އެވެ.\nރައީސް އަބްދުﷲ ޔާމީންގެ ސަރުކާޜު ނިމި ރައީސް އިބްރާހިމް މުހައްމަދު ސޯލިހްގެ ސަރުކާރު ފެށުމުން އަނެއްކާވެސް އޭދަފުށީ ރައްޔިތުންނަށް މަގުހެދޭނެ ކަމުގެ އިތުރު ޔަގީން ކަމެއް ދިނެވެ. އަދި މި މަސއްކަތް އަލުން ކުރުމަށް މި އަހަރުގެ އެޕްރީލް މަހުގައި ސަރުކާރު 100 ޕަސެންޓް ހިއްސާވާ، އެމްޓީސީސީ އާއި ހަވާލު ކުރެވުނެވެ.\nޖުމްލަ އަށް މަސް ދުވަސްތެރޭގައި ނިންމުމަށް މި މަސައްކަތް ސަރުކާރުން އެމްޓީސީސީ އާއި ހަވާލު ކުރީ 19.2 މިލިއަން ރުފިޔާ އަށެވެ. މި މަސައްކަތް ފެށުމަށް މަސައްކަތަށް ބޭނުންވާ ހުރިހާ ސާމާނެއް ރަށަށް ގެނެވި ހީވީ ހަމަ އެންމެ މަހެއް ތެރޭގައި ހުރިހާ މަގުތަށް ހަދާ ނިންމާލެވޭނެ ހެންނެވެ. ނަމަވެސް ހަ މަސްދުވަސް ފާއިތުވެގެންދާއިރުވެސް މި މަސައްކަތަށް އެއްވެސް ކުރިއެރުމެއް މިހާތަނަށް ލިބިފައިނުވެ އެވެ.\nއެމްޓީސީސީން ބުނީ މަސައްކަތް ނުފެށި ލަސްވަނީ މަގުތަކުގެ ޑިޒައިނަށް ބަދަލެއް ގެންނާތީ ކަމަށެވެ. އެ ބަދަލަކީ ވެއްޔާއި ސިމެންތި ބޭނުންކޮށްގެން އެޅޭ ބޭސް ކޯސް ފަށަލައިގެ ބަދަލުގައި ހިލަ ބޭސް ކޯސް ފަށަލައަކަށް ބަދަލު ކުރުން ކަމުގައި އެކުންފުނިން ބުންޏެވެ.\nއޭދަފުށީ ގިނަ ރައްޔިތުން ބުނަމުންދަނީ މި މަޝްރޫއު އެއްކޮށް ނިމުމުން ނޫނީ ޒަމާނީ ފެންވަރަށް މަގުތަށް ހެދޭނެ ކަމުގެ އެއްވެސް އުންމީދެއް ނުކުރާ ކަމަށެވެ. އަދި ރައްޔިތުން ގުނބޯ ހައްދަން ނިމިދިޔަ ސަރުކާރުންނާއި މި ސަރުކާރުން ރަށަށް ގެންދިޔަ ސާމާނަކީ ރައްޔިތުންނަށް ދައްކަން ގެންގޮސްފައިވާ ސާމާނުތޯވެސް ރައްޔިތުން ވަނީ ސުވާލު އުފައްދާފަ އެވެ. އަދި އެތަކެތި ބައު ދަގަނޑަށްވެ ފަނާވަންދެން ރަށުގައި ބައި ތިއްބަނީތޯވެސް ރައްޔިތުންވަނީ ސުވާލު އުފައްދާފަ އެވެ.\nމަސައްކަތް ލަސްވެ ރައްޔިތުންގެ ކަންބޮޑުވުން އިންތިހާ އަށް ގޮސްފައިވާ އިރު މިދިޔަ އޮގަސްޓް މަހުގެ 20 ވަނަ ދުވަހު ފިނޭންސް މިނިސްޓްރީން ވަނީ އެރަށު މަގު ހެދުމުގެ މަޝްރޫއު މެނޭޖްކުރުމަށް ކޮންސަލްޓެންޓެއް ހޯދުމަށް އިއުލާން ކޮށްފަ އެވެ.\nއަތޮޅުގެ ގިނަ ބަޔަކު ތަފާތު އެކި ބޭނުންތަކުގައި ކޮންމެ ދުވަހަކު ކަހަލަ ގޮތަކަށް ޒިޔާރަތްކުރާ އޭދަފުށީގެ މަގުތައް ރަނގަޅު ފެންވަރަކަށް ހެދުމަކީ، އިޖުތިމާއީ ގިނަ ފަސޭހަތަކެއް ރައްޔިތުންނަށް ލިބިގެންދާނެ ކަމެކެވެ. އަދި މި ރަށަކީ ވަރަށް ގިނަ ވެހިކަލްތައް ދުއްވާ ރަށެއްކަމުން މަގުތައް ހެދުމާ އެކު ރައްޔިތުންނަށް ލުއި ފަސޭހަތަކެއް ލިބިގެންދާނެ އެވެ.\nމި މަޝްރޫރުގެ ދަށުން ތާރު އަޅައިގެން އޭދަފުށީގައި 3.36 ކިލޯމީޓަރުގެ މަގު ހަދާނެ އެވެ. މި މަސައްކަތް އެއްކޮށް ނިމޭއިރު ހުންނާނީ މަގުތަކުގައި ސްޕީޑް ބްރޭކަރު ހަރުކުރެވި، ފެން ހިންދުމުގެ ނިޒާމު ގާއިމުކޮށް އަދި ޓްރެފިކް ނިޝާންތައް ވެސް ކުރަހައިފަ އެވެ.\nއޭދަފުށީ ރައްޔިތުން ބުނާ ގޮތުގައި މިއީ ހަގީގަތުގައިވެސް ރައްޔިތުން ގުނބޯ ހެއްދުމެވެ. އަދި ޑިސްޕްލޭ ކުރަން ގެނެސްފައިވާ ވެހިކަލްތަކުގެ އިތުރު ބޭނުމެއް ނުހިފޭ ކަމަށާއި އެ ވެހިކަލްތައް ބައު ދަގަނޑަށްވެ އަލުން މަރާމާތު ކުރަން ވެހިކަލްތަކަށް ދިޔަ ޚަރަދުން އެކަނިވެސް މަގުތަށް ހެދޭނެ ކަމަށް ޤަބޫލު ކުރާ ކަމަށެވެ.\nނަޝީދަށް ނުރައްކާ އިތުރުވި ކަމުގެ އިންޓެލް ގާޑުންނަކަށް ނުދޭ- ރިޕޯޓް\nއޮކްޓޯބަރ 19, 2019 14:59\nއޭދަފުށި އެކަނިތަ އޮތީ ވެހިކަލްދުއްވާ، ޒަމާނީ މަގުހަދަންޖެހޭ ރަށަކަށް މިދިވެހިރާއްޖޭގަ؟ އެހެން ރައްތަކުގަ ވާރޭވެހުނީމަ ފެންބޮޑުނުވަނީތަ؟ ތަކެއްޗަށްވެސް ގެއްލުން ނުވަނީތަ؟ ބޭކާރު ވާހަކަނުދައްކާ!\nއޮކްޓޯބަރ 19, 2019 15:26\nހަވަރު ތިނަދޫގަ ތިބި އެމްޑީޕީ މީހުނަވެސް ތިބީ ގުނބޯ ހެދިފައެވެ. ހަވަރު ތިނަދޫގަ ތިބި އެމްޑީޕީ ގުނބޯއިންނަށް ރަށުގެ މަލަމަތިން އެފެންނަނީ ބިޔަ ބޮޑު ޓާޝަރީ ހޮސްޕިޓަލެވެ. ހޫޓި ކަނޑު ބައްތި (ރަށުގެ ފަޅުތެރެއިން ހިއްކެން އޮތް އެމްނެ ދުރުން) އެފެންނަނީ އޭޝިޔާ ސަރަހައްދުގަ ވެސް ނެތްވަރުގެ ޕޯޓެކެވެ. ހަވަރު ތިނަދޫ ދެކުނު ފަރާތުގަ ލަގްޒަރީ ފެންވަރަށް ހަދާފަހުރި ގެސްޓް ހައުސްތަކާދިމަލަށް އަތިރިމަތީގައި ތިބޭއިރު އެފެންނަނީ À380ގެ ބިޑެތި ފުލައިޓުތަށް ބޮލުގަ ޖެހޭ ނުޖެހޭހިސާބުން ގޮސް ކާޑެއްދޫ އިންޓަނޭޝަނަލް އެއާޕޯޓަށް ތިރިކޮއްލާ މަންޒަރެވެ. މިހާރު ކުރަމުން އެދަނީ ކުޑަކޮން އުދައަރާތީ މުޅިރަށްވަށާ ބޭރުތޮށިލަމުން ދާމަންޒަރެވެ. އައިސް ޕލާޓްގެ ޖެޓީ ކުޑަކޮން ހަލާކުވެފައިވާތީ އެތާގެ މަސައްކަތް ނިންމާ މިހާރު އެތަން ދަނީ ރަނުން ޒީނަތްތެރި ކުރެވެމުންނެވެ. ދެން ހަވަރު ތިނަދޫގަ ތިބި އެމްޑީޕީ ގުނބޯތަށް އުފަލުން ފޮޅި މޮޔަނުވާންވީ ސަބަބެއް ނެތެއްނޫންހެއްޔެވެ\nއޮކްޓޯބަރ 19, 2019 16:01\n3000 އާބާދީ ރަށްރަށަށް މިގޮތައް މަގުހެދުމަކީ... އިސްރާފުކުރުން ...\nއޮކްޓޯބަރ 19, 2019 16:44\nއައްނިސާލިހުވީމާ ޖަޒީރާ ވައްތަރު ހުންނަނީ!\nއޮކްޓޯބަރ 19, 2019 17:06\nއޭދަފުށީ މީހުންގުބޯހައްދަނީ ކާކުބާ؟ ރައްޔިތުންހޭލަންވެއްޖެ. ތިކަހަލަ ތަހުޒީބު މުޖުތަމައެއްއޮތް ރަށެއްގައި ތިކަހަލަ ކަންތައް ނުވާނެ. މައްސަލައަކީ އެމް ޕީ ގެ ސް ޕީޑް ދައްކަން . ފުރަތަމަ އަމިއްލަ މަސަލަހަތު އިސްކޮށް ފައިވާކަން. ކުރީސަރުކާރުމްވެސް ހުޅުމާލެއިން2ބިން ހޯދާ އަމިއްލަ ވިޔަފާރި ފުޅާކުރުން . އެމް ޕީގެ ނަޒަރުގައި ދާއިރާގެ ރައްރަށުގެ ތަރައްގީ އުޅެނީ %5 ގައި .5އަހަރުން 1 ފަހަރު ތައްޔިތުންގެ އަރިހަށް .\nއޮކްޓޯބަރ 19, 2019 17:41\n33؛ މިލިއަން ރުފިޔާވެސް ރޯޑުކޯޕަރޭޝަނުން ނަގާ ނިމިފައި އޮތުންވެސް މަގުތައް އަލުން ފަށައިގެން ކުރިއަށް ގެންދިއުމުގައި މައްސަލައަކަށް ވަނީ ވެފައި. ރި ޕޯރ ޓް ލިޔާއިރު މައްސަލަ އެއްކޮށް ސާފުކޮއްބަލަ ދެން ޔާމީނުގެ ވާހަލަ ލިޔަންވެގެން ކޮންމެވެަް އެއްޗެއް ލިޔަނީ\nއޮކްޓޯބަރ 20, 2019 00:40\n2016 ގައި ފެށުނީ. ޢެއް އަހަރު ދުވަހުގެ ތެރޭގައި ނިންމަން. ޢެހެންވީމާ، ގުނބޯ ހެއްދީ ޔާމީނެއްނު\nއޮކްޓޯބަރ 20, 2019 14:02\nއަސްލު ހަގީގަތުގަ އޭދަފުށިއަކީ ސަރުކާރުތަކުން އޯވަރރޭޓެޑް ކުރާ ރަށެއް. ތިއަށްވުރެ މާ ރަނގަޅުވާނެ ނައިފަރުގެ މަގުތައް ހަދާ ނައިފަރު އިތުރަށް ތަރައްގީ ކުރަން އުޅުނިއްޔާ. މިހެން މިބުނީ ދެރަށުގެ ހޮސްޕިޓަލުގެ ޑެއިލީ އޯ.ޕީ.ޑީ ކައުންޓް ބަލާލިޔަސް މިބުނާ ތަފާތު ފާހަގަކުރެވޭނެ. ނައިފަރު ހޮސްޕިޓަލްގެ ޑެއިލީ އޯޕީޑީ 3ގުނަ 4ގުނަ މަތިވާނެ އޭދަފުށްޓަށްވުރެ. ދެން ދެރަށުގެ ޕޮޕިއުލޭޝަން ޑެންސިޓީ (ރަށުގައި ދިރިއުޅޭ މީހުންގެ ޢަދަދު) ބެލިޔަސް ނައިފަރު މަތިވާނެ 2ގުނަ އަށްވުރެވެސް ގިނަ.\nއޮކްޓޯބަރ 20, 2019 14:29\nއާމަޖުލިސް އައިފަހުން ކިތައް މެމްބަރުން މިނިސްޓަރުން މަޖުލިސްއަށް ހާޟިރުކޮށްގެން ސުވާލުކޮށްފިތޯ.... އެހެނަސް ދާއިރާގެ މެމްބަރު ސަރުކާރު ޖަވާބުދާރި ކުރުމަށް ކުރީ ކޮންމަސައްކަތެއްތޯ.؟؟؟؟ ގާބިލު މީހުން ކަންކަމަށް ހޮވީމަ ކަންކަން ވާނީ... ވާހަކަ ނުދަައްކަތިބޭ... ތީކީ ތަރައްޤީ ބޭނުންވާ ބައެއްނޫން... އަންބޮޑީ ބޮޑުކުރެވުނީމަ ނިމުނީ... އެހެންވީމާ ތަރައްޤީވާހަކަ ނުދައްކާ އަނބޮޑި ބޮޑުކޮށްގެން ފެންހެދިފައިވާ މަގުތަކުގައި ފައިކުރި އޮޅާލައިގެން ހިނގާލީމާ އޯކޭވާނެ.... ނޫސްވެރިޔާ ތިކުރާ މަސައްކަތަށް ސާބަސް...\nއޮކްޓޯބަރ 20, 2019 15:41\n3000 ހާހަށްވުރެއް އާބާދީ ބޮޑިއްޔާ ކީއްވެ5ކައުންސިލަރުން ނެތީ3މީހުން3ބެނީ؟؟\nއޮކްޓޯބަރ 24, 2019 12:29\nޔާމީން ބަރާބަރު ހުންނަނީމާ ގާގެންނަނީ ސަލީމް ބަރާބަރު ހުންނަނީމާ އަބަދު އަބަދު ހޮވެނީ\nސޯލިހު ރަނގަޅު ހުންނަނީމާ ގިނަވޯޓްހޯދަނީ އޭދަފުށި މީހަ ބޯހުންނަނީމަ އަބަދު ބަތްޕެން ބޮނީ\nބަތްޕެން ބޮނީމަ ބަރާބަރު ޕަވަރުހުންނަނީ\nއޮކްޓޯބަރ 29, 2019 03:24\nކަންކަމުގަ ކެއްތެރިވާން ދަސްކުރަންވާނެ އޭދަފުށީ ރައްޔަތުންނަކީ ކެއްތެރިކަން ހިއްސާކޮއްގެން ކާމިޔާބު މިހާތަނަށް ހޯދި ބައެކެވެ.އަދި އިތުރު މަގުވެސް ހެދޭނެ!


Covid jehumun dhigu muhdhathakahebali nujeheyne kamuge nishaanthakeh fenijje | Mihaaru\nދުނިޔެ / ސިއްހަތު\nކޮވިޑް ޖެހުމުން ދިގު މުއްދަތަކަށް އެ ބަލިން ހިމާޔަތްވާ ކަމުގެ ނިޝާންތަކެއް ފެނިއްޖެ\nކޮވިޑް-19 އަށް ވެކްސިނެއް އުފެއްދުމުގެ މަސައްކަތް ކުރަމުން އަންނައިރު އުންމީދީ ނިޝާންތައް ވަނީ ފެނިފައި.\n18 އޯގަސްޓް 2020 - 10:51\nކޮވިޑް-19 ވަރަށް ކުޑަކޮށް ޖެހި ރަނގަޅުވާ މީހުންގެ ހަށިގަނޑުގައި ވެސް އެ ބައްޔާ ދެކޮޅަށް މަސައްކަތްކުރުމުގެ ބާރު ވަރަށް ދިގު މުއްދަތަކަށް ހުންނަ ކަމުގެ ނިޝާންތަކެއް މިކަމާ ބެހޭ ގޮތުން ކުރަމުން އަންނަ ދިރާސާތަކުގެ ކުރީކޮޅުގައި ފެނިފައިވާ ކަމަށް ސައިންސްވެރިން ބުނެފި އެވެ.\nނިއު ޔޯކް ޓައިމްސް އިން ރިޕޯޓްކޮށްފައިވާ ގޮތުގައި، ކޮވިޑް-19 ޖެހުމުން އުފެދޭ އެންޓިބޮޑީސް އާއި ބީ-ސެލްސް އާއި ޓީ-ސެލްސް އަށް، ކޮވިޑް ޖެހޭތާ އެތައް މަހެއް ފަހުން ވެސް ކޮވިޑްގެ ވައިރަސް ދެނެގަންނަން އެނގެ އެވެ. އަދި ބައްޔާ ދެކޮޅަށް މަސައްކަތްކޮށް ހަށިގަނޑު ދިފާއުކުރަން މަސައްކަތްކުރެ އެވެ.\n"މިއީ އެންމެން ވެސް އުންމީދުކުރާ ގޮތަކީ. [ބަލިން ދިފާއުކޮށްދޭނެ] އިމިއުން ރެސްޕޯންސްގެ ހުރިހާ ސިފައެއް އެބަ ފުރިހަމަވޭ،" މިހާރު ރިވިއު މަރުހަލާގައިވާ ދިރާސާތަކުގައި އިސްކޮށް ހުންނެވި، ޔުނިވާސިޓީ އޮފް ވޮޝިންޓަންގެ އިމިއުނޮލޮޖިސްޓް މެރިއަން ޕެޕަ، ނޭޗާ ޖާނަލްގައި ލިޔުއްވާފައިވެ އެވެ.\n"މިއީ ވަރަށް އުންމީދީ ހޯދުމެއް،" ކޮރޯނާވައިރަސްގެ އިމިއުން ރެސްޕޮންސާ ގުޅޭ ގޮތުން ދިރާސާކުރައްވާ، ޔުނިވަސިޓީ އޮފް ކެލިފޯނިއާގެ އިމިއުނޮލޮޖިސްޓް ސްމީތާ ލަޔާ ޓައިމްސް އަށް ވިދާޅުވެފައިވެ އެވެ. "މިއީ ކޮރޯނާވައިރަހުން ރައްކާތެރިވުމުގެ އިމިއުނިޓީ ލިބޭނެ ކަމުގެ އުންމީދު އާވެގެން ދިޔަ އަދި ވެކްސިންގެ އުންމީދު ވެސް ބޮޑުވެގެން ދިޔަ ހޯދުމެއް."\nޔުނިވާސިޓީ އޮފް އަރިޒޯނާގެ އިމިއުނޮލޮޖިސްޓެއް ކަމަށްވާ ދީޕްތާ ބަޗާރިޔާ ޓައިމްސް އަށް ވިދާޅުވީ ކޮވިޑް ޖެހުމުން ހަށިގަނޑުގެ ދިފާއީ ނިޒާމު މަސައްކަތްކުރަނީ "އެކަން ހިނގަންޖެހޭ މަގުން ބަރާބަރަށް" ކަމަށެވެ. އޭނާ ވެސް އިޝާރާތް ކުރެއްވީ ކޮވިޑް ޖެހުމުން ހަށިގަނޑުގައި ދިފާއީ އެންޓިބޮޑީސް އުފެދި ދިގު މުއްދަތަކަށް ބަލިން ރައްކާތެރިކޮށްދިނުމުގެ ގާބިލްކަން ހަށިގަނޑަށް ލިބޭނެ ގޮތަށް ކަންކަން ހިނގަމުން ދިޔުމަށެވެ.\nމިދިޔަ އަހަރުގެ ޑިސެމްބަރު މަހު ޗައިނާ އިން އެންމެ ފުރަތަމަ ފެނުނު ކޮވިޑް-19 މުޅި ދުނިޔެ އަށް ފެތުރި މިހާތަނަށް 21 މިލިއަނަށް ވުރެ ގިނަ މީހުންނަށް ބަލި ޖެހިފައި ވާއިރު 776،000 މީހަކު ވަނީ ބަލީގައި މަރުވެފަ އެވެ. ބައްޔާ ދެކޮޅަށް ބޭނުންކުރެވޭނެ ވެކްސިނެއް އީޖާދުކުރުމުގެ ރޭހުގައި އެތައް ސަތޭކަ ކުންފުންޏަކުން މަސައްކަތްކުރަމުން އަންނައިރު އުންމީދީ ނަތީޖާތަކެއް މިހާތަނަށް ވެސް ވަނީ ފެނިފަ އެވެ. އެކަމަކު އެއްފަހަރު ކޮވިޑް ޖެހޭ މީހަކަށް އަލުން އެ ބަލި ނުޖެހި ހުންނާނީ ކިހާ ދުވަހަކު ކަމެއް ޔަގީން ނުވާތީ އާއި ވެކްސިން އިން ހިމާޔަތް ލިބޭނީ ކިހާ މުއްދަތަކަށްކަން މިހާތަނަށް ވެސް ކަށަވަރުކުރެވިފައެއް ނުވެ އެވެ.\nސިއްހަތު ވެކްސިން ދިނުން ސައިންޓިފިކް ރިސާޗް\nހިންދޫން ގެ ވަތަނީ ޕާރޓީ އެއް ވެރިކަން ކުރާތީ ހިންދޫން ހުއްޕަނީ! އާމިރު މެން ނަށް އޮތީ ހިންދޫން ރުއްސަން ހިންދޫނާ ޝާދީ ވެސް ކޮށްގެން ތިބެން! އހެންނޫނީ ފިލްމު ތައް ބޮއިކޮޓް ކޮށްލާނެ! އެކަމް 1940-1975 ޖެހެންދެން ގިނައިން ފިލްމު ތަކުގަ އުޅުނީ ހުސް މުސްލިމު ތަރިން ހިންދޫ ސްކުރީން ނޭމް އެއް ކިޔަސް! 1970 ގެ އހަރު ތަކުން ފެށިގެން 1985 ގެ ވެސް މުސްލިމް ތަރިން ފިލްމު ތަކުން ޖާގަ ހޯދި!\nﷲ އަށް އީމާން ވާ މީހާ އެކަލާނގެ ދިފާއުކޮށް ދެއްވާނެ ކަމަށް ކީރިތިޤްރުއާނުގައި ވައުދު ކުރައްވާފަ ވެއެވެ.\nއެހެންވީމަ ބަލި އެރިއަސް މައްސަލައެއް ނެތް..\nﷲ ސުބްޙާނަހޫ ވަތަޢާލާ ބަލި ފޮނުއްވާއިރު އެނގޭބަޔަކަށް އެނގުނަސް އަދި ނޭގޭ ބަޔަކަށް ނޭގުނަސް ބައްޔާއެކު ފަރުވާވެސް ފޮނުއްވާކަމަށް ކީރިތި ރަސޫލު ޞައްލައް ﷲ ޢަލައިހި ވަސައްލަމަ ގެ ޙަދީޘު ބަސްފުޅުގައިވޭ. އެހެންވީމަ އަބަދުވެސް އަހަރުމެން ފަރުވާއެއް ފެންނާނެކަމަށް އުންމީދުކުރަން.\nފަރުވާ ފެންނާނީ ހޯދަން އުޅުނީމަ ދޯ؟ ކަށްވަޅަށް ބޯ ބާނައިގެން އޮތަކަސް ނޫނީ ޖަމަލަށް ސަވާރުވެގެން ހޫނު ސަހަރާތަކުގަ ދުއްވިޔަކަސް ފަރުވާއެއް ނުފެންނާނެ. ސަބަބުތައް ހޯދާ. ދެން އެއާ އެކު މަސައްކަތްކުރޭ.\nސަރުދާރު، ޖަމަލުގެ ވާހަކައިން މިސާލުތިނެގީ ވަކިބަޔަކު ދެރަކޮށްލަން ވެގެންދޯ. އެކަމު މިހާރުވެސް ޔޫއޭއީގައި އެދަނީ މިބައްޔަށް ފަރުވާކުރުމުގައި އަދި ވެކްސިން ހޯދުމުގައި ކުރިހޯދަމުން.\nއަހަރެން ގެ ހިތުން ހަދީސުގައި އޮތީ މުސްލިމުންގެ ވާހަކައެއް ނޫނެވެ.\nފަރުވާ ފެންނާނީ ކޮން ތަންތަނަކަށް ބޯ ބާނައިގެން، ކޮންކޮން އެއްޗެއްސަކަށް ސަވާރުވެގެން، ކޮންކޮން ތަންތަނެއްގައި ދުއްވައިގެން ކަން ސަރުދާރަށް ތިހާ ރަނގަޅަށް އެނގެންޏާ، އެ މައުލޫމާތު ހާމަނުކޮށް ތިިޔަހެން ހުރެގެން ހަމަ ކޮމެންޓުކުރިޔަކަސް އަދި ކަމަކުނުދާނެ!\nﷲ ގެ ކުޅަދުންވަންތަކަން. އަދިވެސް މުރުތައްދު މުޖޫނައީމް މެން ބުނާނެ ކަލަކު ނުވެޔޭ .\nއެހެން މުރުތައްދު މުޖޫނައީމަކީ ގަމާރެއް! ހަދީސްގައިވަނީ ކަޅުދިރިއަކީ މަރު ފިޔަވާ އެހެން ހުރިހާ ބައްޔަކަށް ޝިފާއެކޭ! ކޮވިޑް ޖެހޭ މީހުންވެސް ކަޅުދިރި ކެއުމަށް އެދެން. ﷲއަކީ ކުޅަދުންވަންތަ ރަސްކަލާންގެ